
הכנסת השמונה-עשרה

                                                                  נוסח לא מתוקן              

מושב רביעי







         

פרוטוקול מס' 638

מישיבת ועדת הכלכלה

יום שלישי, ד' בחשון התשע"ב (1 בנובמבר 2011), שעה 11:35

סדר היום:  הצעת חוק הגבלת הפרסומת והשיווק של משקאות אלכוהוליים, התשע"א-2011, של חברי הכנסת דני דנון, אורי אורבך, אברהם דיכטר, אברהם מיכאלי, אריה אלדד, יוחנן פלסנר, חמד עמאר, יריב לוין ואורי מקלב. (פ/1893)

בקשות לדיון מחדש מאת חברי הכנסת שי חרמש, יצחק וקנין וישראל חסון

ודיון מחדש: א. בסעיף 1, להגדרות "שיווק", "פרסומת" ו"פרסומת לשם מסחרי";

ב. לסעיף 3(ב) – החרגת יין מהסעיף;

ג. בסעיף 4 – הוספת פסקה (10) "ציון מקום השיווק של המשקה המשכר", וכן הוספת פסקה (11) "תיאור נכון והוגן של מאפייני המשקה המשכר, בלבד שלא יהיה בכך כדי לרמוז כי צריכת משקה משכר תורמת להצלחה".

נכחו:

חברי הוועדה:

כרמל שאמה – היו"ר

אורי אורבך

דוד אזולאי

ישראל אייכלר

דני דנון

יצחק וקנין

יואל חסון

משה (מוץ) מטלון

אברהם מיכאלי

חמד עמאר

יוליה שמאלוב-ברקוביץ

מוזמנים:
ד"ר רוני גמזו



- מנכ"ל משרד הבריאות

עו"ד מרינה אוסטפלד


- שירות המזון, משרד הבריאות

ד"ר לודמילה חלד


- סגן מנהלת המחלקה להתמכרויות, משרד הבריאות

ד"ר ענת אנגל



- לשכת מנכ"ל משרד הבריאות

ד"ר סלמן זרקא



- מתמחה בלשכת מנכ"ל משרד הבריאות

נעמי רייש
- הסוכנות לעסקים קטנים ובינוניים, משרד התעשייה, המסחר והתעסוקה

עו"ד חנה מזור
- לשכה משפטית, משרד התעשייה, המסחר והתעסוקה

ציפי ברמץ
- מנהלת תחום מוצרי צריכה, משרד התעשייה, המסחר והתעסוקה

עו"ד יעל מליק
- יועצת משפטית, משרד התעשייה, המסחר והתעסוקה

עו"ד יפעת רווה
- מחלקת ייעוץ וחקיקה, משרד המשפטים

עו"ד אביגיל סון
- משרד המשפטים

עו"ד גבריאלה פיסמן
- ממונה, ייעוץ וחקיקה – פלילי, משרד המשפטים

עו"ד טלי שטיין
- ממונה על תחום הבריאות, משרד המשפטים

סימה אדיב
- מתמחה, משרד המשפטים

עו"ד טל רוזנפלד
- לשכה משפטית, משרד התקשורת

ערן הרכבי
- מנהל תחום מטעים, משרד החקלאות ופיתוח הכפר

רפ"ק יעל אהרונוב
- קצין מדור חקירות, משטרת ישראל

רעיה שטנר
- עוזרת יועמ"ש, המשרד לביטחון פנים

צבי הנדל
- יו"ר הרשות למלחמה בסמים, המשרד לביטחון פנים

יאיר גלר
- מנכ"ל הרשות למלחמה בסמים

רותי תווינה
- מדריכה ארצית ביחידה למניעת שימוש בסמים, משרד החינוך

אופיר ביתן
- עוזרת היועצת המשפטית, הרשות השניה לטלוויזיה ולרדיו

גד רפאלי
- מנהל מסחרי, רשות שדות התעופה

יורם שפירא
- סמנכ"ל מסחר ופיתוח עסקי, רשות שדות התעופה

מיכאל מירו
- מנכל קול ישראל, רשות השידור

אביטל און שחר
- יועצת משפטית, חברת קשת

עו"ד שירה בריק-חיימוביץ
- "ידיעות אחרונות"

יגאל בראון
- מנכ"ל איגוד חברות הפרסום

יאיר גלר
- חבר הנהלת איגוד חברות הפרסום

שי ברמן
- מנכ"ל איגוד המסעדות ובתי הקפה בישראל

עו"ד רות פרמינגר
- איגוד המסעדות ובתי הקפה בישראל

עו"ד מירב ולדמן         
– מנהלת תחום, פורום לשכות פרטיות לחקלאות, איגוד לשכות המסחר
צביקה גולדשטיין
- מנהל איגוד תעשיות המזון, התאחדות התעשיינים

גיל סגל
- מנהל רגולציה, התאחדות התעשיינים

כרמית אבישר
- מנהלת רגולציה, החברה המרכזית לייצור משקאות קלים

ישראל איבצן
- יו"ר ומנכ"ל יקבי כרמל

ד"ר יצחק קדמן
- יו"ר המועצה לשלום הילד

עו"ד כרמית פולק-כהן
- המועצה לשלום הילד

גיא גריאני
- דובר מועצת התלמידים והנוער הארצית

מאי מלכה
- נציגת מועצת התלמידים והנוער הארצית

גל פליישמן
- מועצת התלמידים והנוער הארצית

עידן צפניה
- מועצת התלמידים והנוער הארצית

נילי בן גיגי – וולף
- מנכ"לית האגודה לזכות הציבור לדעת

עו"ד ד"ר סער פאוקר
- יועמ"ש, התאחדות האיכרים

ליאור חריש
- יועמ"ש, התאחדות תחנות הרדיו האזוריות

יגאל הררי
- עוזר ליו"ר התאחדות תחנות הרדיו האזוריות

מנהלת הוועדה:


לאה ורון 
ייעוץ משפטי:

אתי בנדלר

אלקנה אפרתי

רשמת פרלמנטרית:

יפה קרינצה

הצעת חוק הגבלת הפרסומת והשיווק של משקאות אלכוהוליים, התשע"א-2011

בקשות לדיון מחדש מאת חברי הכנסת שי חרמש, יצחק וקנין וישראל חסון

ודיון מחדש בסעיף 1, סעיף 3(ב) והוספת פסקאות לסעיף 4.

היו"ר כרמל שאמה:

בוקר טוב, אנחנו פותחים ישיבה שניה של ועדת הכלכלה היום. על סדר היום הצעת חוק הגבלת הפרסומת והשיווק של משקאות אלכוהוליים, התשע"א-2011, של חברי הכנסת דני דנון, אורי אורבך, אברהם דיכטר, אברהם מיכאלי, אריה אלדד, יוחנן פלסנר, חמד עמאר, יריב לוין ואורי מקלב. כמו כן, יש על סדר היום בקשה לדיון מחדש בסעיפים שונים. בכמה סעיפים עוד לא דנו?

אתי בנדלר: 


הגענו לסעיף 7, כולל. 

היו"ר כרמל שאמה:

אז נא להקריא את סעיף 8. 

אתי בנדלר: 


לקראת הישיבה הזאת הופץ נוסח, שאני מציעה שאדוני יחזיק. 

אלקנה אפרתי: 


"8 אזהרה. א. לא ישווק אדם משקה משכר במכל, אלא אם כן מודבקת או מודפסת על פני המכל או על תווית שעליו אזהרה באופן ובנוסח שיקבע השר בתקנות או שייקבעו בתוספת. ב. שר הבריאות, באישור ועדת הכלכלה של הכנסת, רשאי לשנות את נוסח האזהרה האמורה בסעיף קטן (א)." או לחילופין: "רשאי לשנות את התוספת."

היו"ר כרמל שאמה:

הסבר, בבקשה. 

דני דנון:

בדיון הקודם דיברנו על הסעיף והחלטנו לא להיכנס לניסוח, לגודל ולדברים האחרים, אלא להשאיר את זה לשר, שיתקין בתקנות. 

אתי בנדלר: 


זה מה שכתוב כאן. 

יואל חסון:


הייתי מציע להגדיר לשר לוח זמנים לעשות את הניסוח הזה, כי אני כבר רואה את היועצים המשפטיים מעבירים אי-מיילים ארבע-חמש שנים עד שיהיה נוסח. 

היו"ר כרמל שאמה:

אני גם בעד. 

אתי בנדלר: 


מה שאתה מציע זה שייקבע מועד להבאת תקנות ראשונות לאישור ועדת הכלכלה?

יואל חסון:


כן, על הנוסח. 

אתי בנדלר: 


אוקיי, אז זה בסוף – הוראת ביצוע, התקנת תקנות. נוסיף הוראה שתקנות ראשונות יובאו לאישור ועדת הכלכלה בתוך מועד, שמיד יוחלט עליו, מיום קבלת החוק בכנסת.

היו"ר כרמל שאמה:

עוד הערות לגבי הסעיף?

ישראל אייכלר:

הוא רשאי לשנות את נוסח האזהרה או רק רשאי לשנות את התוספת? אולי את שניהם?

היו"ר כרמל שאמה:
שניהם. 

יוליה שמאלוב-ברקוביץ:


מה, למשל, יכול שר הבריאות להחליט?

אתי בנדלר:

השארנו לעצמנו את האופציה, שהיא יותר ניסוחית, האם נוסח האזהרה ייקבע בתוספת לחוק או בתקנות. אם בתוספת לחוק, אז הנוסח הראשוני צריך להיקבע כבר עתה, בעת הכנסת החוק לקריאה שניה ושלישית, ולשר תהיה סמכות לשנות אותו; או, אם עדיין אין הצעה לנוסח בשלב הזה, אז הכול יישאר לתקנות. 

רוני גמזו:
אתן הסבר, ברשותכם. הנוסחים עוברים לעתים שינויים. אנחנו יודעים שהנוסחים, גם בעולם, הם לא תמיד אחידים. לומדים את המצב, גם מבחינה מקצועית, ולפעמים משנים את הנוסח ומתאימים אותו למה שקורה בעולם. מבחינה מקצועית, אני לא חושב שצריך להשאיר את זה בתוך החוק ולתת את האפשרות – אם זה באישור ועדת הכלכלה - לשר להגיע ולהראות את השינויים שהוא מבקש. 

אתי בנדלר:

זה נוסח ראשוני, אדוני המנכ"ל. אתה רוצה שהוועדה תקבע אותו עכשיו והוא יהיה חלק מהחוק או להשאיר גם את הנוסח של האזהרה הראשונה לתקנות?

רוני גמזו:
אני חושב שאפשר לקבוע תחום זמן מצומצם, של 90 יום. 

אתי בנדלר:

מיום קבלת החוק בכנסת. 

רוני גמזו:
כן.

אתי בנדלר: 

אז לא יהיה בתוספת, זה יהיה בתקנות. מספר חברי הכנסת הגישו – חברי הכנסת וקנין, חרמש וישראל חסון, שמתוכם רק חבר הכנסת וקנין כאן – הצעה לדיון מחדש בנושא מסוים ולחלופין, כפי שזה מוגדר כאן – ולגבי חלק מהסעיפים לחלופי חילופין ולחלופי חלופי חילופין, כפי שהוגדר במכתב - הצעות לתיקון החוק. בין היתר, יש הצעה גם לעניין סעיף 8, אני רק לא יודעת אם זה הצעות רק במידה שהדיון  מחדש הראשי לגבי תחולת החוק יתקבל או לא.  

חבר הכנסת וקנין, הגשתם מסמך מיום 30 באוקטובר. בעמוד אחד לפני אחרון, סעיף קטן ט' שבסעיף 6 למכתב. אתה כותב בסעיף 6: "מבלי לגרוע מהאמור לעיל, ולחילופין, אנו מציעים את ההסתייגויות הבאות:", ואז אני מגיעה לסעיף קטן ט: "כמו כן, בסעיף 8- - -" וגומר. האם אתה רוצה להגיש כאן איזושהי הצעה לפני שהוועדה תצביע על הסעיף? יש כאן למעשה מספר הצעות, מסעיף קטן ד' עד ט'. 

לאה ורון:
בסעיף ד' מוצע למחוק את הרישא של סעיף 8.

דני דנון:
אדוני היושב ראש, אני מציע שכל ההערות של חברי הכנסת יידונו בהמשך, כי יש חילופי חילופין. לאחר מכן, אם לא יעבור מה שהם רצו, אפשר תמיד להיכנס להסתייגויות בכל הנושאים, כי זה לא רק בסעיף הזה, יש הסתייגויות לכל הסעיפים. 

היו"ר כרמל שאמה:
חבר הכנסת וקנין?

יצחק וקנין:
הדברים ברורים, עכשיו הבנתי איפה אנחנו.

אתי בנדלר:

אני רוצה להבהיר מדוע אני מעלה את זה לכאן. נניח לצורך העניין שהוועדה לא תקבל את הדיון מחדש, ואז הדיון בסעיף 8 כבר הסתיים. 

דני דנון:

אפשר להגיש הסתייגות. 

אתי בנדלר: 

מה זה הסתייגות? זו הצעה שמעלים אותה לדיון בוועדה, דנים בה. מתקבלת - הופכת לחלק מהסעיף; לא מתקבלת – הופכת להסתייגות, אם חברי הכנסת מבקשים לרשום עליה הסתייגות. אבל אם היא לא מוצגת בוועדה אני לא יכולה להעלות אותה כהסתייגות. 

אדוני היושב ראש, אני מציעה לשנות את סדר הדיון ואולי להתחיל עם הבקשה לדיון מחדש בקשר לתחולה של החוק, ואז חברי הכנסת המציעים ידעו למה להתנגד ולמה לא להתנגד, איזה הצעות להציע לתיקון הסעיפים ואיזה לא. 

לאה ורון:
הבקשה הראשונה לדיון מחדש היא לסעיף ההגדרות, סעיף 1. 

היו"ר כרמל שאמה:

מה הבקשה, חבר הכנסת וקנין?

דני דנון:
אדוני היושב ראש, אי-אפשר להתקדם אם בסופו של דבר חברי הכנסת המציעים לא יהיו שלמים? הרי יש נושא שמפריע למספר חברי כנסת. אני מציע שנתקדם בהליך החקיקה, ואם בסוף הדיון חברי הכנסת יבקשו דיון מחדש – נעשה זאת. 

אתי בנדלר:

הבקשה לדיון מחדש כלולה בסדר יום הוועדה כך או כך. 

דני דנון:
הלוא הם אומרים שאם לא נקבל את ההסתייגות, יש חילופי חילופין. 

לאה ורון:
על הבקשה לדיון מחדש. 

דני דנון:

נכון. 

אתי בנדלר:

זה מה שלא הבנתי ולכן ביקשתי הבהרה מחבר הכנסת וקנין. אם מכל ההצעות האחרות הם יורדים, ככל שההצעה לדיון מחדש תתקבל, אז אין בעיה. אני שואלת: בהנחה שהבקשה לדיון מחדש לא תתקבל או היא תתקבל, אבל ההכרעה שתקבל הוועדה בעקבותיה לא תתאם למה שהם רוצים, האם גם אז הם ירצו לתקן את יתר סעיפי החוק או לא? אם הם ירצו לתקן את יתר סעיפי החוק יהיה צריך להגיש בקשות לדיון מחדש בכל הסעיפים האחרים. זה רק יעכב את הדיון. 

יואל חסון:
צריך להכריע בסוגיה. 

דני דנון:
אני חולק עלייך, כי נתקדם ובסוף נגיע לנושא הבעייתי, שנדון בו. אבל אם עכשיו נפתח כל סעיף, שיכול להיות שהוא לא רלוונטי לגביהם או שהוא כן רלוונטי - - -

אתי בנדלר: 

יחליט חבר הכנסת וקנין.  

יצחק וקנין:
אני רוצה להגיד למה הוא רלוונטי, לפחות לגבי סעיף 1. בזמנו, אם את זוכרת גברתי היועצת המשפטית של הוועדה, היה נושא של תחולה לגבי גובה הפיקדון של משקה אלכוהולי. באתי בבקשה של משרד החקלאות – מישהו נרדם בשמירה - ודיברנו על כך שזמן התפוגה של משקאות אלכוהוליים הוא יותר ארוך ממשקאות רגילים. לכן אנחנו רוצים לתת את הזמן לכל המערכת הזאת להתיישר. 

אורי אורבך:
תאמין לי, הם לא נרדמו בשמירה אפילה שניה. 

יצחק וקנין:
דיברנו על כך שזמן התפוגה של המשקאות האלכוהוליים יותר ארוך. אם היו צריכים להדביק את המדבקות מחדש על כל המשקאות שלהם זה היה מצריך הוצאה כספית של היקבים. לכן שינינו, והייתה הסכמה. ההיפך, הממשלה באה אליי, היא ביקשה ממני להגיש את הצעת החוק הזאת ועשינו את הדבר הזה. לכן אני לא רוצה שייווצר אותו מצב ומבקש לדחות מעט את סעיף התחילה. 

אתי בנדלר:

אתה מדבר רק על סעיף קטן ט'. על סעיף התחילה אני מציעה שנדבר לא בהקשר של סעיף 8 אלא בהקשר תחילת החוק כולו, כי זה רלוונטי לגבי כל מכלי המשקה האלכוהולי שנמצאים במלאי היום אצל היצרנים, אצל היבואנים ובכל מקומות הממכר שלהם. אני מדברת על סעיף קטן 9, על ו'. יש כאן בקשות שונות. 

יצחק וקנין:
אני מתמקד בהסתייגות אחת בלבד, ואניח אותה. את כל שאר ההסתייגויות, מצדי, אפשר להוריד. אין לי בעיה אתן. 

אתי בנדלר:

אתה יורד מכל יתר הבקשות, אך - - - 

יצחק וקנין:
אניח עכשיו את ההסתייגות, ועל זה אני רוצה דיון עקרוני. זה נושא היין, על זה דיברנו כל הזמן וגם הממשלה קיבלה החלטה ברורה לגבי החרגת היין. 

אתי בנדלר:

חבר הכנסת וקנין, אם כך אתה יורד מכל יתר ההצעות. אתה מדבר אך ורק על בקשה לדיון מחדש בעניין התחולה על יין, וככל - - -  

יצחק וקנין:
לא רק התחולה - ההחרגה של היין. 

אתי בנדלר:

החלת החוק על יין, ואתה יורד מכל יתר ההצעות או הבקשות להסתייגות, ככל שההצעות האלה לא יתקבלו. השאלה היא אם ההצהרה הזאת היא גם בשם חברי הכנסת שי חרמש וישראל חסון. 

יצחק וקנין:
אני לא מסיר בשמם. 

אתי בנדלר:

הגשתם מסמך אחד, לכן אני שואלת אותך. 

יצחק וקנין:
אני לא יכול להגיד בשמם, אני לא יודע מה הם יחליטו. בכל אופן, אני אומר לך את דעתי שלי. 

יוליה שמאלוב-ברקוביץ:


שיין לא יהיה בכלל בחוק?

יצחק וקנין:

לא אני ביקשתי את זה, הממשלה ביקשה את זה. 

היו"ר כרמל שאמה:
מישהו מהממשלה מוכן להקריא את החלטת הממשלה?

אתי בנדלר:


להחריג יין. 

יצחק וקנין:
אני אומר לכם באחריות: הממשלה ביקשה להחריג את היין. זו הייתה ההסכמה, אחרת לא הייתה שום הסכמה לחוק הזה. 

רעיה שטנר:
 
ההחלטה רשומה אצלי, מה-26 באוקטובר 2010. מחליטים, בהתאם לסעי 56 לתקנון עבודת הממשלה וכו', שהצעת החוק תקודם, בתנאי שהליכי החקיקה יקודמו בהסכמת משרד המשפטים, משרד התעשייה, המסחר והתעסוקה, המשרד לביטחון הפנים, משרד הבריאות, משרד האוצר ובנוסף, משרד החקלאות ופיתוח הכפר לעניין החרגת ענף היין מהצעת החוק. 

רוני גמזו:
רק בהסכמה. 

יצחק וקנין:
אם אתם לא מחריגים את היין זה לא יעבור, אני מודיע לכם מעכשיו. 

אתי בנדלר:

אני מבינה שיש חילוקי דעות לגבי משמעות החלטת הממשלה – האם ההחרגה היא רק בהסכמת כל המשרדים או בכל מקרה. 

יצחק וקנין:
אנחנו טוחנים פה מים, רבותי. זה לא יעזור.

דני דנון:
אני מציע, אדוני היושב, שנתקדם בהליך החקיקה ונשאיר את הסעיף המורכב הזה לסוף הדיון. אם לא – יהיה פה עוד דיון. אנחנו כבר בדיון רביעי בנושא הזה. 

היו"ר כרמל שאמה:
אבל למה לא לחתוך את העניין הזה?

יואל חסון:
בואו נחתוך את זה עכשיו, זה נושא עקרוני. 

דני דנון:
תכריע בזה, אבל תתקדם בהליך החקיקה. בסופו של דבר יהיה סעיף נוסף שיאמר אם היין מוחרג או לא, ונצביע עליו. 

יואל חסון:
נכריע בזה ונמשיך בחקיקה אחר כך.  למה להשאיר את זה באמצע?

דני דנון:
כי היו כבר שלושה דיונים בנושא הזה פה ויהיה קשה להכריע לפני שחוק יושלם. אז תהיה החלטה אם מחריגים או לא מחריגים. זה כבר דיון רביעי, זה סוף החקיקה. 

היו"ר כרמל שאמה:
לפי הייעוץ המשפטי, צריך לגמור קודם כול – בגלל מבנה החוק וכדי שלא יהיה אחרי זה - - -  

אתי בנדלר:

כי אחרת יהיה צורך לפתוח מחדש את כל סעיפי החוק, כי ככל שענף היין לא יוחרג מהחוק, או שתהיה החרגה רחבה יותר, אז ייתכן שלחברי הכנסת יהיו הצעות והסתייגויות לגבי כל אחד מהסעיפים שאנחנו מדברים עליהם. זאת אומרת, זה לא סעיף אחד שעומד בפני עצמו ואפשר להשאיר אותו לסוף. 

יואל חסון:

אז, נגיד, יכולות להיות הסתייגויות על אחוז האלכוהול - - -

אתי בנדלר:


לגבי כל אחד מהסעיפים. אני לומדת את זה מהמסמך שהגיע אליי אתמול. 

היו"ר כרמל שאמה:
דני, בוא נגמור את זה, לכאן או לכאן. 

דני דנון:
זה כבר דיון רביעי שדנים בנושא הזה. 

היו"ר כרמל שאמה:
זו פעם ראשונה שאני ניגש לזה. נדון בזה ונכריע. 

לאה ורון:
המסמך שהעבירו שלושת חברי הכנסת התקבל בוועדה אתמול, והוא מבקש שורה של בקשות לדיונים מחדש. לכן הפצנו אתמול סדר יום שכולל בקשות לדיון מחדש. 

דני דנון:
השאלה היא אם במהלך החקיקה פותחים את הכול מחדש. 

לאה ורון:
אם יש בקשה של חברי הכנסת – בוודאי ובוודאי. 

אתי בנדלר:

צריכים לדון בבקשה להצביע עליה. ייתכן שהבקשה תידחה. 

דני דנון:
אפשר להשלים את החקיקה ואז לדון בזה, לא באמצע ההליך. 

אתי בנדלר:

חבר הכנסת דנון, מה שיקרה במקרה כזה, אם הבקשה לדיון מחדש תידחה או שהיא תתקבל בחלקה, יהיה צורך לקבל בקשות לדיון מחדש בכל אחד מסעיפי החוק. זה יאריך את תהליך החקיקה. 

היו"ר כרמל שאמה:
דני, מה החשש? אני לא מבין. 

דני דנון:
החשש שלי הוא שאנחנו דוחים - - - 

היו"ר כרמל שאמה:
מה זה משנה? צריך לעבור את זה בכל מקרה. זה לא שזה יאריך את הדיון שאחרי זה. 

דני דנון:
אני לא נוגע במהות, הבעיה שלי היא שאני לא רוצה שנשמע עכשיו את אותם טיעונים ששמענו במשך שלושה דיונים ובסופו של דבר לא התקדמנו בחקיקה. שמענו את כל הצדדים - - - 

היו"ר כרמל שאמה:
הדבר היחיד שמעכב את החקיקה זה הוויכוחים שנמשכים עכשיו חצי שעה מה לעשות. סמוך עלי, זה יתקדם. 

נציגי משרדי הממשלה, מי רוצה להביע עמדה בעניין החרגת היין? נתחיל עם משרד הבריאות?

יואל חסון:
זה לא רק היין, זה יין ובירה. 

היו"ר כרמל שאמה:
לא, לא, לא. אז בואו נחריג את כל האלכוהול. חברים, לא נעשה צחוק. 

יואל חסון:
ההסתייגות לא מדברת על יין. ממה שאני ראיתי, לפחות, היא מדברת על אחוזי אלכוהול. 

היו"ר כרמל שאמה:
היא מדברת על משקה שמופק מגפנים, אז בירה לא בדיוק מופקת מגפנים. 

ישראל אייכלר:

זה ניסוח מאוד מעניין – מענבי גפן יין. חיפשנו הרבה נוסחאות. 

קריאה:


מה הקשר בין חומר הגלם לבעיה?

היו"ר כרמל שאמה:

לא אמרתי שיש קשר. אמרתי שזו ההגדרה שהם הגישו. בבקשה אדוני, מנכ"ל משרד הבריאות. 
רוני גמזו:
תודה רבה. כבוד חברי הוועדה, ראשית, אם אנחנו מתייחסים להחלטת ועדת השרים לענייני חקיקה, הוועדה עצמה קיבלה בקשה. עמדת משרד החקלאות הייתה להחריג את היין. משרד החקלאות הגיע לבקשה הזו מתוך ראייתו לטובת ענף היין ולא מתוך חישוב אחוזי האלכוהול. הוא לא אמר: 12.5% זה בסדר, מעל זה לא בסדר, ולכן בירה כן וזה לא. הוא אחראי על מערכת, ולכן הוא ביקש החרגה של התחום הזה. מי שמנסה לקחת ממקרה היין ולהשליך על כל האחוזים מתחת ליין – זו לא הייתה הבקשה ואלה לא שיקולי המדיניות שהיו לממשלה. לממשלה היה שיקול מדיניות, והיא אמרה: מצד אחד, משרד אחד מבקש את זה ומצד שני, משרדים אחרים מתנגדים, ולכן מבקשים שהליכי החקיקה בהמשך יהיו מתואמים בין המשרדים שמרכיבים את הממשלה בהקשר הזה. אנחנו, במשרד הבריאות, התנגדנו לזה ומשרד החקלאות רצה את זה. זו לא התחייבות של ועדת השרים לחקיקה, היא רק אמרה שזה צריך להיות בשים לב לדרישת משרד החקלאות. ככה שלא הייתה הבטחה להחריג את היין, אם אנחנו נוגעים בסעיף הראשון, של מה הממשלה רצתה. זה היה משרד אחד, שביקש להחריג את היין. 

יצחק וקנין:
אדוני המנכ"ל, אני חייב להעיר לדבר הזה. אולי אתה לא מכיר כל כך את עבודת הממשלה, אני מצטער להגיד לך. שר אחד יכול לתקוע את הדבר הזה. השר שמחון יכול להביא את זה למליאת הממשלה, ההסכמה שלו הייתה שזו התנאי. זו ההסכמה, אחרת כל החוק לא יתקבל. זו הצעת חוק פרטית, לא הצעת חוק ממשלתית. השר שמחון אמר את מה שאמר מתוך כוונה טובה, לקדם את החוק. גם אני בעד החוק, אבל אני לא רוצה בד בבד לשפוך - - 

רוני גמזו:
- - לשפוך את התינוק עם היין.  רק ציינתי בדיוק מהי החלטת ועדת השרים לענייני חקיקה. זו הייתה ההחלטה. 

יצחק וקנין:
אתה מציג את זה כאילו אתה עושה את זה בשוליים. 

היו"ר כרמל שאמה:
זו עמדתו, חבר הכנסת וקנין. 

רוני גמזו:
עמדתנו היא שלא תמיד זה הכול או לא כלום. החרגה של ענף היין יכולה להיות לתת לו מעמד שונה בהליך החקיקה. לכן, אני דווקא כן מצטרף לדעתו של חבר הכנסת דנון – בהחלט יכול להיות שצריך להמשיך עם הצעת החוק, אם חברי הכנסת יקבלו את זה, ולאחר מכן נמצא נוסחה לתת מעמד שונה ליין. לדוגמה, הגדרה שונה באזהרה, שאני חושב שזה כבר נדון באופן לא פורמלי. אבל להחריג אותו מתוך ההגבלה הפרסומית והשיווקית - לפרסם אלכוהול שהוא יין ולא לפרסם אלכוהול שאיננו יין - אנחנו חושבים, כמשרד הבריאות, שזו החטאת מטרת החוק. 

היו"ר כרמל שאמה:

תודה. משרד המשפטים, בבקשה. אתם יושבים בראש ועדת השרים לחקיקה, מה החליטה ועדת השרים לחקיקה בעניין הזה?

טלי שטיין:
יש לנו את הנוסח של החלטת ועדת השרים, וזה קצת עניין של פרשנות. אבל לפי מה שאני מבינה לא הוחלט להחריג את ענף היין, אלא הוחלט שאם תהיה הסכמה של משרד החקלאות או תיאום עם משרד החקלאות, אז יוחרג היין. אין החלטה להחריג את ענף היין, לפי מה שאני מבינה מהחלטת ועדת השרים. 

אתי בנדלר:

עוד שאלת השלמה, ברשותך. מה עמדת משרד המשפטים לגבי האפשרות להחריג את היין ולא להחריג את הבירה, גם אם בירה הוא משקה אלכוהולי שאחוז האלכוהול בו נמוך מאחוז האלכוהול בחלק מהיינות? 

טלי שטיין:
אני מבינה שאת מתייחסת אמנות בין-לאומיות?

אתי בנדלר:

אמנות בין-לאומיות הוא היבט אחד, לזה ביקשתי התייחסות ומשרד התמ"ת התייחס, ויתייחס שוב. אני מדברת כרגע בהיבט של אפליה או חוסר שוויון. הרי יש יצרנים של בירה גם בארץ, יש יצרנים של יין בארץ. רוצים להגן על ענף היין, מה יגידו יצרני הבירה, שיגידו שהם משוקים משקה אלכוהולי שאחוז האלכוהול בו נמוך מאשר בחלק מהיינות?

טלי שטיין:
זו עשויה להיות בעיה. 

אתי בנדלר:

זה שעשויה להיות בעיה אני יודעת, לכן אני שואלת את השאלה הזאת. אני שואלת מה עמדת משרד המשפטים לגבי הנושא הזה. 

טלי שטיין:
לכן אני חושבת שצריכה להיות עמדה אחידה, שלא להחריג את ענף היין. 

אתי בנדלר:

זאת אומרת, עמדת משרד המשפטים היא שצריכה להיות עמדה אחידה, לפי אחוז האלכוהול. זה מה שאת אומרת, במילים אחרות? שאם מחריגים – זה צריך להיות לפי האלכוהול. זו עמדת משרד המשפטים .

טלי שטיין:
כן. 

יצחק וקנין:
הגשתי גם הסתייגות כזאת. מה שתרצו יש. 

היו"ר כרמל שאמה:
נציג משרד החקלאות, בבקשה. 

ערן הרכבי:
עמדת משרד החקלאות היא ברורה – להחריג את היין.

היו"ר כרמל שאמה:
את היין ואת הבירה?

ערן הרכבי:

את היין, כמוצר חקלאי, מתוך דאגה לענף חקלאי, שבשנים האחרונות גדל והתרחב, בעידודו של משרד החקלאות, משום שזה ענף שצריכת המים שלו נמוכה והוא גם מאפשר פרנסה נאותה להרבה חקלאים שנטשו קצת את הקרקעות. בדרך לירושלים אפשר לראות שטחים עצומים נטועים בכרמי יין, שיתחילו להפיק יין בעוד שלוש-ארבע שנים. כמובן שהדבר הזה צריך להיות מלווה בקמפיין לצריכת יין. לשים יין יחד עם שאר המשקאות האלכוהוליים, אני חושב שזה לא נכון. צריכת היין היא לא מטרת שכרות, אני חושב שהיא באה למטרת צריכה מכובדת, בארוחה, וכל אחד מכם יודע ולא צריך להרחיב על זה. לכן יש מקום להחריג אותו, כמוצר שמבוסס על ענף חקלאי. 

היו"ר כרמל שאמה:
תודה רבה. 

ישראל אייכלר:

אדוני, נציג משרד החקלאות, יש פסוק: עוד יטעו כרמים בהרי שומרון. הזכרת רק את ירושלים, גם השומרון מלא בכרמים. 

דני דנון:
אנחנו בעד. 

יצחק וקנין:
כל האזור שלי הוא כרמים. 

היו"ר כרמל שאמה:
נציג משרד התמ"ת, בבקשה. 

נעמי רייש:
עמדת משרד התמ"ת היא שיש להחריג את היין מהחוק. סחר חוץ, שיש פה נציג שלהם, מקבלים את העמדה הזו. 

לאה ורון:
ומה לגבי בירה?

נעמי רייש:

העמדה שלנו היא להחריג את היין. 

אתי בנדלר:

את יכולה להסביר את הנימוקים לעמדה, מה עומד מאחורי העמדה? מתעוררת שאלות, ויכול להיות אפילו שאלות חוקתיות בהקשר הזה. לאחר מכן כמובן שחייבים לשמוע את עמדת סחר חוץ, כי זה סותר את העמדה בישיבה הקודמת. 

נעמי רייש:
הנימוק שלנו להחרגת ענף היין הוא עידוד פעילות של עסקים בתחום היין. אני, בתור הסוכנות לעסקים קטנים ובינוניים, הדאגה שלי היא לעסקים קטנים בתחום הזה, שזה יקבי בוטיק, זה תחום היין. 

גיל סגל:

יש גם בירות, למה רק היין?

נעמי רייש:

כי הם מעטים. אני דואגת גם להם, אני פשוט מנסה להבין מה ריאלי ומה לא. 

אורי אורבך:
זו תמיד הייתה עמדת משרד התמ"ת? גם בוועדת השרים?

נעמי רייש:

לא. 

אורי אורבך:


השתנתה. 

אתי בנדלר:

גברת רייש, אמרת עכשיו אמירה מאוד קשה. אמרת: אני דואגת גם להם, אבל אני יודעת מה ריאלי. אני חושבת שהעמדה צריכה להיות - - - 

נעמי רייש:
לשאלת חבר הכנסת אורבך, העמדה הראשונית הייתה החרגה לפי אחוזי אלכוהול. העמדה הייתה להתחיל מאיזשהו אחוז אלכוהול, שיוציא את העסקים הקטנים מתוך החוק הזה. 

יוליה שמאלוב-ברקוביץ:

אבל אם שותה אחוז נמוך של אלכוהול, אבל שותה אותו הרבה, זה לא נעשה הרבה אלכוהול?

יאיר גלר:
הרבה מאוד. אלכוהול זה אלכוהול, זה אלכוהול. 

נעמי רייש:

העמדה הזאת, לא המצאנו אותה. זה דבר שקיים בעולם. 

יואל חסון:

גם אם את אוכלת הרבה-הרבה שוקולד את תפגעי בבריאות.

יוליה שמאלוב-ברקוביץ:

אבל אנחנו מדברים עכשיו על הנוער, לא על המבוגרים. 

יואל חסון:

רק שתדעי. 

יוליה שמאלוב-ברקוביץ:

השאלה היא איך שומרים על האינטרסים של החקלאים, של האוכלוסייה הדתית, שרוצה שיהיה קידוש, וגם יושבים פה האנשים האלה, שרוצים לשמור על הילדים והנוער שלנו. 

ישראל אייכלר:
אפשר באזהרה - - - 

נעמי רייש:
לכן אנחנו חושבים שהחרגת היין נותנת את המענה להתנגשות המטרות הסותרות. 

יוליה שמאלוב-ברקוביץ:

איך זה נותן תשובה?

נעמי רייש:
כי יין שונה במהותו ממשקאות אלכוהוליים אחרים, מבחינת הבעיות שהוא מייצר. 

יוליה שמאלוב-ברקוביץ:
אם שתיתי עכשיו שלושה בקבוקי יין - - - 

דני דנון:
סליחה, לא צריך לשכנע. יש עמדות סותרות של המשרדים, אנחנו לא נשכנע. 

נעמי רייש:
הצעת החוק, כמו כל הצעת חוק, באה להתמודד עם בעיה קיימת. הבעיה קיימת אולי עבור משקאות אלכוהוליים שנמצאים ברמות צריכה גבוהות בקרב בני נוער או עבור משקאות אלכוהוליים, שעבורם הפרסומת - - - 

צבי הנדל:
עשית מחקר בעניין? 

נעמי רייש:
לא. שניה - - -

צבי הנדל:
מה זה שניה? את מדברת בשם משרד ממשלתי. גם אני מייצג את הממשלה, אני לא יודע את מה שאת אומרת, גם לא מהמשרד הזה, גם לא מהשר שמחון, שישבתי אתו לפני שבוע. 

יצחק וקנין:
צבי, את מי אתה מייצג?

צבי הנדל:
אני יושב ראש הרשות הלאומית למלחמה בסמים ובאלכוהול. 

יצחק וקנין:
אני רוצה להגיד לך משהו, אני מתפלא על השאלה שלך. תרבות השתייה במדינת ישראל – וחלילה וחס, שלא יבינו שאני לא מודע לכל מה שקורה בחברה הישראלית, התרבות הזאת אפילו פוגעת בנו, כציבור חרדי. לא פעם אנחנו רואים את ערבוב המשקאות, של רד בול יחד עם וודקה, הנגע פשה גם אצלנו, בחברה החרדית, וכולנו מודעים לדבר הזה. ביין לא ראינו את הדבר הזה מעולם. שנים אנחנו שותים יין והדבר הזה מעולם לא התנגש. אבל התרבות שהתפתחה בשנים האחרונות לגבי כל המשקאות היא ערבוב, חוץ מהיין. הדבר היחיד שלא מערבבים בשום דבר זה היין, בגלל שאי-אפשר לערבב אותו. 

יוליה שמאלוב-ברקוביץ:

סנגריה עושים עם יין, אני חושבת. 

יצחק וקנין:
אין לכם נתון לגבי היין, רבותי. הנתון הוא לגבי הוודקה, הרד בול והוויסקי וכל שאר המשקאות, ואני אומר את זה באחריות. דרך אגב, אני לא פחות מהם מסכים לכל הדבר הזה שמובילים אותו, אבל לקחת גם את היין בתוך כל החבילה הזאת – אין מקום להכניס אותו פה. 

אתי בנדלר:

אני מבקשת לשמוע את העמדה של סחר חוץ.

עמי לוין:
תודה על ההתעקשות. אתחיל בשורה האחרונה: בחינה נוספת העלתה שאין בעיה לסחר חוץ כרגע עם החרגת היין. מלכתחילה הדאגה שלנו, ההסתייגות שהעלינו, הייתה יחסית שולית והתייחסה למצבים יחסית שוליים, שעשויים לגרום התנגשות עם התחייבויות שלנו, בעיקר בהסכמי WTO – ארגון הסחר העולמי. היא הובעה בפעם הקודמת גם בגלל קוצר הזמן שניתן לנו להתייחס. 

בחנו את הנושא יותר לעומק, מול ההסכם הרלוונטי ב-WTO וגם תקדימים של יישוב סכסוכים בין-לאומיים בתחום הזה, והגענו למסקנה שאין מניעה מבחינת התחייבויות להסכמים בין-לאומיים להחריג את היין ועדיין לעמוד בהסכמים בין-לאומיים. גם אם במצב לא סביר, שבו נידרש לליטיגציה בעניין הזה בארגון הסחר העולמי, אנחנו מאמינים שהקייס שלנו חזק. 

היו"ר כרמל שאמה:
אוקיי. המשרד לביטחון הפנים, בבקשה.

נעמי רייש:
אני רוצה רק להוסיף שמלשכת השר נמסר שאם ההצעה תעבור בלי החרגת היין, אם העמדה שלנו לא תתקבל, אז השר יגיש הסתייגות. 

היו"ר כרמל שאמה:
אוקיי. תוך כדי חקיקת החוק השרים בתמ"ת התחלפות. 

אורי אורבך:

וזו עמדת המשרד. 

יואל חסון:

זה דווקא מראה על מערכת בריאה. ככה זה צריך להיות – שר קובע מדיניות. אני לא אומר את זה בציניות, באמת. 

רעיה שטנר:
העמדה של המשרד לביטחון פנים הייתה ונשארה שאין להחריג שום משקאות אלכוהוליים. העמדה שלנו הייתה ברורה מההתחלה. יושב פה יושב-ראש לשעבר, חבר הכנסת דנון, שזוכר שגם בדיונים המקדימים לדיוני הוועדה הקודמת זו תמיד הייתה העמדה שלנו. אני מאוד מתפלאת לשמוע שיש חברי ממשלה אחרים ששינו את עמדתם - גם מתכתובות גם מהסכמות. אני חושבת שדי בדברים האלה בשלב הזה. 

היו"ר כרמל שאמה:

תודה. משרד האוצר? אין נציג. רשות המסים, יש לכם עמדה? אין לכם התנגדות. משרד החינוך, בבקשה. 

רות תווינה:
אני מייצגת את היחידה למניעת סמים ואלכוהול, שירות פסיכולוגי-ייעוצי, והעמדה שלנו היא שאין להחריג את היין. אלכוהול זה אלכוהול, והצריכה מושפעת מאוד מפרסום. כל משקה עושה נזקים, במיוחד בקרב בני נוער. אין הבחנות כאלה. 


היו"ר כרמל שאמה:

בבקשה, הרשות למלחמה בסמים ואלכוהול. 

צבי הנדל:
תודה. גילוי נאות: במשפחתי מגדלים כרמים. אני חקלאי, אני עושה קידוש בשבת, ולמרות כל זאת, אני רוצה להזכיר לכולנו למה כל המהלכים האלה החלו. מצב הנוער הוא כמו שכולנו יודעים, ובזה סיימתי. שלא נשכח את העיקר, כאילו אנחנו מדברים פה על דבר תיאורטי. 

ישבתי כבר עם כמה אנשים, כולל מהתאחדות התעשיינים, נדמה לי שראש האגף הרלוונטי יושב פה, ישבתי עם שר שהוא קיבוצניק, שי חרמש, הוא גם יושב פה. עם כולם הגעתי להסכמה עקרונית. ביקשתי מחלקם שייתנו לי נייר, כי גם אני לא רוצה שנמאיס את היין על האנשים. אבל עדיין יש פרסום חכם – לשתות חכם, להשתמש חכם. 

אני חייב להגיד לזכותה של הוועדה הזאת שאחרי קבלת ההחלטות בחוקים הקודמים, שהם מאוד מינוריים – משעה 23:00 וכל מיני דברים כאלה - זה השפיע על הצעירים בהיקף של למעלה מ-10% בתוך פחות משנה. זאת אומרת, שלא יהיו אי-הבנות – לא כל הצעירים הם פושעים, שיכורים וכו', אבל ככל שאנחנו נקטין את הבסיס של הצעירים, כשיגיעו לשלב העליון, של שיכורים ממש והתמכרות, אז הבסיס יהיה יותר צר כי ההתחלה הייתה יותר צרה. זה מהפך אדיר, כשרק הבאנו לתודעה את השעה 23:00. פשוט התחילו לדבר על זה. 

אין לי מלחמה עם אף אחד שמפחד על היקבים, היינות וכו'. גם אני לא רוצה שייפגעו. גם אמרתי:  בואו ננסח יחד את התווית - לשתות בחוכמה. ההיפך, תכבד את היין. גם הייננים לא רוצים שליין ייצא שם שהוא משכר. אפשר בחוכמה לתכנן.

אני מציע, מאחר שהיין מהווה אחוז גבוה מאוד, לילדים בעיקר, של שימוש, בגלל שיש תירוצים יותר נוחים לספר לבעל המכולת למה הוא קונה יותר בקבוקים, למשל. לכן היין הוא מאוד משמעותי, ואלכוהול הוא אלכוהול. 

יצחק וקנין:
לא הבנתי אותך, צבי. אתה אומר שהנוער שותה יותר יין? 

צבי הנדל:
כן. 

יצחק וקנין:
מאיפה לקחת את הנתונים? תהיה רציני. אתה חבר כנסת לשעבר רציני, אל תזרוק דברים סתם. 

צבי הנדל:
כשאני אומר "נוער" אני מתכוון לגילאי 10, 12 ו-13, לא נוער בגיל 18. זה הגיל שמתחילים בו בשתייה. 

היו"ר כרמל שאמה:
אתה אומר שבאופן מובהק, בגילאים שבין 10 ל-13, שותים יותר יין מאשר משקאות אחרים?

צבי הנדל:

שותים אחוז גבוה. 

קריאה:

באילו כמויות?

קריאה:


אני לא קונה את זה. 
יצחק וקנין:
חבר'ה, אתם אומרים פה נתונים שאין להם שום בסיס. זה סתם דברים באוויר, אין לכם שום נתון. באתם לפה בלי נתונים. 

יאיר גלר:
הם שותים בבית, כי יש להם את היין בבית. 

צבי הנדל:
אסיים במילה. בסופו של דבר, כל המשקאות האלה, כולל יין, הם אלכוהול. המצב שלנו באלכוהול, בניגוד לרוב המדינות, שזה הולך ועולה. עכשיו אנחנו מתחילים לבלום קצת אצל הילדים. ברוך השם, בסמים אנחנו בין היחידים בעולם שזה הולך ויורד באחוזים מאוד קטנים. זאת אומרת, אפשר להצליח, אבל צריך לעשות בזה מאבק נחוש עם כל המרץ. התוצאות ידועות - נרצחים אנשים, לא פחות. גם מהיין, נרצחים אנשים. 

לכן אני מבקש בשום שכל, לא להיות בכיפוף ידיים ולחשוב איך מנסחים את זה ועושים את הנזקים הקלים ביותר. אבל אם נצליח, בשיתוף פעולה, להגיע לאיזושהי נוסחה שתעלה למודעות גם את היין - אתם יודעים מה יקרה אם נחריג את היין עכשיו? תהיה התנפלות אדירה על היין, כי זה כאילו המשקה המותר. טוב, אני לא רוצה להתווכח, אני גם לא חבר כנסת עכשיו. 

יצחק וקנין:
אתה יכול להגיד את זה על כל דבר, אבל המציאות מוכיחה שמה שאתה אומר לא נכון. 

צבי הנדל:

לא, המציאות היא כזאת. 

יצחק וקנין:
אני לוקח את הציבור שלי, ודיברתי עליו לפני כן. מעולם לא הייתה לו משיכה ליין, ואם הוא שתה את היין הוא שתה אותו במתינות, לא כמו ששותים את הרד בול והוודקה. זה הפך להיות פולחן.

צבי הנדל:
לפני עשר שנים, כשישבת במסבאה וראית הרבה פחיות של בירה, היה ברור שזה תייר. הישראלים כמעט לא שתו בירה. 

יצחק וקנין:
זו לא השוואה ליין בכלל. 

צבי הנדל:

אה, זה לא השוואה. אני סיימתי את דבריי. 

יואל חסון:
אדוני היושב ראש, אם הוא מכליל ילדים כנראה שהנתונים הם גבוהים כי הוא גם תינוקות שעוברים ברית ושמים להם יין כדי להרגיע אותם. רק כך אני יכול להבין את זה.  

צבי הנדל:
זה לא פוליטיקה, ואנחנו לא מתווכחים פה, לא ימין, לא שמאל ולא התנחלויות. אם על זה יש ויכוח אז אנחנו בצרה גדולה. 

יואל חסון:

יין עם ילדים בני 10 עד 13 – זה נראה לי הזוי. 

יוליה שמאלוב-ברקוביץ:

למה זה מוזר לך? אני לא מבינה. 

יצחק וקנין:

כי אנחנו חיים במדינה הזאת. 

יוליה שמאלוב-ברקוביץ:

זה שנגיד שלא רואים - - - 

קריאה:


כי זה נתונים בלי שום בסיס עובדתי. 

היו"ר כרמל שאמה:

חברי הכנסת מטעם סיעת קדימה בוועדה, נא לשמור על הסדר. בבקשה, אדוני. 

יאיר גלר:
אני מנכ"ל הרשות למלחמה בסמים ואלכוהול. אני רוצה להסביר בצורה שאינה משתמעת לשני פנים: היום אלכוהול הוא גורם מספר שלוש בעולם לתמותה. אין בבתי-החולים שום הבחנה בין מרלו לבין ויסקי לבין בירה. אלכוהול זה אלכוהול, זה חומר שמשנה את התנהגותנו, והוא גורם לתקלות רפואיות, הוא גורם למוות והוא גורם אלימות מספר אחת בעולם, ושוב – זה לא משנה את זה מרלו - - -

יואל חסון:
כשהוא נצרך בכמות מוגזמת. 


יאיר גלר:
נכון.

יואל חסון:
אז תגיד את זה. 

יאיר גלר:

נכון. שלוש בירות שוות כוס יין אחת, אז אולי תחריג גם את הבירה ובוא נגיד שאין בכלל אלכוהול. זה בסדר. 70% ממקרי האלימות במדינת ישראל – זה נתון של משטרת ישראל - משויכים לאלכוהול, לא משנה מרלו, ויסקי או בירה. אין לזה שום - - - 

היו"ר כרמל שאמה:
אדוני המנכ"ל, בוא נתמקד. לנו אין ויכוח עם האלכוהול. 

אורי אורבך:
החוק הוא על הפרסום, אני מזכיר. לא על ייצור ולא על - - - 

יואל חסון:
תעצור את האלכוהול? את זה המדינה לא תעשה בחיים, רק בגלל כספי המיסים שמגיעים מהאלכוהול הזה, נכון? את זה המדינה לא תעשה, כמו שהיא לא עושה עם הסיגריות. היא לא הולכת עד הסוף עם הסיגריות - - -

היו"ר כרמל שאמה:
חבר הכנסת חסון, לא אתן לך זכות דיבור בעתיד, כשתבקש. אל תנצל את זה שאנחנו חברים. 

יאיר גלר:

חקיקה פירושה, בין השאר, גם מסר מסוים.

היו"ר כרמל שאמה:
אבל אנחנו רוצים ממך נתונים, את המסר אנחנו מבינים. מה העניין של צריכת יין בדור הצעיר?

יאיר גלר:

אין לי כאן ברמת האחוזים, אבל כל הילדים שאותם תחקרנו ולגביהם ביצענו את הסקרים אמרו חד-משמעית: התחלנו לשתות בבית. התחלנו לשתות בבית – זה יכול להיות גם יין וגם וודקה. הם לא עשו את ההבדלה. הם אמרו: למדנו בבית, ראינו את ההורים. גם ביום שישי בערב, הגם שזה לא נעים לפעמים לשמוע, שותים, שותים עם החברים שלהם ולא עשו את האבחנה בין אחד לבין השני. כלומר, הסכנה קיימת והנזקים האלה קיימים ומבחינתנו, לא תעלה על הדעת אותה אבחנה. 

אנחנו מנסים לחנך דור צעיר והצלחנו בפרסום בשנה האחרונה להגיע לתמונה יותר טובה, כשמדובר בגילאי 12-11-10. אבל אותם ילדים ציינו במפורש בכל הסקרים שהם צרכו יין רגיל, שאנחנו מכירים אותו, ולאו דווקא משקה חריף או בירה. 

היו"ר כרמל שאמה:
תודה. בבקשה, גברתי. 

כרמית פולק-כהן:
אגב מה שנאמר כאן קודם, החרגת היין תוביל לכך שלא תהיה שום מגבלה גם בפרסומות, לא תהיה אזהרה. זו המשמעות של החרגת היין. זה לשאלת חבר הכנסת קודם.  

ישראל אייכלר:

 אזהרה אמרנו שתהיה. 

כרמית פולק-כהן:
הכוונה שלי היא שברגע שמחריגים את היין כל החוק הזה לא יהיה רלוונטי ליין, וזה מה שאנחנו צריכים לחשוב עליו. בוודאי שאני מצטרפת לדברי חברי, שאלכוהול זה אלכוהול. 

אתי בנדלר:

סליחה, אני מתייחסת לדברים של חבר הכנסת. אני רוצה להבהיר - הייתה כאן הצעה שהחוק כולו לא יחול על יין. מה שמוצע כרגע, הבנתי מדבריו של מר הנדל ומהדוברת הנוכחית, שייתכן שיש מקום לא להחריג את היין אבל לקבוע נוסח אזהרה שונה לגבי יין. זו הצעה אחרת, שבהחלט אפשר לדון בה, וזה בדיוק המקום שבו אנחנו נמצאים. אנחנו מדברים כרגע על סעיפים 7 ו-8, שאם מסמיכים לקבוע את נוסח האזהרה בתקנות, אפשר לכתוב שלא רק שישנו מעת לעת את נוסח האזהרה אלא גם לקבוע נוסחי אזהרה שונים לגבי סוגי אלכוהול שונים. זו כבר הצעה אחרת – לא החרגה של היין אלא הוראות שונות לגבי האזהרה. 

אורי אורבך:
אפשר לחילופין - - - 

ישראל אייכלר:

יש אפשרות נוספת, גברתי היועצת המשפטית - כן להחריג את היין, אבל להגיד שעל היין צריכה להיות תווית אזהרה: שתייה מרובה מסוכנת. 

אתי בנדלר:

מה זאת אומרת להחריג את היין? צריכים לעבור סעיף-סעיף ולראות - - - 

ישראל אייכלר:
להחריג אותו מכל הסעיפים האחרים, רק החשש - - -

אתי בנדלר:

זאת אומרת, שתהיה מותרת פרסומת ליין? זה מה שאתה אומר?

ישראל אייכלר:
כן, אבל שתהיה איזושהי אזהרה על בקבוק היין, שיידעו ששתייה מרובה - - - 

אורי אורבך:
האזהרה על משקאות אלכוהוליים, לא משנה מה הם, ממילא מופיעה בחוק ויש ויכוח האם זה על התווית עצמה או במקומות המכירה – לא ניכנס לזה – ללא הבדל אם זה יין או לא. יכול להיות שצריך לבדוק את מקומות הפרסום. נגיד, יש עלונים מקצועיים של ייננים ויקבים, ויכול להיות ששם אתה אומר שזה ענף שלם, שהוא ענף תיירותי וחקלאי. אפשר לפרסם במקומות שלא מגיעים לציבור הרחב אלא לציבור מקצועי. מכיוון שזה חוק על פרסום, זה דבר מאוד מהותי איפה אפשר לפרסם מה. יכול להיות  שההחרגה יכולה לבוא לידי ביטוי בכך שניתן עדיפות מסוימת ליין בגלל האופי המיוחד שלו – הרי זה מה שמבקשים החקלאים. למה האחרים לא רוצים להחריג אותו? בגלל שזה אלכוהול וזה מסוכן, וגם שינויים בהרגלי הצריכה, שיכולים להיות בתוך כמה שנים אם ניתן עדיפות פרסומית ליין. לכן, בואו ניתן לו עדיפות פרסומית, אבל במקומות שאינם גורמים לנזקים שאנחנו חוששים מהם. 

אתי בנדלר:

חבר הכנסת אורבך, המסמך שקיבלנו משלושת חברי הכנסת, שחבר הכנסת וקנין אמר שהוא בו מהאמור אומרת ככה: ההצעה הראשונית שלנו היא להחריג לגמרי את ענף היין. אם ההצעה הזאת לא תתקבל, אז לחלופי חילופין יש לנו הצעות לגבי כל אחד מהסעיפים. מה שאתה אומר עכשיו זה אתה חוזר להצעה החלופית שלהם, לבדוק סעיף-סעיף האם להחיל את זה על יין או לא להחיל, ואם להחיל - באילו תנאים להחיל. 

אורי אורבך:
אני לא אומר את זה, אני לא אומר לבחון את הכול. אני אומר על איזה סעיף - מציע איפה להחריג. 

אתי בנדלר:

למשל, סעיף 6: הגבלת הפרסומת בשידורים. הסעיף הזה כבר אושר – האם זה יחול על יין או לא יחול על יין? וכן הלאה. 

יצחק וקנין:
האם אפשר להחריג את היין מאזהרה ופרסום בחוק?

אתי בנדלר:

כל החוק עניינו באזהרה ובפרסום. 

יצחק וקנין:
רק את היין. 

לאה ורון:
אם זה מה שיחליטו חברי הכנסת זה אפשרי. 

אתי בנדלר:


כל החוק, חבר הכנסת וקנין, עניינו בהגבלות על פרסום.

יצחק וקנין:
לא רוצים להחריג את היין לגמרי, אז אני מחפש פשרות. 

רוני גמזו:
חבר הכנסת וקנין, אתה חושב שזה בסדר לפרסם את היין באמצעי פרסום שפונים לקטינים? 

יצחק וקנין:
זה לא עניין של פרסום היין. 

רוני גמזו:

אם אני עושה מודעה על פסטיבל יין בבית-ספר, אתה חושב שזה בסדר? או ליד בית-ספר?

יצחק וקנין:
עד היום עשו את זה. 

כרמית פולק-כהן:
אם ככה, זו בעיה. אתה מסכים?

יצחק וקנין:
אתה יודע מה? אין לי בעיה שבתוך בתי-הספר לא. אין לי בעיה, תכתוב מה שאתה רוצה. אני אתך, אבל אל תעשו עליהום. אתם מהלכים עלינו אימים כאילו היין כבר הפך להיות - - - 

היו"ר כרמל שאמה:
חבר הכנסת דוד אזולאי, אתה ברשות דיבור. 

דוד אזולאי:
אדוני היושב ראש, החוק הזה – רק להזכיר לחברים - התחיל בוועדת הפנים. שם הסכמנו כולנו, היה הסכמה פה אחד להחריג גם את היין. אבל אז התנינו את זה בדבר אחד - שתוך שנה המשטרה, שהיא אוכפת את החוק, תביא נתונים איפה חלקו של היין בזמן האכיפה. השאלה שלי פה היא קודם כול למשטרה: האם יש את הנתון הזה? אם הנתון הזה נמצא אצלכם, בבקשה תביאו אותו לשולחן.  

יחד עם זה, אני רוצה להגיד לך, אדוני היושב ראש, בהיותי יושב ראש ועדת הפנים סיירנו בכמה מקומות, נפגשנו עם מפקדי תחנות, ואמרו לנו דברים ברורים, שהחוק הזה הועיל מאוד, עזר לאכיפה וסייע מאוד לבני הנוער. 

אין כאן ויכוח, יש כאן את הנושא של היין, ועל נושא היין היה גם אז ויכוח. ההחלטה שהתקבלה אז – ואני מזכיר לחבר הכנסת אורי אורבך, שהיה מיוזמי החוק – שסוכם באותו דיון שהמשטרה תביא נתונים. עברה כבר יותר משנה. מה שאני מציע, אדוני היושב ראש, שתדרוש מהמשטרה להביא נתונים על היין. לאחר שיהיו לך נתונים תוכל גם לקבל החלטה. 

יצחק וקנין:
בכוונה אתם משאירים את הכול נעלם לגבי היין, כי נוח לכם. אתם רוצים ללכת גורף, וזה לא ילך ככה. 

צבי הנדל:
אל תכעס, ידידי, אבל תבין שברגע שאתה מחריג את היין תהיה התנפלות על היין. כל פרצה שתשאיר - - - 

יצחק וקנין:
מה זה התנפלות?

היו"ר כרמל שאמה:
בבקשה, אדוני.

סער פאוקר:
תודה רבה, אדוני היושב ראש. בסוף הישיבה הקודמת גם המציע הנכבד, חבר הכנסת דנון, וגם היועצת המשפטית ביקשו מאתנו, מנציגי תעשיית היין, להעביר מסמך שמפרט את הקשיים הספציפיים שיש לנו עם סעיפים מסוימים, מבלי לגרוע כמובן מהטענה העקרונית שלנו על ההחרגה. המסמך, שהוגש על-ידי שלושת חברי הכנסת הנכבדים – וקנין, חסון וחרמש - מבטא את הקשיים שיש לתעשיית היין עם הסעיפים הספציפיים. אם יוחלט, בניגוד לדעתנו, לא להחריג אנחנו מבקשים לדון בסעיפים הספציפיים. זה לאו דווקא להחריג את היין מכל סעיפים אלא זה דברים ספציפיים, כמו מה שאמר חבר הכנסת אורבך הנכבד, לגבי הנושא של בטאונים מקצועיים ודברים מסוימים, שלא קשורים בכלל לנושא של קטינים. אנחנו, בתעשיית היין, לא מפרסמים לקטינים ולא מעוניינים לפרסם יין לצריכה של קטינים. 

לעניין ההחרגה, אם יורשה לי, יש לי שתי הערות – דיברנו על זה גם בישיבות הקודמות. קודם כול, בקשר להחלטת הממשלה, כפי שאני קורא אותה. כתוב: קידום החקיקה מותנה בהסכמה עם משרד החקלאות והתמ"ת לגבי החרגת היין. אם אין הסכמה עם משרד החקלאות והתמ"ת על החרגת היין, החוק, לדעתי - - - 

יצחק וקנין:
משרד המשפטים מפרש איך שהוא רוצה, איך שנוח לו, וזה מה שהיא אמרה פה. אבל אם זה היה חוק אחר היא לא הייתה אומרת את זה פה.

אתי בנדלר:

גם מנכ"ל משרד הבריאות נתן אותה פרשנות. 

יצחק וקנין:
כי נוח להם להגיד את הפרשנות ככה. 

אתי בנדלר:

וגם המשרד לביטחון פנים. 

יצחק וקנין:
אני אומר לך, נוח להם להגיד את הפרשנות ככה. 

סער פאוקר:
עם כל הצניעות, אני מפרש את החלטת הממשלה אחרת, והבנתי שזאת גם הפרשנות של משרד החקלאות ומשרד התמ"ת.

נקודה אחרונה שאני רוצה להעיר בהקשר הכללי, לגבי נושא הנתונים. לפני כשנה מר גלר - נדמה לי במרץ 2010 – עלה מהדברים שלו שהבירה והמשקאות החריפים יוצרים קושי יותר גדול מהיין. הייתה ישיבה ב-31 בינואר 2011, שבה ציטטתי את הדברים שהוא אמר במרץ 2010, ומר גלר אמר שצריכת היין על-ידי בני נוער קיימת גם כתקף משמעותי. אבל אני טוען את הטענה הבאה: בני נוער צורכים יין, השאלה באיזה כמויות. גם אני בתור ילד ונער, כמעט כל יום שישי שתיתי כוסית יין בבית, בקידוש או בנסיבות אחרות. זה שהם צורכים יין, להבנתי, זה לא מדבר על סכנת השכרות. מי שצורך יין בקידוש לא בהכרח ישתה בירה או וודקה או משהו אחר. אנחנו חושבים שליין יש שוני מהותי מול הבירה ומול המשקאות החריפים. תודה רבה. 

היו"ר כרמל שאמה:

תודה רבה. בבקשה, אדוני. 

יאיר גלר:
שמי גם כן יאיר גלר, אבל אני מעולם אחר - נציג חברות הפרסום. אני חושב שהוועדה נדרשה לעסוק בנושא הזה מתוך דאגה לשלומם של צעירים ובני נוער והשפעת האלכוהול עליהם. אני מודה שאני די תמה, כאזרח, שהוועדה עוסקת באינטרס של חקלאים ולא בבעיה – שחלק טוענים שהיא מאוד כואבת - שעלתה. זה הפתיח. 

אני מחזיק בידי נתונים של יאיר גלר 2 - - -

קריאה:

1.

יאיר גלר:

בסדר, אני אהיה צנוע – 1. דוח מחקר אפידמולוגי מסכם של הרשות למלחמה בסמים ובאלכוהול – לא של אף גורם אחר מאתנו – שנעשה לפני כשנה וחצי. הוא קבע שבמעבר משנת 2005 ל-2009 כמעט יציב אחוז בני הנוער המדווח על צריכת יין, דומה באותו אחוז לבני הנוער שמדווחים על צריכת בירה - שירדה, דרך אגב, מ-2005 ל-2009 - שלא דומה למשקאות החריפים, שעלתה הצריכה והיא גם באופן מוחלט יותר גבוהה. זאת אומרת, אם אנחנו באמת רוצים להגיע לפתרון מושכל איך עוצרים התפתחות של בעיית האלכוהוליזם והתופעות הנובעות ממנה בקרב צעירים ונוער, אני חושב שצריך קודם כול להסתכל על האלכוהול הקשה, על אותו אלכוהול שמוגדר כאלכוהול בריכוז גבוה. הוא המסוכן, הוא זה שמוהלים אותו, הוא זה שעושים אתו בעיות. אני חושב שהדיון צריך להיות מאוד מקצועי בנושא הזה, כי אם בירה מסתובבת באזור 5% אלכוהול, ואמרת בעצמך שצריך שלוש פחיות כדי להגיע לנזק של כוס יין אחת, אז איך אנחנו בכלל עוסקים בהחרגת היין?

אני חושב שאם באמת רוצים לטפל בנושא אז צריך לעזוב לחלוטין, למעט הגבלת מכירה לילדים, את האלכוהול הזניח בעניין הזה ולטפל באלכוהול הקשה. הוא המסוכן. העלית את הרגלי הצריכה, ואנחנו מכירים אותם. 

יצחק וקנין:
דברתי על הציבור שלנו. אני מציין מה שאני רואה במו עיניי. זו קטסטרופה מה שקורה בציבור שלנו עם הרד הבול, הוודקה והוויסקי. זה לא היה. ביין לא ראינו את זה אף פעם, גם בבירה לא ראינו את זה. 

יאיר גלר:
אם נחזור לשאלת הצריכה והפרסום - כי באנו לדבר על הגבלות בפרסום – הגבלות בפרסום לא מונעות צריכה. זה לא מה שהקטין את כמות הצעירים שנכנסים למעגל העישון. 

אורי אורבך:

הפרסום, אגב, עוזר לצריכה?

יאיר גלר:

בבירה – לא, לא באלכוהול. מה שהוא עושה, הוא מעביר צרכנים ממותג א' למותג ב' – במקום שאשתה בקבוק גולדסטאר אני אשתה בקבוק קרלסברג, או להיפך. העובדה שהצריכה בקרב צעירים בחמש השנים האחרונות ירדה בבירה, ירדה ביין; עלתה במשקאות החריפים, אתה צודק. הפרסום בתחום הזה הוא לא המשמעותי. רוב הפרסום נמצא תחת רגולציה, ויושבת לידי נציגת קשת. ספר החוקים של הרשות השניה מגביל מאוד פרסום משקאות אלכוהוליים: לא לפני 10:00 בלילה, לא בתוכניות שצעירים ונוער יכולים לצפות בהן. גם תוכן הפרסום מוגבל. 

אז לאן אנחנו חותרים? מה אנחנו רוצים לעשות? להתעסק בזוטות במקום בעולם הכבד? אני חושב שצריך לשים הגבלה או אזהרה, ובעולם זה מקובל. על ויסקי בעולם שמים: drink responsibly – תשתה באחריות, ולהמשיך לדבוק בהגבלות שקיימות היום, וההגבלות הן משמעותיות. תרצה הכנסת להחריג מתוך זה את האלכוהול הקשה, ששם נמצאת הבעיה – ואין לי ספק שגם המשטרה תגיד ששם נמצאת הבעיה, היא לא נמצאת בכוס יין, היא לא נמצאת בבקבוק בירה אחד. 

צבי הנדל:
על מה שאמרת עכשיו – תשתה באחריות - יש הסכמה?

יאיר גלר:
בהחלט. אני רוצה להגיד עוד דבר. לפני כמה שנים, כשהתחיל הדיון בנושא הזה, התגובה שלנו, כאיגוד חברות הפרסום, הייתה: אל תתעסקו בהגבלת הפרסום. זו לא המהות וזה לא יעזור. תשתמשו בנו, בעולם התקשורת, לעזור למחוקק להוביל קמפיין שיעסוק בשתייה בהיגיון, שתייה באחריות. 

היו"ר כרמל שאמה:
תודה. חבר הכנסת יואל חסון, בבקשה. 

יואל חסון:
תודה, אדוני היושב ראש. קודם כול, אני חושב שהדיון הזה יותר מדי סובב סביב סטיגמות – סטיגמות שיש לנו על יין, בירה, וודקה - ואני לא חושב שדיון בוועדה בכנסת צריך להסתמך רק על סטיגמות, אלא גם על נתונים וגם על דברים שהם ברורים וחד-משמעיים. חבל שלא הגעתם עם נתונים, כי זה היה עוזר מאוד לדיון. 

בסוף צריך להתייחס ולהגדיר את מידת הנזק ולהתייחס למהות של אלכוהול. מה זה אלכוהול? איזו רמת אלכוהול? כל דבר אפשר לצרוך עד אין גבול, גם אם תאכל עד אין-סוף, כנראה בסוף תמות. כל דבר בסוף יכול להוביל לפגיעה גופנית משמעותית. מומחים ורופאים יגידו לך שכוס יין ביום, אפילו שתיים, זה בריא, לא מסוכן. 

גיל סגל:

באתר של משרד הבריאות זה מופיע. באתר של משרד הבריאות מדובר על כוס בירה ביום.

יואל חסון:
תיכף אגיע גם לצביעות של משרד הבריאות. כן, אדוני המנכ"ל, תיכף אגיד לך גם על מה. 

צבי הנדל:
לזה אני מוכן, אגב. שתהיה פרסומת, אני אממן את זה: כוס יין בריא, אבל אל תשתה יותר מזה. 

יוליה שמאלוב-ברקוביץ:
אז הנה, אנחנו מתקדמים. 

יצחק וקנין:
אנחנו כבר בהסכמה. 

יואל חסון:

כבר התקדמנו. 

יוליה שמאלוב-ברקוביץ:

אז מי שיפרסם את היין והאלכוהול זה יהיה הרשות למלחמה בסמים...

יואל חסון:

אין לי בעיה, אני אתמוך בזה אם זה יהיה, אבל לעשות החרגה רק ליין זה עלול להוביל לבעיות משפטיות בהמשך וצריך, כנראה, להתייחס לאחוז האלכוהול. חוץ מעניין אחד – עניין האזהרה. אני חושב שהאזהרה צריכה להיות על כל מה שמכיל אלכוהול – גם על בירה וגם על יין. זו דעתי. אבל כל החוק הרחב הזה, שהוא חוק חיובי, חוק טוב, ההחרגה חייבת להיות על-פי אחוזי אלכוהול ולא על-פי מוצר מסוים. 

אני רוצה להגיד משהו לגבי משרד הבריאות. לא מזמן הוגשה למשרד הבריאות, כדי שייתן את עמדתו, הצעת חוק שלי להגבלת משקאות אנרגיה. משקאות האנרגיה – אולי אתם תגידו, עוד לא שמענו אתכם, לא דיברתם ולא אמרתם מילה - הם מעודדי צריכת אלכוהול מספר אחת על-ידי צעירים ובני נוער. כשאמרתי למשרד הבריאות להגביל את זה מגיל 18 ומעלה - - - 

היו"ר כרמל שאמה:
הם מעודדי צריכה ומגבירי השפעה. 

יואל חסון:
השפעה, צריכה. מה קורה? ב"מעריב לנוער", ב"ראש אחד" ובכל העיתונים האלה אפשר לפרסם רד בול. אבל ילד ישתה רד בול ככה סתם? כשהוא כבר שותה רד בול, הוא שותה רד בול עד הסוף. אז אם הוא מתחיל אתו בקלות ושותה אותו ככה, אחר כך יבוא החבר ויגיד לו: מה, רד בול ככה? שים קצת וודקה או משהו אחר. זה עושה את זה אמיתי, זה עושה בום. את הבום הזה אתה לא מונע, וזו הצביעות שלך. המשרד שלך, אדוני המנכ"ל, ההנהגה שלך של המשרד והנהלת המשרד – כי סגן השר טען שזה לא הגיע אליו, אבל הוא נושא באחריות – הלכה עם עמדת היצרנים של משקאות האנרגיה והכשילה את החוק הזה. זה אפרופו הצביעות שלכם בעניין של מה מזיק ומה לא מזיק, ואני מקווה שתהיה לך תשובה טובה לדבר הזה. אגב, גם בענייני סיגריות יש לי אליכם טענות, אבל לא ניכנס לזה כרגע. 

לכן, אדוני היושב, מה שאני מציע לוועדה זה שההגבלה תהיה רק בהגדרת אחוזים. יש פה נתונים, אפשר להגדיר - - - 

דוד אזולאי:
איפה יש נתונים? מי נתן לנו נתונים?

יואל חסון:

 יש נתונים שהגיעו לחברי הכנסת קודם. 

דוד אזולאי:

מישהו הניח בפנינו נתונים? דיברו, אף אחד לא הציג נתונים לוועדה. 

יואל חסון:
ההצעה, כפי שאני ראיתי, של חבר הכנסת וקנין, היא הגיונית. הפשרה שלו היא הגיונית. אני חושב שבעניין מדבקת האזהרה – היא צריכה להיות על כל מוצר אלכוהולי, גם אם הוא 5% וגם אם הוא 40%.

היו"ר כרמל שאמה:
תודה רבה. חברת הכנסת יוליה שמאלוב-ברקוביץ, בבקשה. 

יוליה שמאלוב-ברקוביץ:

קודם כול, אני חושבת שאנחנו יודעים יפה מאוד שהבעיה היא בעיה ערכית חינוכית בתוך הבית. למרות שמשרדי הפרסום לא יאהבו את זה, אני חושבת שאנחנו בבית חייבים ללמד את הילדים שלנו שלא צריך לפעול לפי שטיפת מוח של פרסומות מאוד מפתות, ולדעת לחנך את הילדים שלנו. 

יאיר גלר:

אנחנו אוהבים את זה. 

יוליה שמאלוב-ברקוביץ:
אני מודה לך. 

אני רוצה לחזק אותך, יואל, לגבי הנושא של יין. אנחנו יודעים וקוראים הרבה שכוס יין אפילו עוזרת. כמובן שלא חומץ אלא יין איכותי, והיין בארץ נעשה ברובו ברמה טובה. מה שמפחיד אותי הוא שאם נחריג את היין מהצעת החוק הזו בצורה גורפת אנחנו נותנים תחושה שיין זה בסדר. 

יצחק וקנין:
לא נחריג את היין, נכתוב מספר אחוזים. מעל זה – בעיה. אני מסכים, וגם על הבקבוק שלהם תהיה אזהרה. אין לי בעיה עם זה. 


יוליה שמאלוב-ברקוביץ:


לא הפרעתי לך לדבר. אני חוששת, כשאנחנו מדברים על אחוזים, אז בוודאות תחריג גם את הבירה, כי בבירה יש פחות אחוזי אלכוהול מיין, ואנחנו יודעים שהנוער שותה הרבה מאוד בירה. לצערנו הרב, אין לנו פה מספיק נתונים, כמו שאמר יושב ראש הוועדה לפניות הציבור. אם אנחנו מחריגים את היין אנחנו מחריגים בוודאות גם את הבירה, כי אין מנוס – ואתה לא רוצה את זה, נכון?

יצחק וקנין:
אין לי בעיה עם הבירה. 

יוליה שמאלוב-ברקוביץ:

גברתי, היועצת המשפטית, אני חושבת שאין מנוס מלעבור סעיף-סעיף בהצעה הזאת ולדעת לעשות הקלות, אולי, ליין בפרסום, אולי אפילו לגבי שעות פרסום. דיברנו בהתחלה על המשקאות האלכוהוליים החזקים, שזו רק תמונה נניח ואין סיפור מאחוריה - אנחנו יודעים שבעיקר בטלוויזיה יש סיפור מאחורי כל פרסום. יכול להיות שאנחנו יכולים לתת איזושהי הקלה בפרסום של היין, אבל בשום פנים ואופן לא להחריג אותו כי זה ייראה רע. 

יאיר גלר:
זה מסר. 

יוליה שמאלוב-ברקוביץ:
אני חושבת שזה מסר, זה מאוד מסוכן. 

יצחק וקנין:
לא לכתוב יין, לכתוב - - - 

יואל חסון:
איפה אתם בעניין המשקאות האנרגיה? איך אתם לא עושים שום דבר?

היו"ר כרמל שאמה:
נא לא להפריע לה. 

יואל חסון:

זה לא אלכוהול? זה המעודד לאלכוהול.

יוליה שמאלוב-ברקוביץ:

קודם כול, אני רוצה לחזק שוב את חברי לסיעה, יואל חסון. אני חושבת שאולי כדאי להכניס עכשיו – גברתי היועצת המשפטית, אני לא יודעת אם מותר - משקאות אנרגיה, אולי גם אותם צריך להחריג. אני לא יודעת אם זה ניתן או לא. 

יואל חסון:
אי-אפשר להכניס את זה, זה לא קשור. 

אתי בנדלר: 


מדובר כאן על משקאות אלכוהוליים. אני לא יודעת מה יש במשקאות אנרגיה. 

יוליה שמאלוב-ברקוביץ:

אולי זה באמת חוק שאנחנו צריכים להגיש אתך. העניין של משקאות אנרגיה זה שהם ממתיקים את הטעם הקשה של האלכוהול, וזאת הסיבה ששותים אותו. אני חושבת שאין מנוס מלעבור סעיף-סעיף. למשל, אתן פה דוגמה, שאולי מאוד לא יאהבו לשמוע. אין מנוס אלא לכתוב גם ביין אזהרה שגם שתיית מרובה של יין יכולה לגרום לפגיעה. 

יצחק וקנין:
מסכים אתך, אין לי בעיה עם מה שאת אומרת. 

יוליה שמאלוב-ברקוביץ:

חוץ מזה, אני רוצה להגיד לך, חבר הכנסת וקנין, שאני מאוד בעד פרסום היין במדינה היהודית, אולי בהקשר לקידוש, כי זה חשוב לכם. 

היו"ר כרמל שאמה:
נא לסיים. 

יצחק וקנין:
אם תפרסמי או לא תפרסמי – אני חייב לקדש. 

יוליה שמאלוב-ברקוביץ:

לפרסם את זה בצורה כזאת שרוצים לקדש. 

היו"ר כרמל שאמה:
תודה רבה, חברת הכנסת ברקוביץ. בבקשה, גברתי. 

כרמית פולק-כהן:
החרגה באחוזים היא בהכרח החרגה של משקאות שנצרכים בצריכה מרובה – בירות לדוגמה – ומשקאות נוספים, שאחוז האלכוהול שלהם הוא אולי נמוך יותר אבל הם נצרכים ברמה גבוהה יותר, בריזרים וכו'. 

בנוסף, לגבי פרסום – כמו שאמרתי קודם, החוק הזה עוסק בפרסום. יש כאן עניינים של קטינים, שנאמר כאן שהם מוסדרים בכל מיני מגבלות של הרשות השניה. אדרבא, אנחנו רוצים לעגן אותם בחקיקה ראשית. מה רע?

יואל חסון:
אבל תילחמו באלכוהול באמת. זה רק הפרסום פה. את רוצה להילחם באלכוהול באמת - תעלו עוד יותר מסים. 

כרמית פולק-כהן:
אמר הפרסומאי שהפרסומות בסך הכול עוזרות להעביר ממותג למותג. אדרבא, נעבור ממותגים של בירה למותגים של יין. אם זה מעביר ממיתוג למיתוג והבירה תהיה מוגבלת באלפי מגבלות והיין לא, אז מה עשינו בזה? 

קריאה:
זה התפקיד של החוק, להתחיל להעביר מותגים?

כרמית פולק-כהן:
אבל זו המהות של החוק. המהות של החוק היא לצמצם את צריכת אלכוהול, ולכן אני לא רוצה להחריג את היין. 

יואל חסון:
יש פה נער, אולי הוא יספר לנו. 

היו"ר כרמל שאמה:
בבקשה. 

גל פליישמן:
באופן כללי, אנחנו נגד שתיית אלכוהול בקרב בני נוער ותומכים בחוק. בעניין היין, אנחנו חושבים שצריך עליו רק הגבלות מסוימות. כמובן, אנחנו לא חושבים שצריך לפרסם את היין בערוץ הילדים או במגזין של "ראש אחד", שמתאימים לנוער. אבל הנוער בדרך כלל לא שותה יין, הוא שותה משקאות אלכוהוליים אחרים, אם זה וודקה, בירה או משקאות כאלה. הדבר הזה, לא רק שהוא לא יעשה ויפגע בשוק היין, אלא זה ייצור בם אנטגוניזם בין בני הנוער כי כרגע בני הנוער לא ממתגים את היין כמו המשקאות האחרים הללו. אם הנוער יראה את היין כמו המשקאות האחרים, כמו וודקה ובירה, זה יגרום לו לשתות אותו יותר. אנחנו, כנוער – ומי שיש לו ילדים בגיל הזה בטח יודע – מאוד מרדנים ומה שאומרים לנו לא לעשות אז להיפך, אנחנו דווקא כן רוצים לעשות אותו. אם נמתג את היין בדיוק כמו כל שאר הדברים האלה נמשיך ונשתה גם אותו. 

היו"ר כרמל שאמה:
גיל סגל, בבקשה. 

גיל סגל:
אני מייצג את חברת "טמפו", יצרנית הבירות "גולדסטאר", "מכבי" ו"הייניקן". נאמרו פה הרבה מאוד דברים והרבה אי-דיוקים. קודם כול, אני מסכים שלא יכולה, לא מבחינה משפטית ולא מבחינה ערכית, לעבור כל הצעת חוק שמפלה את הבירה ב-5% אלכוהול לעומת היין ב-12% ויותר. אני רוצה לציין שגם אנחנו וגם כרמית, שמייצגת את המתחרים שלנו, יש לנו גם  יינות וגם משקאות אלכוהוליים חריפים. זאת אומרת, ברמה העסקית יש לנו אינטרס לגבי כל המוצרים. יחד עם זה, לא יכול להיות מצב שיין, שיש בו פי שניים או פי שלושה שיעור אלכוהול בנפח יוחרג בעוד שהבירה לא תוחרג. להערכתי, זה מייתר את הדיון בכל סעיף וסעיף, כי אותה טענת אפליה תעלה על-ידנו. כל סעיף שיחריג את היין לעומת הבירה יהיה מאוד בעייתי מבחינתנו. 

כל הארגומנטים שנשמעו פה על-ידי משרד התמ"ת – למה יין לא ובירה כן בחוק - מפתיעים אותנו מאוד. תעשיית הבירה במדינת ישראל מעסיקה לא פחות עובדים, לא פחות משפחות שמתפרנסות ממנה. המפעלים האלה, אחד מהם הוא באזור קו עימות ומעסיק מאוד עובדים. חברת "טמפו" היא אחת החברות הוותיקות בארץ ומעסיקה עובדים. 

לגבי מבשלות בוטיק – יש לך טעות חמורה, גברתי נציגת משרד התמ"ת. יש הרבה מאוד מבשלות בוטיק - לא שאני מבין את הקשר בין מספר שחקנים למידת הרלוונטיות של החוק - אבל יש לא מעט עסקים קטנים. מה שכן יקרה - מכיוון שהפרסום לא מבטל צריכה אלא מייצר העדפה של מותג אחד על אחר – מה שתעשו בחוק הזה זה שתמנעו מעסקים חדשים להיכנס לתחום. מי שרוצה להשיק מחר מוצר חדש, להילחם ולהיכנס לתחרות, לא יוכל לעשות את זה כי אי-אפשר יהיה לפרסם אותו, אי-אפשר להשיק אותו. לכן, על פניו, זה מנוגד לכל מה שאתם מאמינים בו. 

לגבי הטענות שנשמעו פה על צריכת בירה - צריכת הבירה במדינת ישראל, ואצל בני הנוער בפרט, היא מן הנמוכות בעולם. יש מדינות מוסלמיות, ששם לכאורה אלכוהול אסור בצריכה, שצריכת הבירה גבוהה יותר מאשר במדינת ישראל. כך שהטענות שהצריכה עולה ועולה ושיש מין טרנד של מעבר ילדים לצריכת בירה – זה פשוט לא נכון. זה גם מנוגד למה שמופיע במצגת של הרשות הלאומית למלחמה בסמים ובאלכוהול, שמראה בדיוק נתונים הפוכים, כך שאני לא מסוגל להבין על מה זה מתבסס. 

עוד הערה אחת כללית, לגבי כל האפקטיביות הפוטנציאלית של החוק הזה. אם זה נכון מה שהרשות הלאומית למלחמה בסמים אומרת, שילדים בני 10 עד 12 צורכים בעיקר יין, אנחנו יודעים – ואני חושב שהחברים שלנו מהיין יעידו על זה - שהיין זה אחד מהענפים שהם פחות עתירי הפרסום. הפרסום שם מאוד מקצועי, הוא מיועד - - - 

יצחק וקנין:
שואף לאפס. 

גיל סגל:

אז מה האפקטיביות של החוק הזה? אם זה נכון מה שאתה אומר ויין לא מפורסם, ויחד עם זה ילדים בוחרים דווקא ביין, זה רק מוכיח את מה שטענו - - - 

יאיר גלר:
יש את זה בבית, זה נגיש, קל להם להשיג את זה. 

יצחק וקנין:
זה יותר נגיש לקנות וודקה ב-14 שקל. אני אומר לך את זה באחריות. 

גיל סגל:
צודקת חברת הכנסת שאמרה שאתה לא יכול להילחם בזה דרך הפרסום.

יצחק קדמן:

תחדור הביתה לילדים ותחנך אותם. 

גיל סגל:
צריך לחנך את הילדים, אנחנו צריכים להסביר לילדים את סכנות האלכוהול. אין לנו שום התנגדות לזה שתהיינה גם על היין וגם על הבירה תוויות אזהרה הגיוניות, שלא יצרו פניקה אלא באמת יחנכו לצריכה נכונה. אנחנו כבר עושים את זה, גם בפרסומות שלנו וגם על גבי התגיות שלנו, כי אנחנו בהחלט רואים את עצמנו אחראים לצריכה נבונה. לא מייעדים את המוצרים האלה לבני נוער מלכתחילה. 

אני רוצה גם מאוד להסכים עם מה שאמר חבר הכנסת וקנין – ילדים לא שותים בירות, כי הבירות לא טעימות להם. בירה זה משקה מר, זה משקה שבשביל שייצר את מה שכולם חושבים שהוא הסיבה שילדים צורכים הם צריכים לצרוך ממנו הרבה מאוד. זה כבד, זה מר, זה לא מה שילד מחפש. מה שילד שרוצה להשתכר מחפש זה את המשקה שמצד אחד ייתן לו כמות מאוד גדולה של אלכוהול ויהיה מתוק. לכן יש את כל ההרכבים של הרד בול וודקה, ואתה מאוד צודק. 

יצחק וקנין:
אנחנו רואים את זה. 

גיל סגל:

בני נוער שותים מעט מאוד בירה. 
יאיר גלר:
שליש מבני הנוער שותים בירה, ושותים בכמויות מאוד גדולות.

יאיר גלר:
אבל יותר משליש מבני הנוער שותים יין, לפי הדוח שלכם. 

היו"ר כרמל שאמה:
אנחנו יוצאים להפסקת צהריים של חצי שעה. 

13:30-13:00 – הפסקה. 

היו"ר כרמל שאמה:
אנחנו מחדשים את הדיון. חבר הכנסת דנון, מציע החוק, בבקשה. 

דני דנון:
אדוני היושב ראש, בהפסקת הצהריים התקיים דיון בהשתתפות אנשים שונים. אני מבקש ממנכ"ל משרד הבריאות, מר רוני גמזו, להציג את המתווה. אני חייב לומר שאני לא מת עליו, אבל הוא מתווה שנותן פתרון לבעיות השונות שעלו בדיונים הקודמים. 

רוני גמזו:
גם משרד הבריאות לא מת עליו, אבל אנחנו מנסים למצוא פתרון. המילה "החרגה" היא לא המילה הנכונה, אנחנו פשוט נותנים מעמד שונה למשקאות אלכוהוליים מעל 15% ומעמד שונה למשקאות אלכוהוליים מתחת ל-15%. 

בסעיף ההגדרות הכוונה להישאר עם ההגדרה של משקה משכר, שנלקח מחוק רישוי עסקים, אבל להגביל אותו למשקה שהוא מעל 15% ולפתוח הגדרה חדשה של משקה אלכוהולי, ולהגדיר אותו כמשקה של 15% ומטה. אחר כך צריך לעקוב בכל החקיקה ובסעיפים השונים של החוק, במקומות מסוימים זה כולל את שני המשקאות ובמקומות אחרים זה כולל אך ורק את המשקה המשכר, שהוא מעל 15%. 

סעיף 2 כולל את שני סוגי המשקאות. מכיוון שאנחנו רואים בסעיף הזה סעיף שפונה - - - בסדר?

לאה ורון:
לא, לא בסדר. תאפשר ליושב ראש לנהל את הישיבה. 

אתי בנדלר:

ברמה העקרונית, אני מבינה שמוצעים כאן תיקונים לרוב סעיפי הצעת החוק.

דני דנון:
למספר בודד של סעיפים. 

אתי בנדלר: 

אוקיי. לכל אותם סעיפים שמוצע בהם תיקונים, החל בסעיף 1, הוועדה צריכה קודם להצביע על בקשה לדיון מחדש ואז להחליט מה יהיה באותם סעיפים. הנושא של בקשה לדיון מחדש כלול בסדר היום, נכון, גברתי המנהלת?

לאה ורון:
כן, כן. חבר הכנסת שי חרמש יכול להצביע במקום חבר הכנסת ישראל חסון. 

היו"ר כרמל שאמה:

מי בעד הדיון מחדש בסעיף 1?

הצבעה

בעד הדיון מחדש בסעיף 1 – פה אחד

נגד – אין

הבקשה לדיון מחדש בסעיף 1 נתקבלה.

היו"ר כרמל שאמה:

תודה, אושר פה אחד. מה ההצעות לשינוי סעיף 1?

אתי בנדלר:

תוספת של שתי הגדרות, אני מבינה. 

רוני גמזו:

ההגדרה של משקה משכר שקיימת כרגע בסעיף, תהיה לה תוספת שמגדירה שאחוז האלכוהול בו עולה על 15%.

אתי בנדלר:

יהיו שתי הגדרות נוספות, שני סוגים של משקה משכר: משקה משכר - - - 

רוני גמזו:
משקה משכר ומשקה אלכוהולי. 

אתי בנדלר:

יהיה משקה משכר רגיל, נקרא לזה, ומשקה משכר המכיל אחוזי אלכוהול מופחתים. נכון?

רוני גמזו:
כן. 

אתי בנדלר: 

לגבי המופחתים – 15% ייכללו ברגיל או במופחתים?

רוני גמזו:
במופחתים – 15% ומטה. 

קריאה:
משקה משכר, בהגדרה שלו זה 1% ומעלה, ולכן צריך בתוך משקה משכר להגדיר שהוא מעל 15% בחוק הזה. הגדרת משקה משכר בחוקים אחרים זה 1% ומעלה, אם רוצים לשנות, צריך בתוך הגדרת משקה משכר להגיד מעל 15%.

יצחק וקנין:

אי-אפשר. 

אתי בנדלר:

לא, כי גם 2% ייחשב למשקה משכר, אבל המכיל אחוזי אלכוהול מופחתים. משקה משכר זה כל משקה שמכיל 1% אלכוהול ומעלה. בתוך המשקאות המשכרים יש שתי קטגוריות. 

שי חרמש:
אדוני היושב ראש, אני מבקש תיקון קטן, והוא לא מקח וממכר. 15% חוצה יין בין לבין, אני מבקש 15.5%. לא כדי להרוויח חצי אחוז אלא כדי לא לחצות יין. זה לא משא ומתן אלא פשוט תיקון של קטגוריה. 

יצחק וקנין:
מקובל עלי. 

אתי בנדלר:

אם כך, זה יהיה: מ-1% עד 15.5%; והשני: למעלה מ-15.5%. זה בקשר לסעיף 1. 

היו"ר כרמל שאמה:
אנחנו מצביעים על שתי הגדרות נוספות, שמחלקות משקאות לפי רמת האלכוהול – 15.5%. מי בעד ההצעה?

הצבעה

בעד סעיף 1 – פה אחד

נגד - אין

סעיף 1 נתקבל.

היו"ר כרמל שאמה:

אושר פה אחד. 

אתי בנדלר:

זה לא יהיה הנוסח הסופי, כמובן. אבל אני מציעה שמכאן ואילך, לצורך הדיון בוועדה, נקרא לזה "רגיל" ו"מופחת", פשוט כדי שנוכל לדעת למה מתייחס כל סעיף. 

היו"ר כרמל שאמה:
"רגיל" ו"חזק", הייתי קורא לזה. 

אתי בנדלר: 

אין בעיות. 

רוני גמזו:

כן, יותר טוב. 

אתי בנדלר: 


בסעיף 2 יש איזשהו שינוי לעומת מה שאושר? 

רוני גמזו:

כן. 

היו"ר כרמל שאמה:
בקשה לדיון מחדש בסעיף 2 – מי בעד?

הצבעה

בעד בקשה לדיון מחדש בסעיף 2 – פה אחד

נגד – אין

הבקשה לדיון מחדש בסעיף 2 נתקבלה.
היו"ר כרמל שאמה:
הבקשה אושרה. 

רוני גמזו:
אסביר. אם המילים "משקה משכר" כוללות את שתי ההגדרות אז אין שינוי. 

אתי בנדלר:

ברור. לצורך הדיון, משקה משכר כולל גם משקה אלכוהולי חזק וגם רגיל. 

היו"ר כרמל שאמה:

אז אין צורך בשינוי. 

גיל סגל:

אם זה חל על הכול, איפה ההבחנה בין קל לכבד?

אתי בנדלר:

אם כבר הסעיף הזה נפתח, אני רוצה להפנות להערה שכתבתי לסעיף 4. כתבתי שם שבסעיפים 2 ו-3(ג) התייחסנו לשם מסחרי במובן של שם היצרן. כשניסינו לעשות את ההתאמות ראינו שבמקרים מסוימים כשמדובר בשם מסחרי הכוונה היא לשם של מותג, למשל רד בול, ובמקומות אחרים הכוונה היא לשם היצרן. אני מניחה שבסעיף 2 – אני כבר אעשה את ההבהרות הנדרשות גם כאן – מדובר בשם מסחרי של יצרן של משקה משכר, למשל, "כרמל מזרחי". אז אכתוב את זה ברחל בתך הקטנה, נכון?

יאיר גלר:
אפשר להבהיר לבני תמותה מה נאמר בסעיף 1?

היו"ר כרמל שאמה:
הגדירו שני סוגי משקאות אלכוהולי – עד 15.5% ומעל זה. 

יאיר גלר:

יש כינוי לכל אחד מהם?

היו"ר כרמל שאמה:
משקה משכר רגיל ומשקה משכר חזק. 

יוליה שמאלוב-ברקוביץ:

אז זה אומר שכל הפרסום הוא רגיל, בלי החרגה? זו הפשרה שהגעתם?

היו"ר כרמל שאמה:

זו הפשרה שהגיעו אליה משרד הבריאות וחברי הכנסת. אני גם לא אוהב את זה, אבל - - - 

יוליה שמאלוב-ברקוביץ:


משרד הבריאות, זו הפשרה שהגעתם אליה?

רוני גמזו:
כן, זו הפשרה, לאור העובדה שנאמר כאן שמשרד התמ"ת לא יאפשר התקדמות בהליך החקיקה. אנחנו במסגרת ממשלתית אז רצינו למצוא פתרון לזה, וזה הפתרון שהגענו אליו. 

יוליה שמאלוב-ברקוביץ:

גברתי היועצת המשפטית, אפשר שההצעה הזאת תהיה - - - 

היו"ר כרמל שאמה:
אנחנו מצביעים על סעיף 2, עם ההבהרה של היועצת המשפטית. 

יוליה שמאלוב-ברקוביץ:


דקה, לפני - - - 

היו"ר כרמל שאמה:

מי בעד הסעיף, עם ההבהרה של היועצת המשפטית?

לאה ורון:
חבר הכנסת מקלב מצביע במקום חבר הכנסת אייכלר. 

יוליה שמאלוב-ברקוביץ:

סליחה רגע, אתה יכול - - - 

היו"ר כרמל שאמה:
לא קיבלת רשות דיבור. 

היו"ר כרמל שאמה:

מי בעד הסעיף? מי נגד?

הצבעה

בעד סעיף 2 – רוב

נגד – אין

סעיף 2 נתקבל.

היו"ר כרמל שאמה:
תודה, הסעיף אושר. 

יוליה שמאלוב-ברקוביץ:

ועכשיו אפשר לדבר?

היו"ר כרמל שאמה:
כן, בבקשה. 

יוליה שמאלוב-ברקוביץ:

אם זה מה שאתה אומר אז יכול להיות שאגיש רביזיה, כי אני רוצה לשאול האם אנחנו יכולים לעשות את מה שאתם רוצים, ובתנאי - - - 

היו"ר כרמל שאמה:
אי-אפשר להגיש רביזיה. 

יוליה שמאלוב-ברקוביץ:

למה לא?

היו"ר כרמל שאמה:
הוא כבר אושר. הייתה כבר רביזיה. 

לאה ורון:
כי כבר הוגשה בקשה אחת לדיון מחדש על אותו סעיף. 

יוליה שמאלוב-ברקוביץ:

מוזרה לי קצת ההצעה הזאת. אני מבינה שרוצים ללכת על המשקאות החריפים היותר כבדים. זה ברור, כבר דיברתי גם על זה שיין זה בריא והכול טוב ויפה. אבל יש פה טעם לפגם. יש פה מסר ברור – חבל שאנחנו מגישים את ההצעה הזאת, כי המסר הוא ברור – שמתחת ל-15.5% אלכוהול אפשר לשתות אלכוהול. 

יצחק וקנין:
זה לא המסר. את מטעה את הציבור. על כל בקבוק יין יהיה כתוב. הדברים יהיו ברורים, גם על בקבוק קטן יהיה כתוב. כל העניין זה פרסום. 

יוליה שמאלוב-ברקוביץ:

חבר הכנסת וקנין, אתה לא נותן לי לדבר. האם אפשר להגיד שזה יהיה מותנה – אני שואלת אותך, גברתי היועצת המשפטית - במחקרים שייעשו במהלך תקופה מסוימת? אם יראו שבאמת אין עלייה בצריכת אלכוהול אז תהיה זכות למשרד הבריאות ולהכניס גם את המשקאות שיש בהם מתחת ל-15.5%. 

אתי בנדלר:

בשלב זה, כל מה שנעשה הוא הצעה להבחין בין שני סוגי משקה האלכוהול. דרך אגב, העירו לי קודם שזה מ-1%, אז מ-2% זה נחשב למשקה אלכוהולי. ההבחנה היא בין משקאות שמכילים 2% עד 15.5% אלכוהול ולמעלה מ-15.5%. זה השינוי היחיד שעד כה הוצע. סעיף 2 כרגע - לא אושר שום שינוי מהותי, אושר איזשהו שינוי בנוסח. ברגע שיהיה איזשהו סעיף מהותי, שאת חושבת שההבחנה בין שני סוגי המשקאות האלכוהוליים בעייתית – תציעי שם את ההצעה שלך. כרגע אין בעיה עם מה שאושר עד כה. 

יוליה שמאלוב-ברקוביץ:

זאת אומרת, אנחנו ממשיכים. 

אתי בנדלר: 

ממשיכים הלאה. 

יוליה שמאלוב-ברקוביץ:

אבל איסור פרסום משקה נשאר?

יאיר גלר:
אז מה נתנה האבחנה בין שני הסוגים, מר גמזו? 

אתי בנדלר: 


באיסור פרסום למשקה משכר – כרגע אין הבחנה. כל משקה משכר שהוא, בשלטי חוצות או בעיתונים. 

רוני גמזו:
כבודכם, בסעיף 2 מדובר בפרסום לקטינים. רציתם שם הבחנה?

יאיר גלר:


איפה כתוב פרסום לקטינים?

אתי בנדלר: 


לא, לא, ממש לא. 

לאה ורון:

בפסקה (2) מדובר על קטינים, אבל מדובר על סעיף 2 ולא על פסקה (2). 

רוני גמזו:
בסעיף 1 אמרנו שאין צורך בפרסום בשלטי חוצות. אנחנו חושבים שבכלל המשקאות האלכוהוליים לא דרוש פרסום בשלטי חוצות, זה נחשף כלפי ילדים, כלפי נוער. זו המגבלה. לא הסרנו את כל המגבלות. 

גיל סגל:
אז בשביל מה יצרתם את האבחנה?

היו"ר כרמל שאמה:

אדוני המנכ"ל - - - 

דני דנון:

אתם רוצים את הכול, זה ברור. 

היו"ר כרמל שאמה:

חבר הכנסת דנון, הצבענו על הסעיף. גמרנו. מה הלאה?

לאה ורון:
הסעיף אושר. 

נעמי רייש:
נצטרך לשלוח אלינו בחזרה את העניין הזה, כי אני לא בטוחה שזה יסיר את ההסתייגות. 

דני דנון:
אין בעיה. 

יוליה שמאלוב-ברקוביץ:

אם כך, למה להחריג שלטי חוצות?

אתי בנדלר:

אוקיי. אני מבקשת שאם כן, תודיעו לי עד סוף השבוע. אני מבקשת את ההסתייגות, כמובן,  בחתימת השר. 

גיל סגל:
לגבי סעיף 2, אני רוצה - - - 

היו"ר כרמל שאמה:
הסעיף אושר, אי-אפשר לפתוח אותו גם אם תשכנע. טכנית, אי-אפשר לפתוח אותו כי כבר נעשתה בו רביזיה. גם אם תשכנע את כולם פה אחד, תקנון הכנסת כבר לא מאפשר לפתוח אותו. 

לאה ורון:
כי נעשתה בו רביזיה. 

היו"ר כרמל שאמה:
נעשתה בו רביזיה, כבר אי-אפשר לפתוח אותו. 

אתי בנדלר:

אני מבקשת, כל הצעה שרוצים להעלות לגבי סעיף שהדיון מחדש בו אושר, לבקש רשות דיבור לפני שהיושב ראש מעמיד להצבעה, כדי למנוע תקלות. 

יוליה שמאלוב-ברקוביץ:


אז אפשר להבין, רגע?

היו"ר כרמל שאמה:

די, יוליה. הסבירו לך. 

יוליה שמאלוב-ברקוביץ:


תשמע, זה ממש - - -

היו"ר כרמל שאמה:

יוליה, זה בכל דיון. את חוזרת ומעכבת את הדיונים. 

יוליה שמאלוב-ברקוביץ:

אני לא מבינה, אני מצטערת. נכון, אני שואלת שאלות שקשה לך לענות עליהן. אני רוצה לדעת מה זה אומר שאנחנו מפרסמים. לא משנה מה, את כולם מפרסמים?

אתי בנדלר:

לא מפרסמים בכלל. להיפך, חל איסור על כולם. 

לאה ורון:

מתחת ל-15.5% - - -

יוליה שמאלוב-ברקוביץ:


לי זה מתאים, אני רק לא מבינה בשביל מה עשו החרגה. 

אתי בנדלר:

מנכ"ל משרד הבריאות מודיע שיש בקשה לדיון מחדש בסעיף 3. 

היו"ר כרמל שאמה:
חברי הכנסת, אנחנו מצביעים על בקשה לדיון מחדש בסעיף 3. מי בעד? מי נגד?

הצבעה

בעד דיון מחדש בסעיף 3 - פה אחד

נגד – אין

הבקשה לדיון מחדש בסעיף 3 נתקבלה.

היו"ר כרמל שאמה:

תודה, הבקשה אושרה פה אחד. 

לאה ורון:
חברת הכנסת יוליה שמאלוב-ברקוביץ מצביעה במקום חבר הכנסת יואל חסון. 

היו"ר כרמל שאמה:
בבקשה, אדוני מנכ"ל משרד הבריאות. 

רוני גמזו:
לגבי סעיף 3 - שלושת סעיפי המשנה שלו, הכוונה היא שלא יחולו על משקה משכר רגיל, למעט למול אוכלוסייה של קטינים. מדובר כאן: שלא ישווק אדם משקה ללא תמורה; לא יוענק משקה משכר בתוכניות טלוויזיה ורדיו וכו'. ההסכמה היא שהסעיפים האלה יחולו רק על משקה משכר חזק, למעט המצב של משקה משכר רגיל שמיועד לקטינים. 

יוליה שמאלוב-ברקוביץ:


משקה אלכוהולי שמיועד לקטינים. 

אתי בנדלר:

אני לא בטוחה שאני מבינה את העניין. 

לאה ורון:
אתה מוכן להבהיר עוד פעם מה אתה אומר לגבי קטינים?

אתי בנדלר: 

"לא ישווק אדם משקה משכר לצרכן" – לילד – "שאליו נלווים פרס או זכות להשתתפות בהגרלה"? הרי אסור לשווק בכלל משקה משכר לילדים, אז זה לא רלוונטי. 

רוני גמזו:

יהיה מותר משקה משכר רגיל לבגירים. 

אתי בנדלר: 


הרי האיסור הוא על שיווק. אסור לשווק משקה משכר שנלווה אליו איזושהי זכות להגרלה או פרס - זאת אומרת: אם תקנה בקבוק וודקה תוכל להשתתף בהגרלת טיסה לחוץ לארץ. נכון? אבל וודקה אסור כך וכך לשווק לילדים, אז זה לא רלוונטי. אני לא צריכה לומר את זה. 

רוני גמזו:

איפה יש סעיף כזה שאסור לשוק לילדים?

לאה ורון:

איסור מכירת אלכוהול לילדים. 

אתי בנדלר: 


לילדים מתחת לגיל 18.

רוני גמזו:

הגרלות ופרסים כלולים?

אתי בנדלר: 


גם אם אין הגרלות ופרסים. אסור למכור אלכוהול לקטינים. אני טועה, יפעת?
יפעת רווה:
את צודקת. אסור למכור אלכוהול לקטינים, נקודה. 

רוני גמזו:
אבל לא על זה מדובר. 

אתי בנדלר: 

מדובר בזה שאסור לשווק משקה משכר, כשאל שיווק המשקה המשכר נלווים הגרלה או פרס. 

גיל סגל:
אבל אם זה עד 15% אז מותר, זה מה שהוא ניסה להגיד. למעט, שזה לא לקטינים. 

אתי בנדלר:

אבל לקטינים אסור בכלל לשווק, גם לא 2%. זה אסור מכוח חוק אחר. 

דני דנון:
את אומרת להוריד את הקטינים. 

אתי בנדלר: 

אני לא צריכה לכתוב. סעיף (א) לא רלוונטי לגבי הקטינים, עכשיו בואו נבדוק את (ב).

יצחק וקנין:
אסור לילדים. 

אתי בנדלר:

אני חושבת שגם ב-(ב) זו אותה הערה שאמרתי לעניין סעיף קטן (א), יתקנו אותי אם אני טועה. עכשיו אני מבקשת הסברים לעניין סעיף קטן (ג).

אביגיל סון:

אני רוצה לציין שההגדרה כאן של שיווק היא יותר רחבה ממכירה. 

אתי בנדלר:

לכן ביקשתי שיוציאו לי את החוק, כדי לבדוק את הנקודה הזו. מכיוון שאני צריכה לבדוק את היחס בין הוראות חוק העונשין לבין החוק הזה, אכתוב שזה מוגבל לקטינים. ככל שיש צורך, אתקן את סעיפים קטנים (א) ו-(ב).

לגבי סעיף קטן (ג): "לא יוענק משקה משכר כפרס בתכנית המשודרת בטלוויזיה או ברדיו - - -" הפרס הזה לא יוענק רק אם הפרס מוענק לילד?

רוני גמזו:
לא, בכלל לא יוענק. זה נשאר. אתם נותנים פרסים בתוכניות טלוויזיה?

קריאה:

כן, ודאי. 

רוני גמזו:

אז אל תיתנו. 
גיל סגל:
אז איפה האבחנה בין הקל לכבד? בשביל מה יצרנו את סעיף ההגדרות? למישהו יש רצון לפתוח את הסעיף הזה ולשנות אותו?

רוני גמזו:
לא. 

אתי בנדלר:

את סעיף קטן (ג) לא משנים. סעיף קטן (ב) משנים רק במידת הצורך, ככל שיש צורך להרחיב מעבר לאיסורים שבחוק העונשין. זה הסיכום.

קריאה:

יש בעיה גם בסעיף (ג). יש חברות שעושות תוכן שיווקי באירועי קיץ שונים, שהמותג שלהם הוא הפרסומת. 

אתי בנדלר:

אז חברי הכנסת לא מוכנים להתיר את זה. 

אביטל און שחר:
אני מבקשת הבהרה, בבקשה, של סעיף קטן (ג). אני צריכים לזכור שהחוק הזה הוא הגבלה על פרסום, ויש לי תחושה שאנחנו מטילים את כל כובד תכלית החוק על הפרסום. עם כל הכבוד, הפרסום נעשה במספר מדיות - בטלוויזיה, בשלטי חוצות, ברדיו ובמדיה הכתובה – ואי-אפשר להתייחס לפרסום במדיה אחת באותה דרך שמתייחסים לפרסום במדיה אחרת. כמו שאמרה הגברת ממשרד החינוך, אנחנו מבינים את הצורך להגן על הקטינים, והתכלית הזאת נמצאת היום בחקיקה. אנחנו פועלים בהתאם לכללי הרשות השניה.  

דני דנון:
מה ההסתייגות לגבי הסעיף?

אביטל און שחר:
אין לי הסתייגות, אני רוצה שיבהירו אותו. 

דני דנון:
לא יינתן פרס בתוכנית המשודרת בטלוויזיה או ברדיו, ולא יוזכר שמו של הגורם מעניק הפרס. 

אביטל און שחר:
חיכיתי מאוד בסבלנות על מנת להגיד את מספר המשפטים שיש לי, ואם תרשה לי לסיים אותם זה יהיה מאוד קצר. 

דני דנון:
את רוצה שלא יהיה הסעיף הזה? אני לא מבין את ההסתייגות. 

אביטל און שחר:
אני רוצה שיישאר הסעיף הזה, אבל אני גם רוצה להגיד את מה שאני מבקשת להגיד. הגעתי לכאן, ואני מבקשת רק שתיתן לי לסיים. תודה. 

בכל מה שקשור לשידורי טלוויזיה, יש הגנה על-ידי הכללים. יש את 27 לכללי הפרסומת ואת 23 לאתיקה, ואנחנו פועלים לפיהם. אין היום פרסום של אלכוהול מכל סוג שהוא במסגרת תוכניות לקטינים, דהיינו עד 10:00 בערב. זה שיהיה ברור. כשאנחנו מסתכלים על סעיף 4 לחוק, שנותן רשימה מסוימת של 9 אלמנטים - היום הוכרו 11 אלמנטים – אז האדון שישב כאן קודם ורצה להגיד שיין הוא בריא, לא ניתן לעשות את זה כי זה לא כלול בתשעת האלמנטים האלה. 

דני דנון:
נכון, זו מהות החוק. 

אביטל און שחר:
שיין הוא בריא - - - 

דני דנון:
לא, לא יהיה תיאור של זה, וזו מהות החוק. 

אביטל און שחר:
אתה לא יכול להגיד את זה, אדוני. אני חושבת שאנחנו הולכים כאן צעד אחד רחוק מדי. אנחנו צריכים לזכור שבסופו של דבר החוק בא כדי להגביל את הפרסום אבל הוא לא בא כדי לעצור אותו. החוק הזה, בנוסחו היום, עוצר לחלוטין את הפרסום, לפחות בכל מה שקשור במדיה של הטלוויזיה. לא יהיה פרסום, לא ניתן יהיה לעשות את הפרסום. 

יצחק קדמן:
יש דברים יותר חשובים מאשר הכסף. 

אביטל און שחר:
אני רוצה להגיד לך שזה פשוט פופוליזם זול. 

יצחק קדמן:
פופוליזם זול זה התוכניות שאתם משדרים והמסרים שאתם מעבירים לנוער. 

אביטל און שחר:
אני מעדיפה לא לענות על זה. 

יצחק קדמן:

אין לך מה לענות. 

היו"ר כרמל שאמה:
סיימת את דברייך, גברתי?

גיל סגל:
אבל איפה האבחנה? אנחנו לא מבינים בשביל מה האבחנה. 

אביטל און שחר:
צריך לעשות את האבחנה גם לגבי הענקת הפרס. אני לא מבינה האם היום הענקת הפרס היא במסגרת תוכניות טלוויזיה שמיועדות לילדים? איך? האם עצם ההענקה? האם רק הגורם שמעניק? לדוגמה, היין זה גורם שמעניק פרסים. זה חלק מתרבות האוכל במסגרת תוכניות בישול כאלה ואחרות, וגם על זה צריך לתת את הדעת. 

בכל מקרה, כל מה שקשור היום במדיה הטלוויזיות, תכלית החוק מיושמת היום הלכה למעשה. אנחנו לא יכולים לשדר שום פרסומת לפני השעה 10:00 בלילה ביום חול ובשבת 10:30 בשבת. 

אורי אורבך:
אבל מה זה יעשה?

אביטל און שחר:
10:00 בלילה זה קטינים, אתה רוצה להגביל את הפרסום לקטינים. 

אורי אורבך:
נכון, וקטינים ב-10:00 בלילה הולכים לישון. 

אביטל און שחר:
כן. 

אורי אורבך:
תבואי אליי הביתה. 

אביטל און שחר:
אלה כללי הרשות. 

אורי אורבך:
בסדר, אנחנו לא מחוקקים רק לרשות השניה. אנחנו עושים חקיקה ראשית. 

רוני גמזו:
בסעיף 3, סעיפי משנה (א) ו-(ב) התרנו את הפעולה למשקה שהוא מתחת ל-15%. לגבי סעיף (ג) - לא ניתן להחריג אותו, מכיוון שיש כאן - - - 

דני דנון:
אנחנו לא נוגעים בו, לא פותחים עכשיו את כל הדברים שלא מדברים עליהם.  

אביטל און שחר:
למה לא?

רוני גמזו:
טכנית לא ניתן, כי ההגבלה היא לקטינים. 

אביטל און שחר:
בכללי הרשות השניה מה היא תוכנית לקטינים. 

היו"ר כרמל שאמה:
תודה, גברתי.  

אורי אורבך:
אני עבדתי מול הרשות השניה כל כך הרבה שנים. אנחנו מחוקקים ויש רשות שניה, ולא הם קובעים את הכללים של הצדק, היושר או המוסר. 

אביטל און שחר:
זה לא קשור ליושר או מוסר. 

היו"ר כרמל שאמה:

סליחה, גברתי. בבקשה, אדוני. 

סער פאוקר:
ישבנו בהפסקה והגענו להסכמות, וצר לי שאני רואה שמנסים לפתוח אותן. 

היו"ר כרמל שאמה:
מה אתה מציע?

סער פאוקר:

ההסכמה שהייתה היא שסעיף 3 לא יחולו על המשקאות שמכונים רגיל. 

היו"ר כרמל שאמה:
לא מקובל על חברי הכנסת. 

סער פאוקר:

סליחה, זה מה שסוכם בחוץ. 

היו"ר כרמל שאמה:
מה שקובע זה מה שמוסכם פה, וזה לא מוסכם כרגע. 

סער פאוקר:

רק אסיים. למעט הנושא של קטינים - יש הגדרה לתוכניות המשודרות לקטינים. 

דני דנון:
סליחה, אתם לא רוצים עכשיו לחלק יין בטלוויזיה? שייתנו בטלוויזיה בקבוקי יין כמתנות? אתם אומרים שאתם לא עושים את זה ממילא.  

היו"ר כרמל שאמה:
חברים, כבר דנו בסעיף הזה. הדיון בסעיף הזה מוצה מזמן, עכשיו זה רק שינויים ושינויים יציעו חברי הכנסת. למישהו מחברי הכנסת יש שינויים להצעת החוק? לא. 

רעיה שטנר:
אני מהמשרד לביטחון הפנים. אנחנו מבקשים לשמור לעצמנו את הזכות להגיש הסתייגות, גם לגבי הסעיף הזה וגם לגבי יתר הסעיפים, ובייחוד לגבי סעיף 1. השר שלנו נמצא כרגע בחו"ל ואנחנו מבקשים שתינתן לנו מספיק ארכה כדי שנוכל לדון. אני מאמינה שגם משרד המשפטים, בדומה למשרד התמ"ת, ירצה לשבת אתנו ולדון בדברים על מנת להגיש הסתייגויות. 

היו"ר כרמל שאמה:
אוקיי. למה זה קשור לסעיף 3?

יצחק וקנין:
גם אנחנו נגיש הסתייגויות. 

אתי בנדלר: 

אני רוצה להעיר משהו בקשר לזכות להסתייג.  

רעיה שטנר:
אנחנו לא שינינו את העמדה, בניגוד למשרדים אחרים ולעמדות אחרות שהושמעו פה. אפשר להסתכל אחורנית, גם בפרוטוקולים של הוועדה, גם של הדיונים המכינים לוועדה וגם בדברי חקיקה אחרים. כמו שהסביר חבר הכנסת אזולאי, החוק הזה הוא חלק מנדבך חקיקה שלם בכל הנושא של מאבק בתופעת השכרות. הוא לא עומד לבדו. 

אתי בנדלר:

ברשותך, אדוני היושב ראש, בקשר לשמירת זכות ההסתייגות. אין לי עם זה שום בעיה, אבל אני רוצה להבהיר שבמסגרת ההסתייגויות, ככל שיוגשו, לא אניח הסתייגויות שאינן נובעות בדיוק מהשינויים שנעשו עכשיו. דהיינו, ככל שההסתייגויות האלה תבואנה לאיין את האבחנה בין משקה משכר רגיל לבין משקה משכר חזק - זו הצעה שלכם שלא לעשות את ההבחנה, ולגבי זה אתם שומרים את זכות ההסתייגות. לא ניתן יהיה להעלות הסתייגויות שמשמעותן הצעות שלא הועלו כאן בוועדה. זה נכון לגבי השרים וזה נכון לגבי חברי הכנסת. 

יאיר גלר:
היועצת המשפטית יכולה להסביר לנו את ההסכמה על סעיף 3(ג)? יש בו תוספת שאומרת "קטינים", מה המשמעות?

אתי בנדלר:

בסעיף קטן (ג) אין קטינים, זה חל לגבי כולם. מה שעומד כרגע להצבעה בסעיף 3 הוא סעיף קטן (א) ו-(ב), ככל שיהיה צורך לסייג אותם, בהתחשב בהוראות חוק העונשין האוסרות על מכירה ואספקה של אלכוהול וילדים. יובהר שזה יחול רק על משקאות אלכוהוליים רגילים המיועדים לקטינים. בסעיף קטן (ג) אין שום שינוי. 

היו"ר כרמל שאמה:
מי בעד סעיף 3 עם השינויים? 

הצבעה

בעד סעיף 3 – פה אחד

נגד – אין

סעיף 3 נתקבל.

היו"ר כרמל שאמה:
תודה, הסעיף אושר פה אחד. 

אנחנו עוברים לסעיף 4.  מי בעד הבקשה לדיון מחדש בסעיף 4? מי נגד?

הצבעה

בעד סעיף הבקשה לדיון מחדש בסעיף 4 – פה אחד

נגד – אין

הבקשה לדיון מחדש בסעיף 4 נתקבלה.

היו"ר כרמל שאמה:

תודה, הבקשה אושרה. 

רוני גמזו:
הבקשה הייתה להוסיף מרכיבים נוספים בנושא של הפרסומת. נוסף סעיף קטן (10) שמאפשר להוסיף מרכיבים נוספים, ובלבד שהפרסום הוא בכתב עת מקצועי, שאישר שר הבריאות. 

אתי בנדלר: 

תבהיר את זה, אדוני. הדברים צריכים להיות מאוד ברורים, מה מותר ומה אסור. רק פרטים שמוסרים מידע, על זה מדובר, כן?

דני דנון:
רוני, מדובר על הרמה הפחותה?

רוני גמזו:
הסעיף עצמו אומר מה הם הפרטים שיהיו בפרסומת. 

דני דנון:
אבל לרמה הפחותה. 

רוני גמזו:
אני חושב שאתה צודק. 

יאיר גלר:

לא הבנו. אתם מדברים ביניכם. 

דני דנון:
נוסף סעיף קטן (10), שמציין שברמת האלכוהול הפחותה אפשר לפרסם בכתבי עת מקצועיים, באישור שר הבריאות. 

יאיר גלר:
ובמקומות אחרים אסור לפרסם את שם המוצר, תכולת המוצר? אז צודקת הגברת - סגרתם את הפרסום. אם הפרסומת המותרת למשקה אלכוהולי לא תכלול לא את שמו, לא את צורתו ולא את מראהו, אז איזו פרסום עשינו?

דני דנון:
תכלול את השם ואת הצורה. 

יאיר גלר:


"לא תכלול את הפרטים האלה - - - "
יצחק וקנין:

או שמחזיקים נוסח לא נכון או שאני לא יודע מה להגיד. 

אתי בנדלר:

אני רוצה להעיר לגבי ההצעה של מנכ"ל משרד הבריאות. מדובר על אפשרות בפרסומת, ככל שהיא מותרת, אילו פרטים מותר יהיה לכלול בה. כאן מוצע לאשר גם פרטי מידע נוספים, ככל שמדובר בכתבי עת מקצועיים. 

רוני גמזו:
שאושרו על-ידי שר הבריאות. 

אתי בנדלר:

יש לי שתי הערות. א. הוסף על-ידי חבר הכנסת דנון שהתוספת הזאת היא רלוונטית רק ככל שמדובר במשקה אלכוהולי רגיל. אני רוצה להציע לכם לשקול את זה שוב, כי ככל שמדובר בכתבי עת מקצועיים, לא רלוונטי מה אחוז האלכוהול במשקה. ב. ככל שמדובר בכתבי עת מקצועיים, אין הרי הגדרה מה זה וניתן להתחכם. סליחה, אני לא רוצה להטיל דופי באף עיתון, אבל כמובן שעיתון יכול להוציא מוסף נפרד ולכתוב שזה כתב עת מקצועי. לכן ההצעה המקורית הייתה: שהוכר לעניין זה על-ידי שר התמ"ת, בהתייעצות עם שר הבריאות. אפשר למצוא איזשהו מנגנון אחר, יותר קל ויותר פשוט, אבל עדיין, כשכותבים "כתב עת מקצועי", לומר: שהוכר לעניין זה על-ידי גורם כלשהו, שאתם תחליטו מה הוא. 

יאיר גלר:
סליחה, גברתי היועצת המשפטית. בתשעת הסעיפים שהתרתם אני מבקש, כדי שיהיה לזה ערך פרסומי בסוף היום – זו פרנסתנו - להתיר גם משהו שלכם לא עלה ואנחנו קוראים לו "הסיסמה הפרסומית". 

רוני גמזו:
לא, לא, לא. 

יוליה שמאלוב-ברקוביץ:

לא מדובר בפרנסה עכשיו, מדובר בעתיד מדינת ישראל. 

יאיר גלר:
שם היצרן, שם המוצר, צורת אריזה - הכול מותר, רק לא את סיסמתו הפרסומית. 

רוני גמזו:
נכון. מידע מותר, סיסמה זה לא מידע. 

דני דנון:

סעיף קטן (10): פרטי מידע נוספים בכתב עת מקצועי - - -

יאיר גלר:

פרסום זה לא מידע. אז תסגרו את הפרסום, למה לעשות כאילו? הסיסמה הפרסומית – זה מה שיגרום לשכרות במדינת ישראל. באמת. אתה יודע מה? רק באלכוהול הנמוך.

יצחק קדמן:
מה זה נמוך? אין נמוך ואין גבוה. 

יאיר גלר:

איחרת לפגישה, יש נמוך. 
רוני גמזו:
התשובה היא לא. זה לא נכון לעשות את זה. 

אורי אורבך:
אבל אתם כל הזמן רוצים כפל מבצעים. הולכים על דבר אחד – אפילו על כתבי עת מקצועיים. זה הוצע פה בהתחלה, אני הצעתי את זה כשאמרנו: עזבו את הדברים הגדולים, בואו נתפשר על הדברים הקטנים. אז את זה אתם כבר לוקחים, אחר כך אני שומע שיש פשרה על הבירה, שזה מוציא את החוק מעיקר טיבו וערכו. ואז אתם אומרים: אז מה נשאר, רק כתבי עת מקצועיים? רבותי, מגיעים להסכמות, אלה הסכמות. לדעתי, ההסכמות מוציאות את התוכן. 

היו"ר כרמל שאמה:
זו גם דעתי, אבל אלה ההסכמות.

אורי אורבך:
אני מבין משרד החקלאות, אבל מה משרד - - - ?

היו"ר כרמל שאמה:
בסדר, אבל זה עדיף מכלום.  

אורי אורבך:

לא בטוח. 

יצחק קדמן:
זה מעביר מסר לבני נוער שיש אלכוהול שמותר לשתות אותו. זה המסר שאתם מעבירים: בירה זה לא נורא, שיגמור כמה בירות. 

היו"ר כרמל שאמה:
אני רוצה שיהיה ברור מרגע זה: מי שלא ידבר מרגע זה ברשות דיבור ייקרא לסדר וייצא החוצה. אני מתכוון לזה. זה כולל גם מי שינהל שיחות ביניים שיפריעו לדיון. הדיון הזה לא מתנהל בצורה נורמלית. 

בבקשה, מר הררי. 

יגאל הררי:
אנחנו מבקשים להוסיף לתשעת הסעיפים האלה סעיף (10): באמצעי תקשורת אלקטרוניים, לשדר באודיו בלבד גם תיאור המשקה או היצרן ובלבד שייתן בתיאור הצגת שתייה בלתי מבוקרת של משקה משכר או שאינו משכר. שתיית משקה משכר תורמת - - - לאיכות חיים או עידוד שתייה על-ידי קטינים. ליאור, היועץ המשפטי שלי פה. 

לאה ורון:
אם היית מביא לנו את הנוסח לפני כן היה לנו הרבה יותר קל. 

יגאל הררי:

אמרו לי שאבקש רשות דיבור רק בזמן שהסעיף עולה. 

לאה ורון:

הכול נכון, רק יכולת לתת לנו את הנוסח. 
דני דנון:

אפשר לחזור שוב על הסעיף?

היו"ר כרמל שאמה:

הוא לא יכול להציע את הסעיף, רק מישהו מחברי הכנסת יכול. מישהו מאמץ את ההצעה?

דני דנון:

אתה יכול לחזור על ההצעה?

יגאל הררי:

ליאור, אתה יכול לחזור על ההצעה?

היו"ר כרמל שאמה:

בבקשה, ליאור. 

ליאור חריש:
אנחנו מבקשים להוסיף סעיף נוסף קטן בסעיף 4, שאומר שבאמצעי תקשורת אלקטרוני, שמשדר באודיו בלבד – כלומר רדיו – גם תיאור המשקה או היצרן, ובלבד שאין בתיאור הצגת שתייה בלתי מבוקרת של משקה משכר - - 

רוני גמזו:
לא. 

ליאור חריש:
- - או תיאור הטוען או מרמז כי שתיית משקה משכר גורמת להצלחה או לאיכות חיים ומעודדת שתייה על-ידי קטינים. 

היו"ר כרמל שאמה:

מישהו מחברי הכנסת מאמץ את ההצעה הזו?
דני דנון:

עם תיאור היצרן אני יכול לחיות, כי זה כתוב במקומות אחרים. אבל תיאור המשקה זה בעייתי. 

אתי בנדלר: 


אני לא יודעת מה זה תיאור היצרן. שם היצרן מותר, זה קיים בפסקה (3).

היו"ר כרמל שאמה:

מישהו מחברי הכנסת מאמץ את ההצעה שהוצעה כאן? אף אחד. תודה רבה, אנחנו עוברים לדובר הבא. 

אביגיל סון:

כדי להבין: אתם מצביעים עכשיו על ההוספה של פרטי מידע נוספים, נכון?

אתי בנדלר: 


כן. 

אביגיל סון:

כדי להבהיר – פרטי המידע ייקבעו בתקנות, לא בחוק. 

אתי בנדלר:

זה לא מה שהוצע. אם את מציעה את זה - - - 

רוני גמזו:
לא, לא בתקנות. 

אביגיל סון:

אם כך, אני רוצה להבין מה הוסף. 

לאה ורון:

מה הם פרטי המידע שהתווספו?

אתי בנדלר: 

כל פרטי מידע נוספים - - 

רוני גמזו:
- -שיאשר השר. 

אתי בנדלר: 

מה זאת אומרת, ירצו לעשות פרסום יפנו לשר? מה שמציעה גברת סון ממשרד המשפטים, שהפרטים ייקבעו בתקנות. אתה הצעת שזה יהיה פתוח לגמרי, לא כתבת שיאשר השר. זאת אומרת, אם אתה משאיר את זה לשיקול דעת המפרסם – מה הוא רוצה לפרסם ושיוכל לפרסם כל מה שהוא רוצה – או להגביל אותו בפרטי המידע הנוספים. אם להגביל אותו – זה צריך להיות בתקנות שיקבע השר ולא שיאשר השר. יאשר השר זה פר פניה ספציפית; שיקבע השר – שיקבע בתקנות. 

רוני גמזו:

שיקבע. 

לאה ורון:

שיקבע כשמדובר בירחון מקצועי? השר יהיה יותר מקצועי מאשר המקצוענים לגבי - - -?

אתי בנדלר: 


יביאו תקנות איזה פרטי מידע נוספים. זה בסדר גמור, זה מקובל לחלוטין. 

רוני גמזו:
בסדר גמור, מקובל. 

אתי בנדלר: 

פרטי מידע נוספים שיקבע השר. 

אביגיל סון:
אוקיי. גם פרטי המידע ייקבעו על-ידי השר וגם כתבי העת יאושרו על-ידי השר. אני רק רוצה להיות בטוחה שאני מבינה. 

אתי בנדלר:

כן, ובכל מקרה מדובר בשר התמ"ת, גם פרטי המידע הנוספים?

רוני גמזו:
שר התמ"ת ושר הבריאות. 

אתי בנדלר: 

שניהם ביחד? 

היו"ר כרמל שאמה:

לא צריך את הסרבול הזה. 

דני דנון:
שר התמ"ת.

רוני גמזו:
שר התמ"ת.

יצחק וקנין:
אם לא תשימו אחד לא יהיה כלום – אחד ימשוך לפה והשני ימשוך לשם. 

לאה ורון:

כתב העת המקצועי, החלטתם שיהיה מוכר על-ידי שר התמ"ת.

אתי בנדלר: 


זה חד-פעמי. 

לאה ורון:
אז ששר התמ"ת יקבע גם את זה וגם את זה. 

היו"ר כרמל שאמה:
בסדר. מצביעים על השינוי עם שר התמ"ת בסופו. מי בעד סעיף 4 עם פסקה (10)? מי נגד?

הצבעה

בעד סעיף 4 – פה אחד

נגד – אין

סעיף 4 נתקבל.

היו"ר כרמל שאמה:
תודה, הסעיף אושר פה אחד. עוד סעיפים לשינוי?

אביטל און שחר:
האם אנחנו יכולים לשקול להוסיף סיסמה פרסומית בכפוף לכך שלא תתאר - - -  

קריאות:
לא. בשום אופן לא. 

דני דנון:

"וודקה מחליקה לי בגרון", יש שלט כזה ליד בית-הספר של הבן שלי. 

אביטל און שחר:

לא מדברים על הכבדים. 

דני דנון:

לא משנה – בירה מחליקה לי בגרון, יין מחליק לי בגרון. 

אביטל און שחר:

שלא מראה את זה כהצלחת חיים, שתהיה מוגבלת בכל הגבלה. 

יצחק קדמן:

אל תסכימו. 

אורי אורבך:

את יודעת מה? "אלכוהול זה רע".

היו"ר כרמל שאמה:

חבר הכנסת אורבך, אנחנו רוצים להתקדם. 
אתי בנדלר:

אנחנו ממשיכים את הקראת החוק ואישורו מסעיף 8 ואילך. 

היו"ר כרמל שאמה:
סעיף 8 הוקרא. 

אתי בנדלר: 

סוכם שנוסח האזהרה ייקבע בתקנות, ותקנות ראשונות יובאו לאישור הוועדה – הוועדה עוד לא הנחתה אותי - בתוך X חודשים או ימים מיום קבלת החוק בכנסת. 

היו"ר כרמל שאמה:
90 ימים. 

אתי בנדלר: 

90 ימים? זה ריאלי להביא בתוך 90 ימים?

רוני גמזו:
בהחלט. 

אורי אורבך:
השאלה היא ממתי 90 הימים. 

היו"ר כרמל שאמה:
מיום פרסום החוק. 

אתי בנדלר:

כן. זה לא יום התחילה עדיין, התחילה תהיה מאוחרת יותר. מה שרציתי להציע זה לא רק שהשר יקבע את זה בתקנות, אלא שהוא יהיה רשאי לקבוע אזהרות שונות לגבי סוגי אלכוהול שונים. האם זה רלוונטי? דובר על זה בהקשר - - - 

רוני גמזו:
לא. כרגע האזהרה שמשרד הבריאות עומד עליה, והיא מקובלת על-ידי כולם, אומרת: צריכה מופרזת של אלכוהול מסכנת חיים ומזיקה לבריאות. זה נכון לגבי כל אלכוהול, כי מדובר כאן על צריכה מופרזת.

אתי בנדלר:

אז אתם רוצים לקבוע את זה בחוק כנוסח ראשוני ואחר כך לשנות את זה - - - ?

רוני גמזו:
לא, אני מצהיר כאן לפרוטוקול. 

אתי בנדלר:

אוקיי. ויהיה נוסח אזהרה אחיד לגבי כל סוגי האלכוהול, זה ברור. 

רוני גמזו:
כן. 

אתי בנדלר: 

אוקיי. נוסח האזהרה ייקבע בתקנות על-ידי השר. 

סער פאוקר:
יש לנו שתי שאלות על סעיף 8. האם לא לאפשר לשר להציע נוסח שונה? הוא לא חייב, הוא יציע מה שהוא רוצה, אבל שיהיה רשאי. לא כתוב שהוא רשאי, יכול להיות שהוא לא רשאי. דבר שני הוא לגבי תקופת המעבר. ספציפית – לגבי נושא האזהרות. יש לנו בעיה בתעשיית היין להחליף עכשיו את כל התוויות על כל הבקבוקים. 

יצחק וקנין:
זה בתחולה, נגיע לזה. 

אתי בנדלר:

תתעלמו כרגע מהנוסח שמופיע כאן. אני מבהירה שנוסח האזהרה יהיה אחיד לגבי כל סוגי המשקאות המשכרים, ייקבע בתקנות על-ידי שר הבריאות, באישור ועדת הכלכלה של הכנסת. תקנות ראשונות יובאו לאישור הוועדה בתוך שלושה חודשים מיום פרסום החוק ברשומות. 

היו"ר כרמל שאמה:
אוקיי. בבקשה, גברתי. 

שירה בריק חיימוביץ:
מאחר שאנחנו מדברים על אזהרות - יכול להיות שתגידו לי שזה קשור לסעיפים אחרים ותגידו לי שצריך להעלות דרך סעיפים אחרים – יש לי שתי שאלות. אחת, מדובר בחוק, וגם דובר בישיבה הקודמת, על מודעות של ריבוי מוצרים, מודעות שמפרסמות סל מוצרים ולא רק משקה משכר או שם מסחרי של משקה משכר מסוים. האם יש כוונה שחובת הכללת האזהרה תחול גם על מודעות כאלה או שצריך לסייג במפורש?

דני דנון:
מה אתם עושים עם סיגריות היום?

שירה בריק חיימוביץ:
הן לא נכללות במודעות כאלה. השאלה היא משני פנים. אחד, דובר שיש הגדרה למודעות ריבוי מוצרים, שהמשקה האלכוהולי לא תופס בהן יותר מ-5%. אם מסתכלים על האזהרות הסטנדרטיות, שאנחנו רואים למשל בחוק להגבלת פרסומת למוצרי טבק, אז האזהרה לא תיכנס בשטח כזה. אז או שמגדילים את זה - - - 

היו"ר כרמל שאמה:
אפשר כוכבית ואזהרה למטה. 

שירה בריק חיימוביץ:
אני לא יודעת, כי - - - 

היו"ר כרמל שאמה:
כוכבית על המוצר וכוכבית למטה עם האזהרה. 

שירה בריק חיימוביץ:
השאלה היא אם באמת צריך את זה. הרי כשמפרסמים סל מוצרים כל כך גדול – חלות, לחם, נייר טואלט וגם יין - אני חושבת שבמקרה הזה אפשר להחריג, ושחובת הכללת האזהרה לא תיכלל במודעה של ריבוי מוצרים. אם השר צריך לקבוע או שצריך לתת הוראה מפורשת, יכול להיות שזה דרך סעיף 8. אם לא – יכול להיות שזה דרך סעיף 7.

היו"ר כרמל שאמה:
משרד הבריאות?

רוני גמזו:
לא, לא. מה פתאום?

היו"ר כרמל שאמה:
הממשלה מתנגדת. 

שירה בריק חיימוביץ:
בדרך כלל המודעות הן של שני עמודים או עמוד אחד. אני רוצה להראות לכם גודל סטנדרטי של עמוד עיתון. אם זה נשאר כמו ה-5% שנקבעו, בצדק לטעמנו, מתוך התחשבות בצורך לפרסם מודעות של ריבוי מוצרים או סל מוצרים, זה כל הגודל של פרסום המוצר האלכוהולי – כפי שאני מראה לכם – כאן נראה לנו לא הגיוני לכלול חובת אזהרה. אז אחד משניים: או שפוטרים במודעות ריבוי מוצרים מחובת הכללת האזהרה, או שאם תגדילו ל-10% מתוך העמוד כולו, אני חושבת שכאן כבר נכללת אזהרה שהיא אפילו בסטנדרטים של חוק הגבלת פרסום למוצרי טבק. 

לאה ורון:
את לא מתייחסת לסעיף 5, שכבר אושר בוועדה?

שירה בריק חיימוביץ:
לא. סעיף 5 לא חל בחובת האזהרה, הוא סעיף כמותי – כמה פרסומים מותר לנו. 

היו"ר כרמל שאמה:
השאלה ברורה. חברי הכנסת, אתם רוצים לפתור את הסוגיה הזו?

אורי אורבך:
אפשר להגדיל את גודל האזהרה במקביל. 

היו"ר כרמל שאמה:
חברי הכנסת, אתם מעוניינים לתת את ההקלה הזאת?

דני דנון:
בגודל בטוח לא, השאלה היא אם פר מוצר. אפשר לקבוע שזה יהיה בתחתית העמוד בגודל של 5%.

שירה בריק חיימוביץ:

האזהרה היא לא 5%, המותר שהתרתם לנו שלא ייחשב לפרסומת - - - 

היו"ר כרמל שאמה:
לדעתי, הפשרה היא שתשימו כוכבית ואזהרה בתחתית העמוד. 

שירה בריק חיימוביץ:
אז זה לא מיוחס למשקה. אני חושבת שבמקרה כזה המציעים מחמיצים, כי המטרה היא לקשר אסוציאטיבית בין האזהרה לבין המוצר. מה שאני חושבת שצריך לעשות זה שבמודעת ריבוי מוצרים, שממילא היין תופס בה כל כך מעט - - - 

היו"ר כרמל שאמה:
את ההסברים האלה הבנו – לא רואים אותו. מה את רוצה?

שירה בריק חיימוביץ:
אני רוצה לבקש שבסעיף הזה, שמדבר על חובת הכללת אזהרה, יוחרגו בו המודעות של ריבוי מוצרים. 

היו"ר כרמל שאמה:
שלא תהיה בכלל אזהרה. 

שירה בריק חיימוביץ:
נכון. 

היו"ר כרמל שאמה:
אין לזה תמיכה. הבנתי מה את רוצה, הצעתי לך איזה סוג של פשרה. 

שירה בריק חיימוביץ:
אתם אומרים שההצעה החלופית היא שמודעת ריבוי מוצרים תהיה רק מ-10% ומטה במקום 5% ומטה, ואז נוכל לכלול בגודל סטנדרטי את האזהרה בצמוד למוצר. 

היו"ר כרמל שאמה:
יש אלטרנטיבה אחת שהצעתי, את רוצה אותה?

שירה בריק חיימוביץ:
לא. 

היו"ר כרמל שאמה:
אוקיי. מצביעים על הסעיף. 

שירה בריק חיימוביץ:
שאלה נוספת, אם יורשה לי. 

היו"ר כרמל שאמה:
בבקשה. 

שירה בריק חיימוביץ:
בנושא האזהרה, ולכן אני שואלת אותה כרגע – אנחנו לא רואים את ההצדקה לזה שחובת הכללת האזהרה תחול רק על דבר דפוס. אנחנו לא רואים את הסיבה ואת ההצדקה לזה שרק בעיתון תהיה חובה לכלול את האזהרה ולא במדיות אחרות, כשאפשר לעשות במלל או בכל אפשרות אחרת. אין הצדקה לזה שעיתונים יקבלו איזה איסור - הרי לקטינים אסור לנו לפנות בכלל ובדרך כלל המודעות הן של סל מוצרים או מודעות שפונות לצרכנים שהם לא קטינים. לכן, דווקא אצלנו לכלול את חובת האזהרה בכתב ולא במדיות אחרות, זה יכול לפגוע בנו באופן לא מוצדק ולגרום להעברת הפרסומים למדיות אחרות. 

אורי אורבך:
את מציעה להרחיב גם לאתרי אינטרנט?

שירה בריק חיימוביץ:
אני מציעה להרחיב לרדיו ולטלוויזיה. 

אורי אורבך:
את מציעה גם לאינטרנט?

שירה בריק חיימוביץ:
יש סעיף הגדרות, ואני מבינה שפרסומת לפי סעיף 1 כוללת דפוס או אמצעים אלקטרוניים, רק שצריך להבהיר. אם החול הזה חל גם על טלוויזיה ורדיו, אז גם חובת האזהרה אמורה לחול, ולא רק על עיתונים. למה בדפוס זה כל כך חיוני? 

14:35 ממלא מקום היו"ר דני דנון

היו"ר דני דנון:
איפה את מבינה שזה רק בעיתונים?

שירה בריק חיימוביץ:
סעיף 7 אומר: "לא יפרסם אדם פרסומת למשקה משכר בכל דבר דפוס, לרבות בכתבי עת ובעיתונים, אלא אם כן כלולה בה אזהרה בנוסח לפי סעיף 8" – ואני לא רואה את זה לגבי טלוויזיה ורדיו. 

היו"ר דני דנון:
אז אפשר להוסיף: "בכל פרסומת, לרבות דבר דפוס". אנחנו מצביעים על פתיחת סעיף 7 לדיון מחדש. מי בעד? מי נגד?

הצבעה

בעד דיון מחדש בסעיף 7 – פה אחד

נגד – אין

ההצעה לדיון מחדש בסעיף 7 נתקבלה.

היו"ר דני דנון:
תודה, הסעיף נפתח. בסעיף 7 אנחנו מוסיפים: "בכל פרסומת, לרבות דבר דפוס". מי בעד? מי נגד?

הצבעה

בעד סעיף 7 – פה אחד

נגד – אין

סעיף 7 נתקבל.

היו"ר דני דנון:

תודה, הסעיף אושר. 

שי ברמן:
מה קורה לגבי תפריטים במסעדות? הדבר הזה צריך להיות מוחרג כי אנחנו לא רוצים שירדפו אותנו בגללו. 

היו"ר דני דנון:
דיברנו על זה כבר בדיון הקודם. התייחסנו לכך כששינינו את זה לפרסום מסחרי. זה קיים פה. 

על סעיף 8 עוד לא הצבענו. אפשר להקריא אותו?

אתי בנדלר:

אין לי את הנוסח הסופי. העיקרון שלו יקבע שנוסח האזהרה יהיה אחיד לגבי כל סוגי המשקאות המשכרים. הוא ייקבע בתקנות על-ידי שר הבריאות, באישור ועדת הכלכלה של הכנסת. בסעיף אחר ייאמר שתקנות ראשונות יובאו לאישור הוועדה בתוך שלושה חודשים מיום פרסום החוק. 

היו"ר דני דנון:
יש התייחסויות? מי בעד הסעיף? 

אופיר ביתן:
ברדיו יצטרכו להקריא את האזהרה?

אתי בנדלר:

זה מה שנבע, לכן פניתי לשאול אתכם אם אין לכם התנגדות לזה. פניתי אחורה לשאול אתכם. ברגע שזה חל על כל פרסומת אז זה חל גם ברדיו, בוודאי. 

דני דנון:
אתה רוצה להציע משהו אחר?

אתי בנדלר: 


כבר הייתה הצבעה על סעיף 7. אבל האמת היא שלא הובהר מספיק על אילו מדיות זה חל. יש עם זה בעיה. 

יגאל הררי:
בסעיף 7 לא מוזכר רדיו. 

אתי בנדלר:

ברגע זה, לפני חצי דקה הייתה הצבעה על שינוי סעיף 7 ונאמר שזה חל על כל פרסומת בכל מדיה. 

אורי אורבך:
באופן מעשי זה יהיה מאוד קשה בקטע של רדיו, בגלל מבנה המדיה. הוא צודק בהערה שלו. איך זה יהיה? בכל פרסומת יהיה גם את המשפט הזה? בתוך כל 15 שניות שורה שלמה - - - 

אתי בנדלר: 

כן, זה מה שבעצם חייבתם ברגע זה. 

יצחק קדמן:
מדיה ויזואלית – זה פותר את כל הבעיה. 

היו"ר דני דנון:
אפשר לכתוב למעט רדיו, לא צריך ללכת סחור-סחור. 

אתי בנדלר:

אני כותבת לך הסתייגות "למעט רדיו?

היו"ר דני דנון:
כן, ובסוף נצביע עליה. 

אתי בנדלר: 


גמרנו, אי-אפשר להצביע. זו הדרך היחידה, ואני מקווה שההסתייגות תתקבל במליאה. עוד חברי כנסת רוצים להצטרף להסתייגות שחובת הכללת אזהרה לא תחול על רדיו?

אורי אורבך:

אני בעד שיהיה כמה שפחות פרסום לאלכוהול, רק אני רוצה חוקים שגם אפשר לבצע אותם. 

יגאל הררי:
גם ככה בסעיף 4 כבר הרגו את הרדיו, זה לא משנה. המחוקק לא נתן את דעתו על הרדיו, מה שעובר ברדיו לא עובר במדיה אחרת, לא הפוך. בטלוויזיה ובעיתון יש להם יתרון, ברדיו אין את היתרון הזה. לקחו את הרדיו, שהוא קופסה שמדברת - - - 

דני דנון:
אנחנו מצביעים על סעיף 8, כפי שהוסבר. מי בעד? מי נגד? 

הצבעה

בעד סעיף 8 – פה אחד

נגד – אין

סעיף 8 נתקבל.

היו"ר דני דנון:

תודה, הסעיף אושר.  סעיף 10, נא להקריא. 

אלקנה אפרתי:
"סעיף 10. עונשין. העובר על הוראה מהוראות סעיפים 2 עד 8, דינו – (1) קנס כאמור בסעיף 61(א)(3) לחוק העונשין, התשל"ז–1977, אם נעברה העבירה על ידי יחיד; (2)
קנס כאמור בסעיף 61(א)(4) לחוק העונשין, התשל"ז–1977, אם נעברה העבירה על ידי תאגיד."
היו"ר דני דנון:

התייחסויות, בבקשה. 

סער פאוקר:
למיטב זכרוני, 61(א)(3) זה כ-75,000 שקלים ו-61(א)(4) זה כ-226,000 שקלים. 

יפעת רווה:
קנס מרבי. 

היו"ר דני דנון:

אתה מציע להגדיל את זה.

סער פאוקר:
אני מבין שזה קנס מרבי, אבל אנחנו מכירים את זה מעובדים זרים. זה יכול להגיע לסכומים אסטרונומיים. אני מציע להפחית את זה, ובמקום 61(א)(3) לקבוע 61(א)(2)  ובמקום 61(א)(4) לקבוע 61(א)(3). עדיין זה יהיה סכומים מאוד גדולים. מה שאני מציע זה כשמדובר בתאגיד יהיה מדובר ב-75,000 שקל פר מקרה. זה עדיין הרבה מאוד כסף. 

היו"ר דני דנון:
מישהו מחברי הכנסת מאמץ את ההצעה?

יצחק וקנין:
אני מאמץ את זה. 

היו"ר דני דנון:

משרד המשפטים, בבקשה. 

אביגיל סון:
מבחינתנו, מה שהכי חשוב מבחינת רמת הענישה זה שיהיה מדרג הגיוני בחוקים השונים. החוק שהכי דומה לחוק הזה, מבחינת האינטרס המוגן ואופי העבירות, זה חוק איסור פרסום טבק. בחוק הטבק העונש יותר גבוה מאשר כאן – העונש לגבי יחיד הוא סעיף קטן (4) והעונש לגבי תאגיד הוא כפל הקנס. מלכתחילה כבר הייתה אבחנה, כי מה שהוצע פה זה נמוך יותר. ליצור אבחנה כזאת, שזה יהיה עוד יותר נמוך, אנחנו חושבים שזה לא מתיישב מבחינת מדרג הענישה. 

חוץ מזה, צריך לקחת בחשבון את העובדה שמדובר בקנס מכסימלי. צריך לקחת בחשבון שזה אמור לשמש את המקרים הכי קיצוניים, הן מבחינת חומרת ההפרה, הן מבחינת הגוף שביצע את ההפרה. כשאנחנו מדברים על עבירות שמבוצעות ממניע כלכלי העונש צריך להיות כזה שישמש הרתעה מבחינה כלכלית רציונאלית. אם הקנס לא מתקרב למה שאותו עבריין יכול היה להרוויח מההפרה שלו הוא לא ישמש הרתעה. 

14:40 – היו"ר כרמל שאמה

אורי אורבך:
זה הרף העליון. זה לא העונש המוצע, זה עד ל- - - 

אתי בנדלר:

זה העונש המרבי שבית המשפט יכול להטיל על מי שהורשע בעבירה. 

יגאל הררי:
ואז לוקחים עורך דין שהולך לפי גודל הקנס. הוא אומר: בגלל שזה עד 200,000 שקל התיק שלך עולה 50,000, אבל אם הקנס הוא עד 70,000 – תן לי רק 7,000 שקל. אתם הורגים את כולם. 

אורי אורבך:
אני חושב שהיושב ראש צריך להבהיר לכל הנוכחים שהחוק הוא חוק של הגבלת פרסום לאלכוהול. במשך הרבה שעות של דיונים שוכחים את זה – החוק נועד להגביל את הפרסום, לא לעודד אותו. לכן זה בכל הכיוונים – מהקנס, מסוגי האלכוהול, מהמקומות שמוכרים. 

ישראל איבצן:
אני חושב שאנשים פה הם לא מידתיים בצורה מדהימה, כי בקבוקי יין מסתובבים על המדפים משנת 2002, 2003 ו-2004. זאת אומרת, אם עכשיו ימצאו בקבוק יין באיזו חנות נידחת ללא אזהרה, המנכ"ל של "יקבי כרמל" צפוי לעמוד מול קנס של 65,000 שקלים. 

יפעת רווה:
זה רטרואקטיבי על בקבוקים שכבר שווקו?

אתי בנדלר: 

לא, זה - - - 

יצחק וקנין:
כן. 

אתי בנדלר:

זה יהיה בדיוק בסעיף התחילה. 

יפעת רווה:

צריך הוראת מעבר - - - 

אתי בנדלר: 

לא, לא הוראת מעבר. אני לא חושבת, נצטרך לדון. לא הוראת מעבר כי את לא יודעת מתי הם ישווקו. 

יפעת רווה:

אבל מה שהוא אומר לא קשור לעונש אלא לעצם העבירה. 

ישראל איבצן:
יש מצאי יינות בחנויות יין ובמרכולים, של חמש-שש ושבע שנים היום. 

דני דנון:
תכתוב: יין שיוצר. בסעיף התחילה נתייחס לזה. 

ישראל איבצן:
היום, אני לא מדבר מהיום והלאה. זאת אומרת, אם באיזו חנות נידחת באיזשהו יישוב ימצאו בקבוק יין משנת 2005 או 2006 - - - 

דני דנון:
לא כתוב על כל בקבוק מתי הוא מיוצר?

קריאה:

כן. 

דני דנון:

בסדר, אז נפתור את זה ככה. 

ישראל איבצן:
אני חוזר ואומר, הדברים הם לא מידתיים. 

יפעת רווה:
לא, זה לא קשור לגובה העונש. זה קשור לעצם העבירה, ואת זה צריך לפתור. 

אתי בנדלר: 

אדוני, אפשר לשמוע אותך?

ישראל איבצן:
אני לא יודע כמה פעמים היית בבית-משפט עם- - - 

לאה ורון:
מר איבצן, תענה בבקשה לשאלה שאתה נשאל. 

ישראל איבצן:
אין לי איך לשמוע אותה. 

אתי בנדלר:

אז אדבר בקול רם עוד יותר. האם על כל בקבוק של יין, או משקה משכר כלשהו, כתובה בפירוש שנת ייצורו?

ישראל איבצן:
על יין - כן, על משקאות אלכוהוליים אחרים - לא. 

אתי בנדלר: 

אז יש בעיה ללכת לפי שנת ייצור. 

יפעת רווה:
לא על כל מוצר של מזון כתוב תאריך ייצור?

אתי בנדלר: 

אז אנחנו שומעים שלא. אני לא יודעת. 

יצחק וקנין:
על יין כתובה במפורש שנת הייצור שלו. 

ישראל איבצן:
כתוב תאריך תפוגה, וביין אין תאריך תפוגה. 

לאה ורון:
ובבירה?

גיל סגל:
אין תאריך ייצור. יש איזשהו קוד, אפשר לחזור ליצרן ולבדוק איפה כל - - - 

דני דנון:
אבל אתם יודעים מתי יוצר כל דבר. 

אתי בנדלר: 

השאלה היא אם בעל המכולת יודע.  

ישראל איבצן:
זה לא ברמת הבקבוק הבודד. ברמת הקרטון יודעים את תאריך הייצור, ברמת הבקבוק הבודד - לא. 

לאה ורון:
לאיזה סוג משקה התייחסת עכשיו? 

ישראל איבצן:
אני מדבר על יין. 

לאה ורון:
לא על כל בקבוק יין כתובה השנה?

ישראל איבצן:
שנה – כן, אבל לא תאריך הייצור המדויק. 

דני דנון:
הוויכוח הזה צריך לבוא בסעיף התחולה ולא בסעיף העונשין. 

היו"ר כרמל שאמה:
יש למישהו מחברי הכנסת הצעה להפחית את הקנסות?

יצחק וקנין:
אני בעד הקטנת הקנסות. 

היו"ר כרמל שאמה:

אוקיי. עוד מישהו בעד הקטנת הקנסות?

יצחק וקנין:

ההקטנה היא לא - - - עשיתי את זה בחוק הטיס, הקטנתי את הקנסות. 

דני דנון:

למה אתה מציע להקטין?

יצחק וקנין:

הוא הציע הצעה, קיבלתי את ההצעה שלו. 

אתי בנדלר:

מה הייתה ההצעה?

סער פאוקר:

ההצעה הייתה  61(א)(2) לגבי יחיד – כמו שמוצע לגבי נושא משרה. לעשות השוואה בין העונש המוצע לנושא משרה, שזה 61(א)(2) – נדמה לי שזה בסביבות 30,000 שקל, אבל אני לא זוכר בעל-פה – לגבי תאגיד הצעתי 61(א)(3), שזה 75,000. אפשר להציע פשרה: פי שניים מ- 61(א)(3), שזה 150,000, אבל זה עדיין סכומים - - -  
אתי בנדלר:

61(א)(2) זה 29,200 שקלים. משרד המשפטים אומר שבחוק הטבק רמת הקנסות שקבועים בחוק היום זה הרבה יותר גבוה ממה שמוצע כאן לגבי אלכוהול. מבחינת אחידות הענישה - - - 

יצחק וקנין:
תמיד אפשר לשנות את גובה הקנסות. 

רוני גמזו:
סכום כזה יכול לגרום לאדם מסוים לעשות שיקול לעבור על החוק, גם של פרסום לקטינים – פרסום ברשות השניה לקטינים או איזשהו גוף אחר, פרסום באזור של קטינים. אני לא חושב שצריך להתפשר על הענישה. 

היו"ר כרמל שאמה:
אדוני המנכ"ל, 50,000 ו-150,000?

רוני גמזו:
מבחינתי, כמה שיותר. 

יפעת רווה:
מפנים בדרך כלל לחוק העונשין. 

דני דנון:
מה הסכומים בחוק העונשין?

אביגיל סון:

(א)(2) זה 29,200 שקלים; סעיף (א)(3) זה 75,300 שקלים. 

רוני גמזו:
זה מעט מדי. 

יפעת רווה:
מי שלא מתכוון להפר את החוק אז לא משנה לו הסכום. 

אורי מקלב:

מדובר על כל פרסום בנפרד. גם אם אדוני המנכ"ל חושש, הרי על כל פרסום אתה יכול. 

אתי בנדלר: 

חבר הכנסת וקנין, אתה מציע 61(א)(2) ומה? אתה יורד מזה?

יצחק וקנין:
אם יורדים – יורדים. 

אתי בנדלר: 

תודה. 

היו"ר כרמל שאמה:
אנחנו מצביעים על סעיף 10. מי בעד סעיף 10?

הצבעה

בעד סעיף 10 – פה אחד

נגד – אין

סעיף 10 נתקבל.

היו"ר כרמל שאמה:
סעיף 10 אושר. נא לקרוא את סעיף 10א.

אלקנה אפרתי:


"אחריות נושא משרה בתאגיד 10א. (א) נושא משרה בתאגיד חייב לפקח ולעשות כל שניתן למניעת עבירות לפי סעיף 10 על ידי התאגיד או על ידי עובד מעובדיו; המפר הוראה זו, דינו – קנס כאמור בסעיף 61(א)(2) לחוק העונשין; לעניין סעיף זה, "נושא משרה" – מנהל פעיל בתאגיד, שותף, למעט שותף מוגבל, או פקיד האחראי מטעם התאגיד על התחום שבו בוצעה העבירה. 
(ב)נעברה העבירה לפי סעיף 10 על ידי תאגיד או על ידי עובד מעובדיו, חזקה היא כי נושא משרה בתאגיד הפר חובתו לפי סעיף קטן (א) אלא אם כן הוכיח כי עשה כל שניתן כדי למלא את חובתו."
גיל סגל:
יש פה בעיה קשה עם ההגדרה של נושא משרה - כל מנהל פעיל בתאגיד, לפי ההגדרה של נושא משרה. תאגיד גדול, שיש בו 100, 200 או 300 מנהלים בתחומים שונים, כל אחד מהם אחראי, כולל מנהל התחבורה, אם בוצעה הפרה של איזו תווית? זה צריך להיות רלוונטי רק למנהל שאחראי על התחום. מה רלוונטי כל מנהל בתאגיד?

אתי בנדלר:

הנוסח הזה הוא נוסח אחיד, שמופיע בחלק ניכר מחוקי מדינת ישראל לגבי אחריות נושא משרה. כמובן, לפני שמעמידים אדם לדין בודקים את הזיקה שלו לביצוע העבירה. ברור שאם יש סמנכ"ל שיווק לא יעמידו לדין את סמנכ"ל מערכות מחשוב. 

גיל סגל:
מכיוון שהאופציה קיימת – כתוב פה: "מנהל האחראי מטעם התאגיד על התחום שבו בוצעה העבירה" – זה צריך להתחיל ולהיגמר בזה. למה שאר המנהלים הפעילים בתאגידים גדולים מאוד צריכים להיות אחראים שהוא לא מתחיל להתקרב? אם זה ברור מאליו שלא יגיעו למנהלים האלה אז למה בכלל יש את האופציה הזאת?

יגאל הררי:
למה לא לעשות את האופציה שרק ראש התאגיד - - - 

היו"ר כרמל שאמה:
רגע, משרד המשפטים עונה עכשיו. בבקשה. 

אביגיל סון:
כמו שנאמר פה, מדובר בסעיף סטנדרטי, שמוכנס בהרבה מאוד תחומים שבהם מסדירים תחומים מסוימים. לכן את הנוסח של הסעיף אנחנו מתנגדים בתוקף לשנות, כי יש לזה השלכות רוחב ואין לזה הצדקה. מדובר בעבירה פלילית, וכמובן שבכל מקרה נבדק שהיסודות מתקיימים. אנחנו לא רואים הצדקה לשנות את הנוסח דווקא בחוק הזה. 

אתי בנדלר:

אני לא מכירה מקרים, אני לא יכולה להגיד לך שאני עוסקת הרבה מאוד במשפט פלילי, ובטח לא במדיניות ההעמדה לדין של הפרקליטות, אבל אני לא שמעתי עד כה שהעמידו לדין מנהלים לפי הסעיף הזה אם לא הייתה להם זיקה לנושא העבירה. 

גיל סגל:
זה קצת מרגיע. מצד שני, לא כל כך מרגיע ההסבר שאומר שמכיוון שיש כל כך הרבה עיוותים, בואו ננציח אותם. מדובר בחברות ענק, חלק מהן. כמה מנהלים יש היום ב"כרמל מזרחי"?

ישראל איבצן:


"כרמל" זו לא דוגמה, יש שם רק מנהל אחד. לכם יש בעיה. 

גיל סגל:

בדיוק. 

יפעת רווה:
לגמרי במקרה יצא לי לברר בתחום אחר, כי ההערה, להלכה יש בה משהו וצריך להתמודד עם זה. כיוון שזה סעיף שנמצא בהרבה תחומים, בדקתי את הדבר הזה באחד ממשרדי הממשלה. בהנחיות שלהם הם אומרים מראש שזה צריך להיות מנהל בתחום הרלוונטי, והם בודקים את זה. במהלך החקירה הם בודקים שזה התחום הרלוונטי. צריך שייאמר במפורש בהנחיות פנימיות של אכיפה שמי שייבדק זה המנהל בתחום הרלוונטי. 

אתי בנדלר:

מי שיגיש כתב אישום, אני מניחה, זו המשטרה. 

יפעת רווה:
בתחומים שאני מכירה זה נעשה בהנחיות או כך נעשה בפועל. לא ידוע לי על בעיה מעשית. 

קובי עזרא:
 
המשטרה לא מגישה כתבי אישום בעבירות של נושא משרה בתאגיד. 

יפעת רווה:

כן, בדרך כלל זה משרדים ספציפיים. 

קובי עזרא:


היא לא עושה את זה היום וגם לא תעשה את בעתיד, זה לא בתחום המומחיות שלה, זה ברור. המשטרה גם לא מגישה כתבי אישום שהעבירה בצדם היא עבירת קנס. זה בכלל נושא שצריך להסדיר אותו. 

אורי אורבך:

בנושא הטבק למשל, כמה כתבי אישום הוגשו בשנים האחרונות? אמרת שחוק הטבק דומה. 
שירה בריק-חיימוביץ:
אני לא מכירה. 

יפעת רווה:

זה עבירות מנהליות בטבק?

אביגיל סון:
אלה חוקים דומים, אין לי את הנתונים. 

רוני גמזו:
זה תלוי מתי. מיד לאחר קבלת החוק יש יותר, לאחר מכן יש ירידה.  

אורי אורבך:
כמה זה יותר? כמה זה במספרים?

רוני גמזו:
זה לא עובר את המאה, כמה עשרות בודדות. 

יפעת רווה:
מי מגיש כתבי אישום בטבק?

רוני גמזו:
המשטרה. 

סער פאוקר:
כתוב: "הוכיח  כי עשה כל שניתן כדי למנוע את העבירה". רציתי לשאול האם אין כאן פגיעה בחזקת החפות? הגנות רגילות בחוק העונשין, אם מתעורר ספק אם חלה הגנה אז הנאשם נהנה מהספק. השאלה היא כאן רוצים לסטות מזה. 

יפעת רווה:
גם בדבר הזה יש חריגים. בנושא של אחריות קפידה, למשל, יש חריג ובוודאי בעבירות של נושא משרה. בעבר, בעבירות של נושא משרה הייתה בעיה עם עקרון החוקיות כי זו הייתה אחריות שילוחית. זאת אומרת, אדם היה אחראי ישירות לעבירה שעשה אדם אחר וזה היה בעייתי בעינינו. לכן שינינו את הנוסח והסטנדרט היום הוא סעיפים של חובת פיקוח. מבחינה עובדתית אנחנו אומרים שאם נעברה עבירה, אז חזקה ואז מעבירים את הנטל עליך. 

סער פאוקר:
אבל זו לא חובת פיקוח. כאן כתוב: "עשה כל שניתן" – זה הרבה יותר מחובת פיקוח. 

יפעת רווה:
"חייב לפקח ולעשות כל שניתן" – זה נוסח סטנדרטי, נוסח שקיים בכל החוקים האחרים. 

סער פאוקר:
שאל מה איבצן קודם מה קורה אם יש בקבוק כזה שיושב באיזו חנות? המנכ"ל עכשיו צריך להוכיח שאין לו אחות. יש מפעל ענק, והוא צריך להוכיח שספציפית, לגבי הבקבוק הזה, עשה כל שניתן. זה נראה לי שאתם - - - 

יפעת רווה:
לא, לא. הוא צריך להוכיח באופן כללי שהוא עשה כל שניתן למנוע הפרה של החוק. 

סער פאוקר:
"כל שניתן באופן סביר", אולי. מה זה "כל שניתן"?

יפעת רווה:
אני יכולה להפנות אותך אחר כך למאמרים על הדבר, ש"כל שניתן" מפורש "כל שניתן באופן סביר".

סער פאוקר:
מצוין. תודה רבה. 

היו"ר כרמל שאמה:
מכיוון שאין הצעה לשינוי, לא על-ידי חברי הכנסת ולא על-ידי היועצת המשפטית של הוועדה, נצביע על הנוסח של משרד המשפטים. מי בעד סעיף 10א? מי נגד?

הצבעה

בעד סעיף 10א – פה אחד

נגד – אין

סעיף 10א נתקבל.

היו"ר כרמל שאמה:
תודה, הסעיף אושר. אנחנו עוברים לסעיף 13. 

אתי בנדלר:

אני רוצה להעיר שבהצעת החוק המקורית היו הסעיפים 11 ו-12, ומשרד המשפטים מציע למחוק אותם. אם אין הצעה אחרת, אפשר לעבור לקריאה. 

היו"ר כרמל שאמה:
אין הצעה אחרת. 

אלקנה אפרתי:
"(א) שר הבריאות רשאי להסמיך מפקחים מבין עובדי משרדו, שיהיו נתונות להם סמכויות לשם פיקוח על ביצוע הוראות סעיף 8 למעט לעניין ייבוא משקה משכר; הסמכויות לעניין ייבוא משקה משכר כאמור יהיו בידי מי ששר התעשייה, המסחר והתעסוקה הסמיכו לפי חיקוק לפקח על ייבוא משקה משכר, ובלבד שיחולו הוראות סעיפים קטנים (ב) עד (ד); הודעה על הסמכת מפקח לפי סעיף זה תפורסם ברשומות.

(ב) לא יוסמך מפקח כאמור בסעיף קטן (א) אלא אם נתקיימו בו התנאים הבאים: (1) הוא לא הורשע בעבירה שמפאת מהותה, חומרתה או נסיבותיה אין הוא ראוי לשמש כפקח (לחלופין: משטרת ישראל הודיעה, לא יאוחר משלושה חודשים ממועד פנייתו של השר אליה וקבלת פרטי העובד, כי אינה מתנגדת להסמכתו מטעמים של ביטחון הציבור, לרבות בשל עברו הפלילי;); (2) הוא קיבל הכשרה מתאימה בתחום הסמכויות שיהיו נתונות לו לפי סעיף זה, כפי שהורה שר הבריאות או שר התעשייה, המסחר והתעסוקה, לפי העניין, בהסכמת השר לביטחון הפנים; (3)
הוא עומד בתנאי כשירות נוספים כפי שהורה שר הבריאות או שר התעשייה, המסחר והתעסוקה, לפי העניין, בהתייעצות עם השר לביטחון הפנים. 

(ג) לשם פיקוח על ביצוע ההוראות לפי סעיף 8, רשאי מפקח: (1) להיכנס למקום ממכר, ייצור או החסנה של משקה משכר ובלבד שלא ייכנס למקום המשמש למגורים אלא על פי צו של בית משפט; (2) להורות על איסור שיווק או העברה של מכלי משקה משכר שאין עליהם אזהרה בהתאם לסעיף 8; מכלי משקה משכר כאמור לא ישווקו אלא לאחר שמשרד הבריאות אישר כי הודבקה עליהם אזהרה כאמור וניתן לשווקם; (3) לערוך בדיקות או מדידות או ליטול דוגמאות לשם בדיקה וכן להורות על מסירת דוגמאות לבדיקת מעבדה או על שמירתן לתקופה שיורה, או לנהוג בהן בדרך אחרת. 

(ד) מפקח לא יעשה שימוש בסמכויות הנתונות לו לפי סעיף זה, אלא בעת מילוי תפקידו ובהתקיים שניים אלה: (1) הוא עונד באופן גלוי תג המזהה אותו ואת תפקידו ולובש מדי מפקח, בצבע ובצורה שהורה שר הבריאות או שר התעשייה, המסחר והתעסוקה, לפי העניין, לעניין זה ובלבד שהמדים כאמור אינם נחזים להיות מדי משטרה; (2) יש בידו תעודה חתומה על ידי שר הבריאות או שר התעשייה, המסחר והתעסוקה, לפי העניין, המעידה על תפקידו ועל סמכויותיו של מפקח כאמור בסעיף זה, אותה יציג על פי דרישה.  

(ה) אין בהוראות סעיף זה  כדי לגרוע מסמכויות שניתנו לפקיד מכס לפי פקודת המכס."

היו"ר כרמל שאמה:

הסבר, בבקשה. 

אתי בנדלר: 


כיוון שזו הצעת משרד המשפטים, אני מציעה שמשרד המשפטים יציג את ההצעה שלו ואנחנו נראה את הערותיהם. 

גבי פיסמן:
מדובר בסעיף פיקוח סטנדרטי, סעיף הסמכה של השר הממונה. ככל ששר הבריאות ושר התמ"ת מבקשים לחלוק בעניין הפיקוח על החוק, אז המפקחים צריכים להתחלק בין שני המשרדים. למשרד התמ"ת יש הסתייגויות, ולכן הגענו להסכמה שהיא קצת שונה מהנוסח הזה. בעיקרון, מבחינת הסמכויות, מדובר בסמכויות סטנדרטיות: כניסה למקום, סמכות נטילת דגימות ככל שנדרש ואיזושהי סמכות ספציפית לעניין סעיף 8, עניין ההוראה לאיסור כחוק. 

מה שאנחנו מבקשים, בהתאם לבקשת משרד התמ"ת, את כל נושא הפיקוח של משרד התמ"ת להוציא מהסעיף הזה, אדוני היושב ראש. משרד התמ"ת לא מעוניין להציב מפקחים כלל אלא לבצע את הפיקוח לעניין הייבוא - הבדיקה של תוויות האזהרה - בדרך של בדיקה על-ידי מכון התקנים ומכון היין. 

רוני גמזו:

לא. 

מרינה אוסטפלד:
יש נוסח שמוסכם על-ידי כולם והוא עבר, אז אולי אפשר להקריא אותו. 

גבי פיסמן:

אז אני מבקשת להקריא את הסעיף. 

מרינה אוסטפלד:
אני לא יודעת אם נמצא פה מישהו ממשרד התמ"ת - - - 

אתי בנדלר: 


כן. 

מרינה אוסטפלד:
יופי, כי באמת חבל. נעשתה פה עבודת תיאום טובה. 

חנה מזור:
כל הבדיקות בשערי הארץ לעניין ייבוא משקאות משכרים נעשות על-ידי שתי מעבדות שהוסמכו על-ידינו – מכון התקנים ומכון היין. אנחנו מבקשים שהם ימשיכו לעשות את אותן בדיקות, כאשר את אישורי הייבוא עצמם אנחנו מנפיקים. הבדיקות שהם מבצעים הן בדיקות מאוד רחבות, של דוגמאות, אנליזות, תעודות משלוח, תוויות. 

אתי בנדלר:

הבנתי שלהיפך, רק בדיקת האזהרה, לא?

חנה מזור:
לא. יש הרבה בדיקות שמבצעים היום בייבוא, ואנחנו נוסיף את הבדיקה הזאת, של סעיף 8 – התוויות עם האזהרה, גם לבדיקות הקיימות היום. 

רוני גמזו:
יש נוסח שסוכם בין משרד הבריאות לבין משרד התמ"ת. הדבר המיוחד בעניין הזה זה שאמנם אלכוהול זה מזון אבל הוא מפוקח על-ידי התמ"ת, ולכן הם גם עושים את הבדיקות שתוארו כאן. יש נוסח שמוסכם בין משרדי הבריאות והתמ"ת, עורכת הדין מרינה אוסטפלד תקריא אותו. 

מרינה אוסטפלד:
הוא הועבר גם לגברת - - -, אבל אשמח להקריא אותו. סעיף 13 חולק לסעיפים קטנים (א) ו-(ב). (א) אומר: שר הבריאות רשאי להסמיך מבין עובדי משרדו פקחים שיהיו נתונים להם סמכויות לעניין סעיף 8, למעט לעניין ייבוא משקה משכר, ובלבד שיחולו הוראות סעיפים קטנים (ב) עד (ד). הודעה על הסמכת מפקח לפי סעיף זה תפורסם ברשומות. (ב) בדיקות לעניין ייבוא משקה משכר, לעניין תוויות האזהרה, כאמור בסעיף 8, יהיו בידי שר התמ"ת, מי ששר התמ"ת אישר או הסמיך או לפי פקודת הייבוא והייצוא. 

 זה הנוסח, הוא עבר וזה מה שאנחנו רוצים. זה הנוסח המוסכם. 

גבי פיסמן:
סליחה, היה עוד איזה מהלך קטן אחר כך, שאולי התפספס. 

לאה ורון:
עורכת הדין אוסטפלד, אני יכולה לקבל את הנוסח?

גבי פיסמן:

סליחה, אדוני היושב ראש, זה לא הנוסח שהוסכם. היה עוד מהלך קטן אחד אחר כך, שכנראה התפספס על-ידיכם. 

מרינה אוסטפלד:
· - - 

גבי פיסמן:

אני לא יודעת למה לא ראיתם, אני כתבתי את כולם. 

דני דנון:
מה השינוי?

גבי פיסמן:

השינוי הוא שאנחנו מבקשים שההחרגה לגבי משרד התמ"ת לא תהיה כלולה בסעיף הסמכויות, כדי שלא ישתמע שיש מפקחים למשרד התמ"ת שמבצעים את הפעולה. מבחינת הנוסח, הנוסח הוא כמעט דומה, רק שאנחנו רוצים לדבר על בדיקה ולא על בדיקות. אנחנו מבקשים שזה יהיה סעיף נפרד, שידבר על בדיקה לעניין ייבוא ויאמר: לעניין ייבוא משקה משכר תבוצע בדיקת תוויות האזהרה כאמור בסעיף 8 בידי בגופים שאושרו או הוסמכו על-ידי שר התמ"ת, לפי פקודת הייבוא והייצוא [נוסח חדש], התשל"ט-1979. 

אתי בנדלר:

שאלה לי אלייך, גברת פיסמן. הבדיקות שיבוצעו על-ידי מי שהוסמך על-ידי שר התמ"ת - המעבדות האלה - האם יהיו להן סמכויות בהתאם להוראות סעיפים קטנים (ב) ו-(ג)? זאת אומרת, הם יהיו רשאים להיכנס למקום, למשל, וכו'?

גבי פיסמן:
זה בדיוק המהלך שניסינו למנוע אותו. אנחנו לא מעוניינים שלעובדי מכון התקנים יהיו סמכויות שלטוניות כפי שהחוק קובע, ולכן אנחנו מבקשים גם להוציא את זה מסעיף הסמכויות, כדי למנוע כל פרשנות מטעה בעניין הזה. 

מרינה אוסטפלד:
מי ששר התמ"ת הסמיך. 

גבי פיסמן:
הגופים שהוסמכו. 

אתי בנדלר: 

אז צריך להיות ברור מה הסמכויות שלהם, שלא יהיו שום אי-הבנות בעניין. 

גבי פיסמן:
אותן סמכויות שנתונות להם מכוח פקודת הייבוא והייצוא, לבצע את אותן בדיקות שגרתיות שהם מבצעים. 

חנה מזור:
קיים נוהל מנכ"ל מסודר, שמסדיר את הסמכויות האלה. כל יבואן יודע מה הוא צריך לעשות, איזה מסמכים להביא, איזה בדיקות הוא עובר. 

אתי בנדלר:

אני רוצה לוודא שלא מדובר באף אחת מהסמכויות שמדובר עליהן בסעיף קטן (ג): להיכנס למקום ממכר, להורות על איסור שיווק או העברה וכל כיוצא באלה, לערוך בדיקות ומדידות או ליטול דוגמאות וכל אלה - אלה סמכויות שלטוניות מפורשות, שאם רוצים לתת אותן צריכים לשקול היטב האם באמת הכנסת מוכנה להעניק אותן כרגע לגופים חיצוניים לצורך חוק זה. ודבר שני, באיזה תנאים היא מוכנה לתת אותן. את מדברת על נוהל שאני לא מכירה והוא לא ברמה של חקיקה. 

חנה מזור:
נכון. הכוונה היא שזה יהיה כפי שהיום מבוצעות הבדיקות של המעבדות - התוצאות שלהן מועברות למשרדנו, ועל סמך התוצאות ניתן או לא ניתן אישור. 

גבי פיסמן:
מדובר בעצם על בדיקות מעבדה. 

אתי בנדלר: 

לא נתת לי תשובה. 

גבי פיסמן:
מדובר בעצם על איזשהו מהלך שדומה לבדיקות מעבדה, שמבוצעות גם בגופים אחרים על-ידי - - -  

רוני גמזו:
אבל זו הפחתה מאחריות. יש אחריות למשרד התמ"ת לגבי משקה אלכוהולי מיובא. ההקשה, מהדרך שאתם מנסחים את זה כרגע, זו הפחתה מהאחריות שלהם. 

גבי פיסמן:
ככל שמשרד התמ"ת יבצע את הפיקוח על-ידי מפקחיו הוא, אז הנוסח צריך להיות זהה. מבחינתנו, כמשרד המשפטים, לא נאפשר - - - 

רוני גמזו:
אבל זה לא המקום להפחית את האחריות שלו. 

חנה מזור:
סליחה, אין הפחתה באחריות, זה מה שאני מסבירה. 

גבי פיסמן:
לא נאפשר מתן סמכויות למכון התקנים ולמכון היין. 

מרינה אוסטפלד:

יש את הדרך הקיימת היום - - -

אתי בנדלר:

אני רוצה להסביר על מה הדיון כאן. הסעיף שבו דנה הוועדה כרגע, שאליו התייחסו הדוברים, הוא סעיף 13, שדן בסמכויות פיקוח. זאת אומרת, מי באמת מוסמך לוודא שהוראות החוק מתבצעות. לצורך זה ממנים מפקחים. עכשיו אומרים איזה סמכויות יש למפקחים האלה, ואלה סמכויות שלטוניות מובהקות, כמו: להיכנס למקום, לתפוס מסמכים וכל מה שמפורט בסעיף קטן (ג).

דני דנון:
השאלה היא על מה הוויכוח פה. 

אתי בנדלר:

הסמכויות השלטוניות, מטבע הדברים, ניתנות על-ידי שרים לעובדי מדינה, בתנאים המפורטים באותו סעיף. רוב הסמכויות השלטוניות, סמכויות הפיקוח כאן, יינתנו על-ידי שר הבריאות, כפי שמוצע כאן בסעיף קטן (א). אבל לעניין ייבוא של משקאות משכרים מחוץ לארץ, הנוהל היום הוא שמי שמבצע את הבדיקות אלה לא עובדי משרד הבריאות אלא באמצעות משרד התמ"ת. מה זה באמצעות משרד התמ"ת? או על-ידי עובדי משרד התמ"ת עצמו – ואז שוב אין בעיה, כי מסמיכים עובדי מדינה. תבינו שכשמדובר בסמכויות שלטוניות כל כך מרחיקות לכת יש חשיבות לכך שזה יהיה עובדי מדינה, כי הם גם נתונים לדין משמעתי אם הם חורגים מהוראות וכל כיוצא בזה ולהנחיות היועץ המשפטי וכן הלאה. אבל מדובר כאן בהסמכה של גופים חוץ-ממשלתיים – מדובר כאן על מכון התקנים ומכון היין. ככל שמדובר בבדיקות על-ידי גופים חוץ-ממשלתיים, צריך להבטיח שהסמכויות שיינתנו להם הן סמכויות מופחתות, לא אותן סמכויות שלטוניות שניתנות בדרך כלל לעובדי המדינה. 

דני דנון:
כפי שיקבע השר בתקנות - אנחנו לא רוצים להיכנס לזה עכשיו. 

אתי בנדלר:

ודאי שנכנסים. ההנחיה ניתנת על-ידי המחוקק הראשי, מה מותר לו ומה אסור לו לעשות. הוויכוח הקטן הוא על הנוסח בין משרדי התמ"ת, הבריאות והמשפטים על העניין הזה. על כך היו עד אתמול אחר הצהריים חילופי התכתבויות. 

מרינה אוסטפלד:
לי לא היו שום חילופים. 

דני דנון:
מה ההצעה? רוני, יש לך הצעה?

אורי מקלב:

יש תקדימים - - - ?

אתי בנדלר: 

לצערי הרב מאוד, כן. המקרה הכי מפורסם הידוע הוא הפרטת בתי-הסוהר, שזה נפסל. 

אורי מקלב:
זה נפסל, לכן אני אומר. איפה יש לנו ניסיון? איזה מאמצים היו לתת סמכויות משטרה לפקחים עירוניים, ולא נתנו להם את זה, על אף שהם פקחים עירוניים ועובדי רשות. אבל כל זמן שהם לא עובדי מדינה הם לא קיבלו את סמכויות הפיקוח של שוטר. 

אתי בנדלר:

בדיוק, מדובר כאן על אותה אידיאולוגיה. לכן, מה שצריכים לוודא זה שהסמכויות שניתנות לאותם גופים יהיו סמכויות מאוד מצומצמות, בעיקר של בדיקות מעבדתיות. 

מרינה אוסטפלד:
אז מי מפקח על הייבוא?

רוני גמזו:
הניסוח כרגע אומר שהאחריות היא של משרד הבריאות ושל משרד התמ"ת באותם דברים. הניסוח כרגע אומר שהשר יסמיך את מי שהוא יסמיך, בתיאום עם משרד המשפטים. אם משרד המשפטים יאשר לו – יסמיך, לא יאשר לו – לא יסמיך. 

חנה מזור:
יש כאן אי-הבנה - - - 

גבי פיסמן:
משרד המשפטים לא מאשר הסמכות. אנחנו רוצים למנוע מראש אפשרות להסמיך את אותם גופי בדיקה, שמשרד התמ"ת מתכוון לעשות בהם שימוש לצורך הבדיקות האלה. 

רוני גמזו:
אז שיסמיכו מפקחים. 

אתי בנדלר: 

ככל שהוא יסמיך מפקחים מבין עובדי משרדו – אין בעיה. הבעיה היא רק ככל שמדובר - - - 

רוני גמזו:

בתיאום עם שר המשפטים. 
חנה מזור:
אני רוצה להסביר. גם כיום הייבוא של משקאות משכרים, שבודק הרבה מאוד נושאים מעבר למה שבחוק הנוכחי, נעשה על-ידי שתי המעבדות האלה, שהוסמכו על-ידי שר התמ"ת. אותן מעבדות יבצעו גם את הבדיקה הזאת. אין למשרד התמ"ת מפקחים בשערי הארץ, הוא לא עושה פיקוח על ייבוא בכלל. הכול נעשה על-ידי מכונים - - -

רוני גמזו:
הוא לא עושה פיקוח על ייבוא בדין? 

חנה מזור:

יש נוהל מנכ"ל - - -

רוני גמזו:
הדין לא מחייב אותו? 

חנה מזור:
צו הייבוא והייצוא וצו ייבוא חופשי מאפשרים לרשות מוסמכת לאשר ייבוא בתנאים שהיא קובעת. חוקיות הייבוא והתנאים נקבעים בצו ייבוא חופשי, שזה ברמת תקנה. 

רוני גמזו:
משרד המשפטים - אתם מאשרים את המצב הקיים היום, בלי החוק. 

גבי פיסמן:
ככל שאנחנו מדברים על בדיקה, שהיא בדיקה שאינה הפעלת סמכויות שלטוניות, אין שימוש בסמכויות של כניסה, של בדיקת מסמכים, אין פגיעה בזכויות הפרט, כפי שאנחנו תופסים אותן. 

רוני גמזו:
והיום אין צורך לבדוק מסמכים?

גבי פיסמן:
אנחנו מדברים על בדיקה של המוצר. ככל שמדובר על בדיקה מעבדתית של אותו מוצר, אז אפשר להסדיר את זה בחוק בדרך שאנחנו הצענו ובדרך שתמנע איזושהי פרשנות שתראה בזה - - - 

רוני גמזו:
וזאת האחריות היחידה כיום – בדיקה מעבדתית של המוצר?

גבי פיסמן:
צריך לשאול את משרד התמ"ת מה נעשה היום.

חנה מזור:
הם בודקים את התוויות, את שם היצרן, את שנת הייצור. יש נוהל שמסדיר בדיקות מאוד מפורטות לכל משקה משכר. 

רוני גמזו:
וזה בסדר?

אתי בנדלר:

כשאתה שואל משרד המשפטים, אז אני רוצה לומר גם, אם מותרת, מה העמדה שלי. לא תמיד אנחנו יכולים להסתמך על חקיקה מאוד ישנה, שבה לא ניתנה הדעת לכל ההשלכות של כל מה שנעשה בלי הסדרים ראשוניים, בלי הסמכה מפורשת או הסמכה מאוד רחבה של המחוקק. פקודת הייבוא והייצוא ופקודות המכס אלה פקודות מאוד ישנות, ועל סמך אותן פקודות נעשו איזה שהן הסמכות, ככל הנראה, של גופים חוץ-ממשלתיים. גם אם קיים כיום דבר כזה התשובה לא תעזור לנו כדי להתקדם בנושא הזה. 

אני מציעה להיצמד לנוסח יותר מצומצם ויותר ברור, שהוועדה תסמיך אותנו לגבש את הנוסח הסופי אבל שיהיה ברור שככל שמדובר בהסמכה של מי שאינו עובד מדינה, ההסמכה תהיה מאוד מוגבלת ומצומצמת, לביצוע בדיקות שאינן כרוכות בשימוש בסמכויות שלטוניות. 

אורי מקלב:

צריכה להיות מוגדרת, לא רק מוגבלת.

אתי בנדלר: 

מוגדרת ומוגבלת, שלא תאפשר שימוש בסמכויות שלטוניות. 

רוני גמזו:
רק הייתי מציע שזה יהיה, כמובן, יחד עם עורכת הדין של התמ"ת.

אתי בנדלר:

זה ברור מאליו. 

מרינה אוסטפלד:

זה לא ברור. 

אתי בנדלר: 


לא, זה יהיה ברור. הנוסח יועבר להערותיכם, אבל העיקרון - אם תתקבל המלצתי לחברי הכנסת – נקבע כך שלא יהיה בו משום העברת סמכויות שלטוניות. 
דני דנון:

אנחנו תומכים. 

רוני גמזו:
יש הערה של משרד הבריאות בקשר למדים. הפקחים, אין צורך שילבשו מדים. אנחנו מפקחים בכל הארץ – במסעדות, בכל מערכת הבריאות, בכל המערכות שלנו – ואותם מפקחים עושים גם את זה וגם זה. לא מעשי מדים, תורידו את המילה הזו, בבקשה. 

דני דנון:
ירד. 

אתי בנדלר:

הוא עונד באופן גלוי תג המזהה אותו בתפקידו, ומורידים מדים. 

רוני גמזו:


כן. 

אתי בנדלר: 

אז אנחנו מורידים את נושא המדים. אני מבקשת להפנות להערה לעניין סעיף (ג)(2), לנוסח שהוצע על-ידי משרד המשפטים. "לשם פיקוח על ביצוע ההוראות לפי סעיף 8, רשאי מפקח להורות על איסור שיווק או העברה של מכלי משקה משכר שאין עליהם אזהרה בהתאם לסעיף 8;" זה ברור. אבל איך מתקשרת לכאן הסיפא המוצעת: "מכלי משקה כאמור לא ישווקו אלא לאחר שמשרד הבריאות אישר כי הודבקה עליהם אזהרה כאמור וניתן לשווקם"? זה עניין של סמכויות פיקוח?

גבי פיסמן:
לא, זה לא עניין של סמכויות פיקוח. זו איזושהי דרך לוודא שהאיסור הזה, של השיווק, יהיה איסור אפקטיבי. לא היה מקום אחר להכניס את הסעיף הזה. 

אתי בנדלר:

ככל שהוועדה מקבלת את זה, נשבץ את זה יחד במקום אחר. 

יגאל הררי:
כל המשאיות יצטרכו לעבור דרך משרד הבריאו. 

אתי בנדלר:

השאלה האחרונה שלי היא אם יש מקום להגביל את סמכויות הפיקוח כלפי מערכת הביטחון. אבהיר את דבריי. בכל החוקים שיש סמכויות למפקחים, בעיקר סמכויות כניסה למקום או סמכויות לדרוש מסמכים וכו', ככל שסמכויות כאלה מופעלות גם כלפי מערכת הביטחון, יש נוסחים שאנחנו מגבילים את דרך הפעלת הסמכויות האלה כלפי מערכת הביטחון. אינני יודעת בכלל אם זה רלוונטי כאן כי אינני יודעת למשל אם משווקים אלכוהול בבסיסי צה"ל או בשק"מיות.

יצחק וקנין:
חוץ מיין פטישים אין כלום. 

אתי בנדלר: 

על יין פטישים זה גם חל. אם מוכרים גם יין בבסיסי משטרה, משמר הגבול או צה"ל, אז יש מקום להגביל את הסמכויות. 

דני דנון:
לפי דעתי אנחנו לא צריכים להתייחס לזה. 

אתי בנדלר:

אי-אפשר לא להתייחס לזה, אלא אם כן אתה אומר שהסמכויות האלה לא יחולו במקומות המוחזקים על-ידי מערכת הביטחון או שתקבע באילו הגבלות הן כן יחולו, אבל אתה לא יכול לא להתייחס לזה. הרי אתה לא רוצה שמפקח, שהוסמך על-ידי משרד הבריאות, שאתה לא יודע מי הוא, תהיה לו סמכות להיכנס לכל בסיס צה"לי. 

דני דנון:
הרי גם בצה"ל, כשמוכר מישהו זה כבר מופרט, זו חברה פרטית. אז יש אפשרות פיקוח על החברה הפרטית. 

אתי בנדלר:

אבל מי יפעיל את סמכויות הפיקוח? מי ייכנס לבסיס?

דני דנון:
יש. כמו שמשרד הבריאות, אם יש בעיה, הוא יודע להיכנס. 

אתי בנדלר: 


הוא לא יודע. הדברים האלה נקבעים בחקיקה. בכל דבר חקיקה, כשמדובר על סמכויות כניסה, על סמכויות פיקוח, יש התייחסות לכניסה למקום המוחזק על-ידי מערכת הביטחון. 

רוני גמזו:
אבל לא בחוק. 

אתי בנדלר:

תמיד בחוק. 

גבי פיסמן:
אדוני היושב ראש וגברתי היועצת המשפטית, אולי תאפשרו לי לבדוק את העניין הספציפי הזה מול מערכת הביטחון כדי שנדע את המצב בפועל היום, אם יש איזושהי רכישה או קנייה של משקאות אלכוהוליים על-ידי מערכת הביטחון. 

לאה ורון:
בטוח שיש, בבסיסים בצבא יש קידוש ביום שישי. 

יגאל הררי:

יש חנויות מכר במרכזי צה"ל.

יצחק וקנין:
זה מה שאמרתי, אבל אומרים לי פה שהיום מקדשים בצבא רק עם מיץ ענבים, תירוש. 

אתי בנדלר:

חברי הכנסת, לא מזמן התקבל חוק הגנת הסביבה (סמכויות פיקוח ואכיפה) בכנסת, שיש בו פרק שלם שמתייחס להוראות מיוחדות לעניין מערכת הביטחון. 

יפעת רווה:
אולי אפשר שהוועדה תיתן הסמכה בנקודה הזאת - - - 

אתי בנדלר:

זה מה שאני רוצה, רק השאלה באיזה נוסח. יש נוסחים, והנוסחים כאן הם מאוד ארוכים, מפורטים וכיוצא בזה, עם פרוצדורה מאוד נרחבת. יש חוקים שקדמו לקבלת החוק הזה. למשל, סעיף שכללנו בתיקון משנת 2010: מפקחים לעניין חובת התקנה אביזרים לחיסכון במים במערכת הביטחון. אקרא לכם את הסעיף הזה, ואני מציעה שככל שיסתבר שיש צורך בהפעלת סמכויות פיקוח כלפי מערכת הביטחון, נכליל סעיף בנוסח דומה בהצעת החוק הנוכחית. 

הנוסח שמופיע בחוק המים – ואני מדברת רק על הסעיפים הרלוונטיים – אומר כדלקמן: מנהל הרשות הממשלתית יסמיך, מבין עובדי הרשות הממשלתית, מפקחים להפעלת סמכויות לפי סעיף זה, ובלבד שלא יוסמך מפקח אלא אם כן התקיימו בו כל אלה:" וכאן יש הוראות שדומות להוראות אצלנו. בסעיף קטן (ג) נאמר כדלקמן: "לשם פיקוח על ביצוע הוראות סעיף 9א, רשאי מפקח שהוסמך לפי סעיף זה, לאחר שהזדהה לפי סעיף קטן (ד), להיכנס למבנה שהכניסה אליו דרושה לשם הבטחת ביצועו של סעיף זה, ובלבד שלא ייכנס מפקח למקום המוחזק על ידי מערכת הביטחון, אלא אם כן יש בידו אישור כניסה למקום מאת ראש הממשלה, שר הביטחון או השר לביטחון הפנים או מי שהם הסמיכו לכך, לפי העניין, וכל עוד מתרחשות באותו מקום ובעת כניסת המפקח פעילות מבצעית או פעילות עוינת; בסעיף קטן זה, "מערכת הביטחון"" וכאן יש רשימה: (1)
משרד הביטחון ויחידות הסמך שלו; (2)
יחידות ויחידות סמך של משרד ראש הממשלה- - - (3) צבא הגנה לישראל; (4) מפעלים וספקים, המייצרים ציוד ביטחוני - - - (5) משטרת ישראל; (6) שירות בתי הסוהר; (7) כל גוף אחר הפועל למטרות ביטחוניות שראש הממשלה או שר הביטחון, לפי העניין, אישר לעניין סעיף זה.


כמובן, אפשר לקחת את החלקים הרלוונטיים, ככל שיסתבר שהם רלוונטיים לחוק הזה, ולהדביק את זה לחוק דנן. 

דני דנון:
בסדר גמור. 

אתי בנדלר:

אז אני מבקשת שתערכו את הבדיקה הזאת ותודיעו לי על כך, כדי שנוכל לנסח את זה בהתאם. 

קובי עזרא:
שמי קובי עזרא, מהלשכה המשפטית של המשטרה. אני רוצה להבהיר דבר מה. סמכויות הפיקוח של משרד הבריאות הן לגבי סעיף 8 בלבד. המשמעות היא שיתר החוק, בהיעדר הוראה אחרת, נופל על כתפי המשטרה. אנחנו חושבים שהחוק הזה מקדם בעיקרו נושא בריאותי, המומחיות שם היא לא משטרתית. לא נכון שהמשטרה תאכוף, גם לא נכון שהמשטרה תגיש כתבי אישום. המשטרה לא מגישה כתבי אישום בעבירות, לדוגמה, של נושא משרה בתאגיד, והמשטרה לא מגישה כתבי אישום שהעונש בצדם הוא קנס בלבד. אין לנו מנגנון כזה - לא מנגנון של רישום פלילי, לא מנגנון של הגשת כתבי אישום. זה נושא שאנחנו לא מתעסקים בו ולא מומחים בו וזה לא נכון שזה יהיה לפתחה של המשטרה. אני חושב שכל הנושא יהיה בדרך של אכיפה מנהלית, להרחיב את סמכויות הפיקוח גם לסעיפים אחרים. 

היו"ר כרמל שאמה:
בבקשה, משרד המשפטים. 

יפעת רווה:
עקרונית, זו הערה מוצדקת. העבירה מתאימה, מבחינת המהות שלה, להיות עבירה מנהלית. זימנתי לצורך העניין הזה נציגים של משרד הבריאות ושל המשטרה, כרגע למשרד הבריאות אין מערך מתאים לאכיפה, כמו שקיים במשרדים אחרים. אמרו לי שיבדקו את האפשרות להקים בעתיד, אבל הדבר הזה הוא לא סופי ולא סגור, וכל עוד אין מערך כזה אין טעם להפוך את זה לעבירות מנהליות כי אז זה יהיה אות מתה, לא יהיה מי שיאכוף את זה, וזה חבל. ובכן, אם בעתיד יוקם מערך כזה – וצריך לעניין הזה הסכמה של שר הבריאות - נהפוך את זה לעבירות מנהליות. כל עוד שאין הסכמה כזאת אנחנו לא יכולים להפוך את זה לעבירות מנהליות. 

קובי עזרא:
המשמעות תהיה שגם כך לא יוגשו כתבי אישום, כי המשטרה לא יכולה להגיש כתבי אישום. אז למעשה אנחנו מחוקקים חוק שלא נאכוף ולא יוגשו כתבי אישום. 

רוני גמזו:
אני חושב שהמשטרה תצטרך להחליט מה היא מעדיפה לעשות – להגיש כתבי אישום על הדברים האלו או כתבי אישום על נהיגה בשכרות. אם היא תגיש כתבי אישום על הדברים האלו אולי יהיו לה פחות כתבי אישום על נהיגה בשכרות. 

קובי עזרא:
לא הבנתי עד הסוף את ההערה, אבל בכל אופן, אני אומר - - - 

אורי אורבך:
מה היה מורכב? איך הוא לא הבין, שהוא בחור אינטליגנט. 

קובי עזרא:
ודאי שהבנתי, אני לא חושב שזה נכון שאתווכח כאן. אני רק מביע את עמדתנו והעמדה היא שאין לנו את המנגנון הזה, שבאמצעותו ניתן יהיה להגיש כתבי אישום. זה פשוט לא קיים. צריך להבין שגם אנחנו, כמו גופים אחרים, צריכים להקים אותו. המשמעות היא תקציב, המשמעות היא זמן, המשמעות היא מומחיות – וזה לא קיים. זה גם לא נכון, כי אופי החוק מקדם נושא שהוא בריאותי לגמרי, ולא בכדי יש סמכויות פיקוח לפקחים של משרד הבריאות. אחרת איזה צורך יש בסמכויות פיקוח למשרד הבריאות? כל החוק יהיה לפתחה של המשטרה, לא צריך סמכויות פיקוח למשרד הבריאות והמשטרה תעשה הכול. ברור שזה לא המצב הנכון. אני חושב שהמצב הנכון הוא הפוך - שהכול יהיה לפתחו של משרד הבריאות. 

דני דנון:

אנחנו תומכים בעמדת משרד המשפטים. 

אתי בנדלר:

הערה אחרונה שלי יש בעניין הזה היא לסעיף קטן (ב)(1). ראיתם שיש הצעה חלופית, שהיא ההצעה שלי, לעומת ההצעה של משרד המשפטים. משרד המשפטים הציע: "הוא לא הורשע בעבירה שמפאת מהותה, חומרתה או נסיבותיה אין הוא ראוי לשמש מפקח". זה נוסח קצת מיושן. היום, בחקיקה המתקדמת יותר, משתמשים בנוסח שכתבתי לחלופין, ואני מציעה לוועדה לאשר את הנוסח לחלופין. 

היו"ר כרמל שאמה:
הצעתך התקבלה. 

אתי בנדלר:

תודה. אם כך, אני מציעה שהוועדה תצביע על הסעיף הזה, בכפוף לכל ההערות שסוכם עליהן. אני מזכירה: קודם כול, הנוסח לגבי הסמכת גופים על-ידי שר התמ"ת. הנוסח יאפשר בדיקות מעבדתיות ותוויות בלבד, לא הפעלת סמכויות ממשלתיות. תיערך בדיקה על-ידי הגברת פיסמן ושאר משרדי הממשלה אם יש צורך בהחלה על מערכת הביטחון. אם כן – נאמץ את הוראת סעיף 9א לחוק המים, בשינויים המחויבים. 

בסעיף (ב)(1) מצביעים על הנוסח החלופי. בסעיף קטן (ג) הסיפא תועבר לסעיף אחר. עניין המדים נמחק גם כן. 

היו"ר כרמל שאמה:
מי בעד סעיף 13, עם השינויים, ההערות וההסמכות? מי נגד?

הצבעה

בעד סעיף 13 – פה אחד

נגד – אין

סעיף 13 נתקבל.

היו"ר כרמל שאמה:
תודה, הסעיף אושר פה אחד. 

אלקנה אפרתי:
"ביצוע ותקנות
14. שר הבריאות ממונה על ביצוע חוק זה למעט סעיף 6, והוא רשאי, באישור ועדת הכלכלה של הכנסת, להתקין תקנות בכל עניין הנוגע לביצועו."
ככלל, התקנות של החוק שייכות לשר הבריאות, למעט סעיף 6. סעיף 6 הוא הסעיף שעוסק בהגבלת הפרסומת בשידורים ובו נאמר במפורש שמי שמתקין את הכללים לפיו זה מועצת הרשות השניה לטלוויזיה ולרדיו והמועצה לשידורי כבלים. 

היו"ר כרמל שאמה:
בבקשה. 

טל רוזנפלד:
זה מתקשר לסעיף קודם. בסעיף 7 החלטתם שתמיד צריך לכלול אזהרה, זה כולל גם שידורי טלוויזיה. כתוב רק בנוסח לפי סעיף 8, לא כתוב באופן לפי סעיף 8. אז קודם כול, אני רוצה להבין אם זה באותו אופן שיקבע שר הבריאות לפי סעיף 8. ככל שכן, אני חושבת שזה צריך להיות סמכות של המועצות – המועצה לשידורי כבלים ומועצת הרשות השניה ולא סמכות של שר הבריאות. 

דני דנון:
החוק הזה הוא במשרד הבריאות, אנחנו לא רוצים לפתוח. 

אתי בנדלר:

אז מה את מציעה?

טל רוזנפלד:
אני חושבת שהאזהרה שתהיה בשידורי הטלוויזיה, הכללים לגבי האופן שהיא תשודר – לא הנוסח, הנוסח קבוע בסעיף 8 – צריכים להיות כללים שהמועצות יקבעו. 

אתי בנדלר: 

אם כך, את מציעה להוסיף את זה בסעיף 8?

רוני גמזו:
בכללים ששר הבריאות יקבע. מה זה המועצות?

אתי בנדלר: 


זה מופיע כבר. 

טל רוזנפלד:
אני מדברת על סעיף 7. עד עכשיו זה היה רק על דבר דפוס ועכשיו הוועדה שינתה את זה וזה חל גם על טלוויזיה. אני חושבת שהאופן שבו האזהרה תשודר בטלוויזיה צריך להיקבע על-ידי המועצות לעניין השידורים ברשות השנייה ובחוק התקשורת. 

אתי בנדלר:

אז את מציעה להוסיף סעיף?

טל רוזנפלד:
אני מציעה לשנות את זה בסעיף 7.

אתי בנדלר:

לא, סעיף 7 כבר הוצבע.

רוני גמזו:
האחריות לאזהרה ואופיה הם של שר הבריאות. 

טל רוזנפלד:
כרגע זה לא כתוב, אגב. כרגע כתוב רק בנוסח, לא כתוב באופן. 

יגאל הררי:

מה שר הבריאות? הוא רואה מה כתוב בטלוויזיה?

רוני גמזו:

הוא מבין בדפוס? הוא מבין בעיתונים? הוא מבין בבריאות, וזו אחריותו. 

טל רוזנפלד:
בגלל זה הוא קובע את הנוסח. 

רוני גמזו:

אז למה לא נתנו את השני למועצת העיתונים? בשום פנים ואופן לא. 
אתי בנדלר:

יש כאן שני דברים שונים. אני מבקשת בכל זאת להקשיב לדקויות. מה שאומרת גברת רוזנפלד, שאין ספק שאת הנוסח יקבע שר הבריאות, כפי שמוצע. ככל שמדובר באופן שידור האזהרה הזאת במסגרת שידורי הטלוויזיה, יש את המועצות. רק אופן הכללת הפרסומת, שנוסחה ייקבע על-ידי שר הבריאות, את זה היא מציעה שיקבעו המועצות. 

רוני גמזו:
ואם יקבעו שהאופן יהיה ב-1% מגודל המסך?

טל רוזנפלד:
המועצות הן מועצות ציבוריות, שזה - - -  

אתי בנדלר: 

כל הפרסומות, את הכול הם קובעים. 

לאה ורון:

הוא גם לא עושה את האכיפה. 

רוני גמזו:

שר הבריאות, בהתייעצות עם שר התקשורת. 
יגאל הררי:
אז תבטלו את המועצות. 

אתי בנדלר:

- - -לא מוכן אף פעם להיכנס לדברים האלה. הוא רוצה תמיד להסמיך את המועצות כי הוא אומר שזה תפקיד המועצות. 

היו"ר כרמל שאמה:

שר הבריאות בהתייעצות עם המועצות. 

יגאל הררי:
למה? למה כל הזמן ביורוקרטיה פה?

יצחק קדמן:

זה לא ביורוקרטיה - - - 

יגאל הררי:

מה זה לא ביורוקרטיה? מה אתם רוצים, שיהיה על מסך מלא?

יצחק קדמן:
החתול ישמור על השמנת ויקבע את האזהרה, שתופיע מחרתיים אחרי שזה שודר?

יגאל הררי:
שר הבריאות, היום יהודי ומחר הוא יכול להיות מוסלמי – לא בשביל לפגוע באף אחד – ושר הבריאות המוסלמי הוא גם דתי לצורך העניין, והוא רוצה שהאזהרה תהיה על כל המסך. אני לא מבין, יש נוסח. אם הרשות תאשר שהגודל יהיה שני אינץ' – זה הרשות תקבע, לא שר הבריאות. שר הבריאות יקבע מה הוא רוצה - - - -

היו"ר כרמל שאמה:

הכנסנו את המועצות. 

אתי בנדלר:

מה שמוצע כאן על-ידי מנכ"ל הבריאות, שלעניין אופן הכללת האזהרות בשידורי טלוויזיה התקנות ייקבעו בהתייעצות עם המועצות.

טל רוזנפלד:
נראה לי קצת מוזר ששר הבריאות מתייעץ עם המועצות ישירות. 

אתי בנדלר:

אין בעיה, השאלה היא אם אתם רוצים הסתייגות?

טל רוזנפלד:

אני צריכה לברר. 

שי חרמש:
הרי אין סוף לעניין. מחר תאונות דרכים – שר התחבורה יגיד; מחרתיים חילול שבת – שר הדתות יגיד. לא נצא מזה, בחייכם. בתקשורת עוסקת התקשורת. 

יגאל הררי:

יש חוק הרשות השניה או אין?

דני דנון:

לא נוגעים בסעיף, נשאיר כמו שהוא מנוסח. 

אתי בנדלר: 


לא, זה מוסכם שלא. אחרת זה יהיה רק בסמכות שר הבריאות. שר הבריאות יקבע לגבי שידורים? אני לא מכירה - - -

רוני גמזו:
עם כל הכבוד, יש הרבה פרסומות, בין אם בטלוויזיה ובין אם זה ברדיו, שבאות לאישור שר הבריאות. פרסומות לתרופות, פרסומות למזון לתינוקות – זה מגיע לשר הבריאות. אני אחראי להגיד איך תפורסם תרופה. אם רוצים לעשות קמפיין של תרופה באים אליי. 

דני דנון:
אני מציע להשאיר את נוסח החוק כלשונו. 

אורי אורבך:
אבל החוברות המקצועיות, של בירה ושל קולה, זה גם שר הבריאות. 

יגאל הררי:

נכון, תעבירו את הכול לשם וזהו. 

אורי אורבך:

כי זה רלוונטי. 
היו"ר כרמל שאמה:
הרלוונטיות הכי חזקה פה היא לבריאות, זה העניין. 

אתי בנדלר:

תשמרו זכות הסתייגות. אני שומרת זכות להסתייג על-ידי שר התקשורת. משמעות ההסתייגות שאתם שומרים לעצמכם זה שאופן שידור האזהרה יקבע על-ידי המועצות. 

אורי מקלב:
ההסתייגות היא רק על סעיף 6, אבל על סעיף 7 זה לא חל, נכון? בסעיף 7 זה ברור שזה שר הבריאות. 

אתי בנדלר:

בדיוק ההיפך. אסביר מה שקרה. סעיף 7 במקור דיבר רק על דבר דפוס. בישיבה היום נעשה דיון מחדש בסעיף 7 והרחיבו את התחולה שלו, כך שהוא חל על פרסומת בכל מדיה. קודם רק סעיף 6 התייחס לפרסומת בשידורים, עכשיו סעיף 7 מתייחס, בין היתר, גם לפרסומת בשידורים. משכך, שונה - - - 

לאה ורון:
חבר הכנסת דני דנון ביקש להסתייג ולכתוב שזה למעט הרדיו. 

אתי בנדלר: 

כן, ועדיין זה יחול על טלוויזיה. קודם, בהתאם לסעיף 6, היה ברור שהפרסומות בשידורי הטלוויזיה, ההתייחסות אליהן תהיה על-ידי מועצות השידורים – מועצת הכבלים והלווין ומועצת הרשות השניה לטלוויזיה ורדיו. משסעיף 7 הורחב, אומרת כאן נציגת הלשכה המשפטית של משרד התקשורת, גברת טל רוזנפלד, שבנושא הזה נעשה שינוי בוועדה ולכן היא מבקשת להגביל את סעיף 14 כך, שלגבי פרסומות בטלוויזיה, מי שיקבע את אופן הכללת האזהרות בשידורים לא יהיה שר הבריאות – כרגע סעיף 14 חל לגבי תקנות בכל הנושאים הכלולים בחוק – אלא המועצות, כפי שנקבע בסעיף 6. זו האמירה שלה. מה שאומר מנכ"ל משרד הבריאות זה שהוא מציע שגם לעניין הזה התקנות ייקבעו על-ידי שר הבריאות, אבל בהתייעצות עם מועצות השידורים. 

היו"ר כרמל שאמה:
טוב. עוד משהו? 

אתי בנדלר: 

צריך להצביע על זה. בסעיף 14 כתוב "למעט סעיף 6", ומה שגברת רוזנפלד הציעה זה גם למעט סעיף 7. 

אורי מקלב:

סעיף 7 רק לגבי הטלוויזיה. 

אתי בנדלר: 

בוודאי. 

היו"ר כרמל שאמה:
מה הוסכם?

דני דנון:
להשאיר את הנוסח הקיים. 

אתי בנדלר: 

אפילו מנכ"ל משרד הבריאות לא מציע את זה. זה הכי מרחיק לכת. 

רוני גמזו:


מה שאמרתי זה: בהתייעצות עם המועצות. זאת אומרת, אני מקבל את מה שהם אמרו, אבל ההחלטה היא של שר הבריאות, אחרי התייעצות עם הגורם המקצועי. 

היו"ר כרמל שאמה:

מקובל. מי בעד סעיף 14 עם השינויים? 

הצבעה

בעד סעיף 14 – פה אחד

נגד – אין

סעיף 14 נתקבל.

היו"ר כרמל שאמה:
תודה, הסעיף אושר פה אחד. 

לי יש הצעה להוסיף סעיף, שאני רוצה להציג בפני הוועדה. אני מציע לתת סמכות לשרי הבריאות והתמ"ת לשנות בעתיד – אם, נניח, יראו שהצעירים - - - 

יצחק וקנין:
עברו ליין. 

היו"ר כרמל שאמה:
בדיוק. באישור ועדת הכלכלה. שני השרים, שיהיו את שני השיקולים – הבריאותי, המסחרי וכל מה שצריך. אני מניח שאם הם יגיעו להסכמה, כנראה שבאמת נוצרה בעיה קריטית. תהיה להם סמכות לשנות את המדד, שחתכנו אותו עכשיו על 15.5%, כדי שלא נצטרך לעבור את כל - - - 

לאה ורון:
לשנות את ההגדרה של משקה משכר למעשה. 

היו"ר כרמל שאמה:
לא, לתת סמכות לשרים - - -

אתי בנדלר: 

לשנות את האחוזים הנקובים בהגדרה של הרגיל והחזק. 

יצחק וקנין:
באישור ועדת הכלכלה. 

היו"ר כרמל שאמה:
ברור. 

יפעת רווה:
לרבות קביעה שזה לא יהיה רק מ-15% ל-1%, אלא גם אפשרות קביעה שסוג מסוים בכלל לא ייכלל – כולל אפס. שלא יחויב לקבוע דווקא אחוז מסוים. יכול להיות שלגבי משקה מסוים יקבעו שבכלל לא, אבל שהסמכות תהיה גם לזה. 

אתי בנדלר:

לא, כי מה שאת מציעה זה בעצם למחוק את ההגדרות האלה. לשנות זה לא אפס. 

יפעת רווה:
לכן אני אומרת שכן תהיה אפשרות לאפס, זה אולי פתרון - - -

אתי בנדלר: 

קודם כול, אפס זה לא. מ-2% זה בהגדרת משקה משכר. אתה מציע להוסיף סעיף: שר הבריאות ושר התמ"ת, באישור ועדת הכלכלה של הכנסת, יהיו רשאים לשנות את האחוזים לכל כיוון. 

רוני גמזו:

לא, רק להפחית. 
היו"ר כרמל שאמה:
מי יעלה? 

אנחנו מצביעים על הסעיף שהצעתי. מי בעד הסעיף? 

הצבעה

בעד הוספת סעיף להצעת החוק – פה אחד

נגד – אין

הוספת הסעיף נתקבלה.

היו"ר כרמל שאמה:
תודה, אושר פה אחד. 

אורי מקלב:
גברתי היועצת המשפטית, ההבדלה בין משקה משכר רגיל וחזק, לגבי איזה סעיפים זה חל? 

אתי בנדלר: 

קשה לי עכשיו לסרוק - - -

שירה בריק-חיימוביץ:
רק סעיף 3(א) ו-(ב) ו-4(10) בלבד. 

אתי בנדלר: 

אני לא יכולה להגיד לך כרגע. 

אורי מקלב:

ברגע שהם עומדים בכל הקריטריונים האלה, מה זה משנה?

שירה בריק-חיימוביץ:
אי-אפשר לחשוד ב"ידיעות אחרונות" שהוא בעד שכרות אצל קטינים. הקו המערכתי שניהלנו היה לחלוטין בעד החמרת ענישה על נהגים שיכורים, ועשינו סדרת כתבות על מכירה בפיצוציות וכו'. אבל חשבנו שנכון וצודק להחריג את היין, מכל מיני סיבות, גם סיבות תרבויות – זו בכל זאת מסורת ישראל, וזה בכל זאת גם מוצר לבישול. ברגע שזה לא חל על 4 ו-5 אנחנו לא רואים מה מהות האבחנה. אין שום אבחנה בפועל. 

אורי מקלב:


אין באמת נפקותא. אם גם הרגיל יהיה חייב לעמוד בכל הקריטריונים של סעיפים 4 ו-5, אז הוא יכול לפרסם את זה גם קודם. אז מה עשית בזה?

גיל סגל:
שום דבר. האבחנה מופיעה בסעיף ההגדרות. 

אורי מקלב:
אז אם בסעיף ההגדרות בין שני הסוגים, אז זה חל גם על סעיפים 4 ו-5.

רוני גמזו:


לא. הייתה כאן שאלה מה הדברים החשובים, העלו חלק מהדברים - - -

היו"ר כרמל שאמה:
חברים, בואו נסיים את סעיף התחילה ואחר כך נעשה עודפים. מה מוצע בסעיף התחילה. 

אתי בנדלר:

כיוון שמדובר כאן באיסורים ובעבירות פליליות, קודם כול צריך להיערך להכללת האזהרות והתוויות בבקבוקי משקה, וזה תהליך שלוקח זמן. דבר שני, ברור שיש בחנויות, במרכולים, אצל יבואנים, בכל מיני שלבים מלאים של בקבוקים שעוד צריך למכור אותם. 

שי חרמש:
זה חומר משתמר, זה לא מתכלה. 

יצחק וקנין:
התפוגה של המשקאות היא בדרך כלל הרבה יותר ארוכה משל מוצרים אחרים, זה שלוש שנים וארבע. אבל אנחנו לא מבקשים שלוש שנים וארבע שנים. 

היו"ר כרמל שאמה:
אפשר לשים מדבקה, לא?

שי חרמש:
אין מועד תפוגה למוצר הזה. 
יצחק וקנין:
אם אני מחזיק מלאי אצלי בסופר, איזו מרכולית באחת השכונות - - - 

שי חרמש:
זה מוצר בלי תפוגה. 

היו"ר כרמל שאמה:

בבקשה, אדוני. 
ישראל איבצן:
נושא היין הוא מאוד בעייתי. אנחנו כרגע מוכרים את בציר 2008, יש במלאי את 2009 ו-2010, ויש את החוק הזה, עם הדרקוניות שלו בנושא הקנסות על בקבוק בודד, שיימצא ללא אזהרה. לכן אני טוען שתעשיית היין לא תוכל להיערך - - - 

היו"ר כרמל שאמה:
אל תגיד לנו מה לא, תגיד לנו מה כן. איך אתה חושב שצריך ליישם את החוק. 

ישראל איבצן:

החל מבציר 2012 אפשר יהיה להיערך לזה.

דני דנון:
מה זה אומר? מה התחולה?

ישראל איבצן:

מהיום שהחוק הוחל, באותו יום אנחנו יכולים לשים על הבקבוקים תוויות עם האזהרה. 

דני דנון:
כמה זמן קדימה תהיה אזהרה על כל בקבוק?

ישראל איבצן:

במוצרים מסוימים אנחנו צריכים לפחות 36 חודשים, במוצרים אחרים 24 חודשים. זה המינימום שאנחנו צריכים. 

שי חרמש:
ישראל, אם נחיל את זה ממודל 2011, זה עובד?

ישראל איבצן:

לא. הבציר של 2011 יימכר ב-2013.

יצחק וקנין:
אני מציע הצעה, שהיא פרקטית, לדעתי - 31 בדצמבר 2013.

דני דנון:

לא, לא. שנתיים?

שי חרמש:
זה כלום. זה מוצר לא מתכלה, יש בעיה. 

יצחק וקנין:
עוד שנתיים, מה אתה רוצה?

יצחק קדמן:

אחרי שיגיע המשיח. 
סער פאוקר:
אני רוצה לעשות אבחנה בין תחולת החוק לבין התחולה על בקבוקים שלא נבצרו. תחולת החוק יכולה להיות יותר מוקדמת, אבל הוראה ספציפית לגבי בקבוקים שנבצרו לפני תחולת החוק - רק לגבי אותם בקבוקים שיש עליהם שנת ייצור. אפשר לבדוק את זה. 

אתי בנדלר:

אני רוצה להזכיר, אתם מתייחסים לבקבוקים - - - 

יצחק וקנין:
מה שייצא היום מהמפעל יהיה עם התווית. אבל מה שיצא - יש אתו בעיה. 

אתי בנדלר:

אבל חבר הכנסת וקנין, עכשיו בא מפקח – אנחנו נמצאים ביולי 2012 – נכנס לאיזושהי מכולת ורואה בקבוקי ברנדי או וודקה, לאו דווקא יין תוצרת ישראל. הוא רואה בקבוקים ואומר: אין עליהם תווית. המוכר אומר: בסדר, יש לי את הבקבוקים האלה כבר משנת 2009 ועוד לא מכרתי אותם. איך בעל המכולת והמפקח יכולים להוכיח ממתי הבקבוקים?

סער פאוקר:

אפשר לבדוק את זה.

חנה מזור:
בייבוא יש תאריך ייצור. 

אתי בנדלר:

על הבקבוק עצמו, במקום שבו נמצא המלאי? זאת השאלה. 

יצחק וקנין:
גם מוצרים שיש עליהם תאריך ייצור - - - 

שי חרמש:
על כל בקבוק כתוב תאריך בציר.

אתי בנדלר:

לי אין בעיה בכלל. אני מעלה את הבעיה בפני חברי הכנסת ואתם תחליטו מה ראוי. 

שי חרמש:

 מבציר מסוים. 

אתי בנדלר:


מיידי?

רוני גמזו:

למה לא? למה לא מיידי על וודקה, למשל?

אתי בנדלר:


כי חשבתי שאולי יש בחנויות מלאי של בקבוקים.

רוני גמזו:

לוודקה אין מלאי. 

ישראל איבצן:

היועצת המשפטית, יש הבדל בין מוצרי אלכוהול, בירה ויין. אלכוהול זה מוצר שמיוצר על בסיס שוטף והמרחק מיום הייצור שלו ליום הצריכה הוא מספר חודשים. 

אתי בנדלר:

כולל בייבוא?

ישראל איבצן:

כולל בייבוא. כך גם בירה. בירה מיוצרת היום, וכנראה שבמהלך החודש מכרו. יין מיוצר פעם בשנה בבציר, נמצא ביקב כ-18 חודשים - - - 

היו"ר כרמל שאמה:
אין לנו עניין אתו בשלב הזה. 

אתי בנדלר:

אותנו מעניין מרגע שהוא נכנס לבקבוק, מרגע שאתה מבקבק אותו. 

ישראל איבצן:

מרגע שהוא נכנס לבקבוק הוא עדיין יושב ביקב כשנתיים ימים. 

אתי בנדלר:

מתי אתם מדביקים עליו את התווית?

ישראל איבצן:

ביום שהוא מבוקבק. התהליך הוא: בציר, עשרה חודשים בקבוק - - - 

אתי בנדלר:

עם אלה שביקב אין לי בעיה. יש לי בעיה עם מה שיצא מהיקבים. 

היו"ר כרמל שאמה:
שנה להדביק מדבקה?

ישראל איבצן:

זה מיליוני בקבוקים. 

היו"ר כרמל שאמה:
אבל כל מיליוני הבקבוקים הם לא אצל אדם אחד. זה מפוזר, ואם לשופרסל יש  - אז יש לו מספיק כוח אדם. הכול יחסי. 

ישראל איבצן:

זה לא עניין של שופרסל. ביקבים עצמם יש היום אריזות סגורות עם בקבוקים מתוותים, של עשרות מיליוני בקבוקים. 

שי חרמש:
זה לפרק אריזות. 

ישראל איבצן:

לפרק את האריזות האלה ולהחזיר את הבקבוקים לקו זו בדיוק אותה עבודה כמו לבקבק אותם. 

אתי בנדלר:

אני מציעה לקבוע תאריך ריאלי, שאפשר לעמוד מאחוריו ושאפשר להסביר אותו. 

יצחק וקנין:
- - - הצעת ממשלתית - אתם זוכרים, אתי. הארכנו את זה בעוד שנה מהתאריך - - -

אתי בנדלר:

בוודאי שאני זוכרת. בחוק הפיקדון, כשהייתה חובה להדביק - - -

לאה ורון:
בחוק הפיקדון על בקבוקי משקה. 

רוני גמזו:
האם הבעיה העיקרית היא היין?

ישראל איבצן:

כן. 

היו"ר כרמל שאמה:
חברים, אנחנו נעשה תאריך אחד לכולם. 

ישראל איבצן:

חברים, אני רוצה לומר עוד משהו – מרגע תחולת החוק. כרגע אין לנו חוק, אנחנו כל יום מבקבקים. אני לא יודע לשים כרגע תווית. אולי החוק הזה לא יעבור בכנסת בכלל. 

אתי בנדלר:

צריך לקבוע מועד, X חודשים מרגע שאושרו - - - 

רוני גמזו:


ביום הפרסום יהיה את נוסח האזהרה. 

אתי בנדלר:

מרגע שהתקנות על נוסח האזהרה יאושרו ויפורסמו. 

רוני גמזו:
אני רוצה להזכיר: 8(א) לא דורש אישור ועדה. 8(ב) – שינוי – דורש אישור ועדה.

אתי בנדלר:

לא, לא, זה לא מה שהוסכם, שאלתי מספר פעמים. הכול יהיה באישור הוועדה, ולכן כתבתי שתקנות ראשונות יובאו לוועדה בתוך 90 ימים ממועד פרסום החוק. אין כאן מועד מתי התקנות האלה יאושרו, אין כאן מועד מתי הן יפורסמו וייכנסו לתוקפן. הם יכולים להיערך להצמדת התוויות רק אחרי שיפרסמו את נוסח האזהרה. 

היו"ר כרמל שאמה:
אז נגיד שנה מיום אישור התקנות?

ישראל איבצן:

זה בלתי ניתן בשנה. 

שי חרמש:
זה קצר. 

ישראל איבצן:

אתם גוזרים משהו שהציבור לא יכול לעמוד בו. זה בלתי ניתן. 

רוני גמזו:
תזכרו שיש כאן הרבה משקאות שהם אינם יין, משקאות שהעיכוב הזה, בשנה פלוס - - -  

יצחק וקנין:
אני רוצה לשאול אתכם שאלה אמיתית: העיקר פה זה הפרסום, נכון? כל העניין זה הכיתוב על הבקבוק, על זה אנחנו מדברים. כל שאר הסעיפים נכנסים מיידית ברגע שמפרסמים את כל התקנות. אז למה אתם נתפסים לדבר הזה?

שי חרמש:
כל הסיפור הוא הפתק?

יצחק וקנין:
את העיקר קיבלתם, העניין אם יירשם על הבקבוק בעוד שנה - - - 
שירה בריק-חיימוביץ:
אבל בפרסום בדפוס יש חובת הכללת אזהרה.

היו"ר כרמל שאמה:
בואו נעשה סדר. אני מציע שלגבי הפרסום עצמו – זה יהיה 60 ימים מיום אישור התקנות. 

אתי בנדלר:

לא מיום אישור, מיום תחילתן של התקנות. תחילתן במועד פרסומן. 

יוליה שמאלוב-ברקוביץ:
לרגע אני רוצה להיות פרקליטת השטן: מה קורה עם משרדי הפרסום?

היו"ר כרמל שאמה:
לגבי המשקאות האלכוהוליים החזקים – שנה מיום תחילת התקנות. לגבי המשקאות הרגילים – שנתיים. 

רוני גמזו:
החזקים - חצי שנה, ברשותכם. אני חושב ששם אין בעיה. 

יצחק וקנין:
הם לא יוכלו להיערך לזה. 

שי חרמש:
אל תלחצו יותר מדי, לא להשתגע. כל הפרסום כבר נעצר, גמרנו. הבעיה היא התווית על הבקבוק?

יצחק וקנין:
מה שחשוב זה הפרסום. 

היו"ר כרמל שאמה:
למישהו יש הצעה אחרת? חברת הכנסת ברקוביץ, בבקשה. 

יוליה שמאלוב-ברקוביץ:

אני חושבת שלגבי הפרסום צריך לקחת בחשבון שיש עסקאות שנתיות, שנעשו גם עם העיתונים, גם עם הטלוויזיה וגם עם הרדיו, לגבי גופים מפרסמים. צריך לקחת את זה בחשבון, זה בעייתי. 

דני דנון:
יש להם ארבעה-חמישה חודשים בפועל להיערך לזה מרגע שהחוק יעבור.

יוליה שמאלוב-ברקוביץ:

אני חוששת שזאת יכולה להיות בעיה. יכול להיות שיש לבקש לראות אם יש כאלה עסקאות – לא נוכל לבדוק את זה, אבל אני חושבת שצריך לתת חצי שנה לפחות. 

רוני גמזו:
לרוב הן לא שנתיות. 

יגאל הררי:

נגיד שלרוב לא. אבל אם יש, מה עושים?

דני דנון:

תשנו את הפרסומת. 

רוני גמזו:

זה חוק של הכנסת, עם כל הכבוד. 

יגאל הררי:
אז מה עושים? מחזירים לאנשים כסף?

יצחק קדמן:
לא מפרסמים אלכוהול. מה זה מה עושים? אחר כך אתם בוכים מה קורה לנוער, ואתם ממשיכים לדחוף לו את הפרסומת לראש. 

אתי בנדלר:

החיפזון הוא לפעמים מהשטן. 

יצחק וקנין:
אני לא בטוח שב-60 יום אתם תביאו להם - - -

רוני גמזו:
מחר אני מביא לך. 

לאה ורון:
חבר הכנסת וקנין, מדובר ב-60 או 90 ימים מיום פרסום התקנות. 

יצחק וקנין:
מקובל עלי מה שאתי אמרה, היא צודקת לחלוטין. יש איזה ניסיון מהסיגריות – אומרים שיביאו ולא מביאים כלום. 

אתי בנדלר:

90 יום. 

היו"ר כרמל שאמה:
לגבי הפרסום - שלושה חודשים, במקום חודשיים שהצעתי; שנה למשקאות החזקים ושנתיים למשקאות הרגילים. זה לגבי כל סעיפי החוק. 

רוני גמזו:
זה רק לגבי התוויות. 

היו"ר כרמל שאמה:
שנה ושנתיים זה רק לגבי התווית. הפרסום הוא שלושה חודשים - - - 

יוליה שמאלוב-ברקוביץ:
מרגע שיש תקנות. 

אביגיל סון:

מיום אישור פרסום התקנות. 

יגאל הררי:
למה לא מראש חצי שנה?

היו"ר כרמל שאמה:
יש לך חצי שנה במצטבר – עד שהחוק יעבור במליאה, עד שיפורסם, עד שיביאו תקנות, עד שהתקנות ייכנסו לתוקף. 

אביגיל סון:

אפשר בבקשה להבהיר לגבי אילו סעיפים כל דבר חל? למשל, מה עם סעיף השיווק? 

אתי בנדלר:

תלוי שיווק של מה. 

היו"ר כרמל שאמה:
שנה ושנתיים זה רק לגבי מדבקות. כל השאר זה 90 ימים. 

אתי בנדלר:

למה? רק לגבי פרסום, ויהיה תלוי שיווק של מה – אם זה שיווק משקה רגיל או חזק. צודקת גברת סון, יש עוד סעיפים. 

אלקנה אפרתי:
סעיף 2 עוסק באיסור פרסום משקה משכר או משקה מסחרי. 

היו"ר כרמל שאמה:
אמרנו את זה מאוד ברור – רק המדבקה זה שנה ושנתיים, כל השאר זה 90 ימים מיום תחילתן של התקנות לפי סעיף 8. 

מי בעד ההצעה כפי שהוצגה? מי נגד? 

הצבעה

בעד הצעת החוק – פה אחד

נגד – אין

הצעת החוק נתקבלה.

היו"ר כרמל שאמה:
אושר פה אחד. יש עוד הצעות?

יוליה שמאלוב-ברקוביץ:

אני רוצה להגיש הסתייגות. 

לאה ורון:

את מדברת על הסתייגות לדיבור או שאת מתייחסת להצעה?

חנה מזור:
אני שומרת זכות הסתייגות לגבי התחילה. 

היו"ר כרמל שאמה:
לחברת הכנסת שמאלוב-ברקוביץ הצעה נוספת. בבקשה. 

יוליה שמאלוב-ברקוביץ:

אני רוצה לדבר על שלטי חוצות. החרגנו שלטי חוצות לחלוטין, גם לאלכוהול רגיל וגם אלכוהול גבוה. 

דני דנון:
אסור. לא החרגנו, אסרנו. 

היו"ר כרמל שאמה:
אסור בכלל. 

יוליה שמאלוב-ברקוביץ:
אני חושבת שאם אנחנו מרשים לעיתונים לעשות את זה - - - 

שירה בריק-חיימוביץ:
לא, זאת הבעיה, שההבדל לא חל על סעיפים 4 ו-5. זה בדיוק מה שביקשנו. ההבחנה בין חזק לרגיל, לפי מה שקבעתם היום, לא חלה על סעיף 4 ולמעשה היין לא הוחרג. 

יצחק קדמן:
למה את רוצה פרסומת חוצות לוודקה בגודל של בניין שלם? למה?

יוליה שמאלוב-ברקוביץ:


לא וודקה, חס וחלילה. 

יצחק קדמן:

למה? איזה מסרים אתם מעבירים לבני הנוער?

יוליה שמאלוב-ברקוביץ:

אם היית בא מההתחלה אז היית שומע בדיוק מה אני אומרת. אני דווקא זאת שרציתי להוריד את כולם. אז, בבקשה, תקשיב ואחר כך תדבר. 

דיברנו על זה שנוריד את היין. אם נחריג רק את היין נפגע בבירה, אז יש פה בעיה אמיתית. אז אם אנחנו מסכימים לפרסם בעיתונים, למה זה לא יכול להיות בחוצות? תסבירו לי. יכול להיות שאם יש שלט חוצות שאומר: אם שותים לא נוהגים – אולי זה אפילו יתרום לי. אני לא יודעת, אני רוצה לדבר על זה כי לא דיברנו על זה. 

אתי בנדלר:

אני לא יודעת, אני לא מציעת החוק, אבל אני מניחה ששלט חוצות זה דבר הרבה יותר גדול, הרבה יותר מסיבי, הרבה יותר לוכד את העין. מה זה שלט חוצות? זה שלט פרסומת המוצב לצדי דרכים, בתוך אוטובוסים של התחבורה הציבורית או על דפנותיהם החיצוניים. 

יוליה שמאלוב-ברקוביץ:


אגיד לכם למה אני מתכוונת. אני מנסה לדבר על הגינות. בבקשה, אראה לכם תמונה שהבאתי. 

היו"ר כרמל שאמה:

מי הביא לך את זה?

יוליה שמאלוב-ברקוביץ:

זאת פרסומת, לא אני עשיתי את זה במחשב. 

לאה ורון:

יכלו לשים תמונה אחרת, של אוטו, ולכתוב: אם שותים לא נוהגים. 

יוליה שמאלוב-ברקוביץ:
יכול להיות שאולי זה הזמן להשתמש במדיה שייטלו חלק בפרסום למניעה. 

דני דנון:
הצעת חוק פרטית. אני אציע אתך. 

היו"ר כרמל שאמה:
אוקיי, אין הצעות נוספות. אנחנו מברכים את יוזמי החוק על חוק חשוב. אני חושב שפרסום זה דבר יפה וחשוב ומקדם את הפעילות במשק; פרסום של מוצרי אלכוהול טומן בחובו גם נפגעים, במיוחד לדור הצעיר. ההמעטה שביצענו, היא מידתית. אני דווקא רציתי משהו טיפה יותר גורף, אבל אלה טיבן של הכרעות. נקווה שזה צעד ראשון בדרך לכיוון של מניעה והורדת השימוש באלכוהול על-ידי הדור הצעיר. 

תודה רבה, אני נועל את הישיבה. 

הישיבה ננעלה בשעה 16:05.

